
V elike ideje, što se iznose za pojedine narode ili za 
čitavo čovječanstvo, nikad se nisu ostvarile u či- 
tavom njihovu opsegu. Jedva što se jedan njihov dio 
počeo ispunjavati, već ik-rt»e zajedno sa njihovom djelo- 
mičnom realizacijom druge nove ideje. U tom boju, bolje 
rečeno u toj izmjeni ideja i njihovih sila, starija se ideja 
preko noći prometne u historijsku činjenicu. Zvučni 
program za realizaciju ideje postaje starom frazom. To 
jednako vrijedi za ideje, koje su budile narod kao i za 
one, koje pokrenuše čitavo čovječanstvo. Ilirizam je ta- 
kođer jedna ovakova narodna ideja. I njega je zadesila 
ista sudbina. Izgrađen na fantastičnoj predodžbi o našim 
narodnim precima oslanjao se u suštini na Rousseauovu 
lozinku »vratite se k prirodi«; tek po vanjskom učinku 
nalik na njemačku romantiku, a propagiran od privile- 
govanih staleža i redova usvojio je poput talijanskog 
rissorgimenta tehniku pozivanja na prošlost. Kao Talijani 
što su se na Rimljane, tako su se i ilirski pokretači po- 
zivali na stare Ilire kao na svoje narodne praoce, samo 
zato, da uzmognu Aleksandra Velikog i druge velikane 
staroga vijeka, a rođene na Balkanu smatrati svojim 
pređima. Demokratički je razvitak suzio krug ilirskog 
probuđivanja na Južne Slovjene i to samo na prešno po- 
litičko pitanje ujedinjenja Hrvata i Srba. U početku su 
bili u ilirski krug računali sve južne Slovjene, i to Srbe 
i Slovence i Hrvate i Bugare. Politički se pomišljalo na 
zajednicu hrvatsko-slovenačku ili opet hrvatsko-srpsku, 
već prema političkoj konstelaciji unutar bivše austro- 
ugarske monarhije. Kulturno-politički regeneriran je ili- 
rizam jugoslavenskim nacionalizmom. U istinu je po- 
tonji nešto analogno, ali sasvim drugo po svojoj sadržini, 

nego što je to bio ilirizam. U književnosti đo te rege- 
neracije nije sve do danas došlo. Razlog je tome taj, što 
je uspjelo, — kome, posve je izlišno ovdje ispitivati i 
napominjati, — u na j eminentni joj kulturnoj manifestaciji 
jednoga naroda, u književnoj produkciji razlikovati se na- 
rodnom pripadnošću, pismenima i dijalektima, I tako 
imademo danas stotinu godina nakon književnog ujedi- 
njenja pod ilirizmom dvije književnosti na istome jeziku: 
hrvatsku i srpsku, # t • . 

Nu bili ti književnici, pjesnici i pripovjedači zadojeni 
najširom koncepcijom ilirizma, užom jugoslavensko-naci- 
jonalističkom, ili podijeljenim hrvatskim i srpskim naci- 
jonalizmom, svi oni rade ipak samo oko plemenske i 
narodne ideje i u njihovoj su službi, Kulturno-politički 
program ilirizma, jugoslavenskog nacijonalizma i eks- 
kluzivnog srpstva i hrvatstva, sve su te nacijonalne kon- 
cepcije diktirale djelatnost naših pjesnika, određivale va- 
ljanost književnih vrednota. Djelatnost je književnikova 
morala dakle biti u skladu sa jednom od tih triju na- 
rodnih koncepcija. Što više takova književnikova dje- 
latnost posvema zavisna od tih gore spomenutih na- 
rodnih koncepcija stvorila je upravo čitav niz tako reći 
taksativno navedenih kriterija, prema kojima se po- 
znavao pravi pjesnik hrvatski ili srpski. Pjesnik je dakle 
morao upirući se o jednu od tih nacijonalnih koncepcija 
služiti narodu u njegovu jadu i nevolji, dakle masi. 
Njegov je rad morao biti nacijonalan, njegovo ‘osjećanje 
nacijonalno, njegova pjesma ili pripovijetka morala je 
da bude odražajem čuvstva, mišljenja i života narodnjega, 
a sve bez obzira na pojedinca i talenat. Personalitet 
pjesnikov, njegov individualizam i temperamenat samo 
je imao da što jače odrazuje narodna čuvstva, misli i 
život. Individualnost se pjesnikova nikako nije smjela 
protiviti čuvstvima, mišljenju i životu narodnom.^ Kako 
pojam naroda nije bio točno određen, to je pjesnik kao 
čovjek samac, kao individiuum, bio za književnost i u 
književnosti ono, što je kazuistika za empirijom stečeni 
prirodni zakon. Od pjesnika se tražilo, da potvrdi na- 
rodno osjećanje, mišljenje i život onako, kako su ga kon- 
struirali ilirski zatočnici ili opet njihovi nasljednici sa 

širom ili užom nacijonalnom koncepcijom, dakle kako 
narodno mišljenje, osjećanje i život nisu nikad postojali 
nego tek imali postojati. 

Jer tako, kako su sebi zamišljali Ilirci narod, i kako 
su zaželjeli, da on živi, misli i osjeća, tako su sebi za- 
mišljali narod i drugi predstavnici raznih narodnih kon- 
cepcija, a da u istinu narod nije nikada niti tako živio, 
nikako mislio, ni tako osjećao. Pa sve da je u neku ruku 
svega toga i bilo, dakle onakova shvaćanja, osjećanja 
i živovanja narodnog, kako su oni zamišljali, sve bi se 
to davno već bilo promijenilo od doba Ljudevita Gaja 
do epigona Avgusta Šenoe u osamdesetim i devedesetim 
godinama, koji su tražili uporno od književnika i pje- 
snika, da se ne maknu od tih načela, koja su uistinu bile 
samo željkovane predodžbe o narodnoj diuši. Ne smije 
se zaboraviti, da su Ilirci stvorili sve ono, što i danas 
imamo i da je površno smatrati ilirizam tek književnim 
pokretom. Baš poradi toga, što je ilirizam stvorio sve, 
po čemu se sudi u svijetu o valjanosti jednoga naroda, 
baiš poradi toga tražilo se od pjesnika i pisaca naših, 
sve do pod kraj devedesetih godina, da služe narodu. 
Književnost se morala podrediti narodnim potrebama i 
zahtjevima. U jačoj ili slabijoj akcentuaciji ovoga naci- 
jonalizma, ona je postajala sve više tendencioznom. Što 
se više moglo zasluga steći prema tome programu, to je 
diktat prema pjesniku i piscu, da bude nacijonalan, bio 
jači, silniji, stroži a kadikad upravo neumoljiv prema 
svakoj, pa i najmanjoj izjavi njegova individualizma. 
Avgust Šenoa, koji je upravo tiranski sprečavao tada 
modernom naturalizmu put u našu književnost, ma da 
je i taj naturalizam bio protivan individualizmu u lite- 
raturi, činio je to samo poradi toga, jer ga je posve ispra- 
vno shvatio, kao plod modernog znanstvenog a prema 
tome i internacijonalnog pozitivizma, koji nije poznavao 
a još ni danas ne će da poznaje razlika medju narodima. 
Kad se danas uščita njegova pjesma »Budi svoj«, ona se 
dojimlje poput moralnih uputa Polonija, što ih ovaj daje 
sinu svome Laertu prije polaska u Francusku. Što više 
u toj pjesmi imade mnogo izravnih reminiscencija na te 
upute, kojima je Shakespeare karakterizirao starca, 

koji je zaboravio ili više ne zna za slaboće ljudske u 
protimbi sa mladošću, koja te slaboće poistovjetuje sa 
ljepotama života. To je još u neku ruku odraz onog 
franceskog, kadikada upravo spekulativnog naciona- 
lizma začetog u Lamartina a završenog Guizotom, koji 
su u narodnoj svijesti nalazili političku snagu tek onda, 
ako ta svijest sastoji ne od svijesnih pojedinaca, nego od 
samih malih više ili manje u strančarstvu dresiranih na- 
rodnih čestica, tako zvanih domoljuba. Šenoa, taj u knji- 
ževnosti direktni i posljednji čistokvrni potomak Iliraca, 
morao je da se posluži takovim uputama u vezanome 
govoru, jer je vodja hrvatskog bezobzirnog radikalizma 
dr. Ante Starčević propovijedao isto što i Šenoa u re- 
čenoj pjesmi, što više razvio recept, kako svaki može 
postati dobar i valjan Hrvat. To je politički moral pa- 
triotskog nacijonalizma. Šenoa je samo u toliko odstu- 
pao od svojih ilirskih predaka, što je mekanu osjećajnost 
ilirskog patriotizma zamjenjivao sa tim nacionalizova- 
nim rimskim gradjanskim krepostima. »Budi svoj« je 
politički nacionalistički moral osviještenog buržuja 
druge polovice prošloga vijeka. Danas nam se čini malo 
bezobzirno a mjestimice upravo brutalno, kad Šenoa 
pjeva 

»Oj Budi svoj! Ta božji Ti je zamet, 

A Bog sve mrzi što je laž i varka; 

I neka Ti je vazda vedra pamet, 

I srce vrelo, duša čista žarka; 

Nek ravno um i srce Tvoje važu, 

Tek tako bit ćeš čovjek brate moj, 

Da zli i dobri ljudi smjerno kažu: 

Da on je svoj!« 



mu 

Kako je ovaj moral i pun protivština i kako je 
upravo nemoguće provesti ga, tako je jasno, da je to 
jedan dio političkog programa. Bez razlike imade sva- 
tko, da u sebi dade pameti i srcu polovicu vlasti. To je 
najteži problem od pamtivijeka za svakoga čovjeka, jer 
vedra pamet jedva će to ostati kraj srca vrela. Duša će s\ 

pri tom najviše stradati. Um i srce kad bi i mogli je- 
dnako vladati, čovjek bi bio izgubljen. Čovjek je baš po 



tome čovjek a i samo poradi toga, što kod ovog mo- 
menta u životu preotima maha srce, a kod onoga opet 
pamet. Pamet i srce u pravi čas na pravom mjestu a 
jednako podijeljeni po svojoj vlasti nisu ni pamet, ni 
srce živog organizma već jedan po filozofima teoretski 
konstruirani ideal. Povrh toga se danas smiješno doji- 
mlje, što Šenoa traži, da se čovjek ima tako vladati i 
tako raditi, da mu »i zli i dobri ljudi« uzmognu kazati, 
»da, on je svoj!« Nema nikakove sumnje, da se nijedan 
životni moral ne ravna po onome, što će kazati zli 
ljudi. Ali baš poradi toga i baš iz ove kitice spomenute 
pjesme Šenoine vidi se, da je Šenoa svoju pjesmu ispje- 
vao gledom na čuvanje gradjanskog morala, a u svrhu 
upotpunjivanja jednog političkog nacijonalnog programa. 
Njemu su dobri ljudi, ljudi narodni, koji rade za narod 
kao i prema shvaćanju i osjećanju naroda. Zli su pak 
ljudi oni, koji rade protiv naroda. To su ljudi na vlasti, 
koji je izrabljuju u svoje lične svrhe, ne udovoljavajući 
potrebama i zahtjevima narodnoga života, pa tako rade 
protiv naroda. 

Ovom je pjesmom Šenoa ukratko dao uipravo neku 
direktivu svima onima, koji dodjoše iza njega, a koji 
hvatajući se u isto oporbeno političko kolo a u boju 
protiv vlasti, ne htjedoše zaostati za zahtjevima još ja- 
čim i većim, što ih stavljahu Starčevićanci okupljeni oko 
»Hrvatske Vile« i »Balkana«. I ako su ovi uvodili fran- 
ceski poimence Zolin naturalizam, ipak su ga uvodili 
tek zbog toga, da okupe oko sebe hrvatskim radikali- 
zmom osviještene mase. Kumičić i drugovi nisu se po- 
vodili za naturalizmom tek iz književnih razloga. Nišu 
miu se protivili ni oni oko Avgusta Šenoe iz književnih, 
umjetničkih i stvaralačkih razloga. Naturalizam — ne 
realizam — htio je, da svu umjetničku sadržinu i svu 
pjesnikovu snagu iscrpi u što vjernijem prikazu prirode, 
dakle u okolišu piščevu. Pjesnik je samo smio da ostavi 
u svojem djelu tragove svojega temperamenta. Ali na- 
turalisti osamdesetih godina u nas nisu se upuštali u 
takove književne distinkcije. Najbolji je dokaz, što mi 
pjesnika te naturalističke škole u hrvatskoj a ni u srp- 
skoj literaturi nemamo. August Harambašić, taji bard 



Starčevićeve nauke, ni u čem se ne razlikuje ođ najti- 
pnijeg nasljedovatelja Šenoine lirike Gjure Arnolda. 

Oba se samo natječu u tome, kako će svojom pjesmom 
predobiti za sebe što veći dio naroda. Književnost im je 
bila sredstvo, a u pjesmi morala se odražavati ne samo 
patriotska sadržina, već i patriotska tendencija shva- 
ćana po stanovitom političkom programu. Harambašić 
je tipni davorijski pjesnik, a samo kulturna prevalen- 
cija Gjiure Arnolda nad Harambašićem kao i njegova 
opsežna naobrazba sprečavahu ga, da ne odbaci i on sa 
žica svoje lire sve ljudske probleme izuzamši domolju- 
blje. Ali mi nalazimo u njegovoj pjesmi »Domovina« sti- 
hova, koji su još jače intonirani od svake Harambaši- 
ćeve davorije. 

»Hoću tato — kunem Ti se vjerom, 

Radit u dan, učit u noć kasnu 
Junak bit ću mačem ili perom 
Za tu našu domovinu krasnu.« 

Nu dok bi to imao biti putokaz omladini, veli Ar- 
nold još prije toga, što misli o svrsi pjesme ili knjiže- 
vnosti, pa upirući prstom u hrvatske predje veli: 

»Ti ćeš doznat, kako su za grudu 
Zemlje svoje lili krvi česme, 

I sudbinu kako su si hudu 
U vječite okovali pjesme. 

Tako predji namrli nam slavu, 

A sa slavom ovu dragu zemlju 
Pak su onda naslonili glavu, 

Tihi sanak da u grobu dremlju, 

Al' iz groba glas nam šalju oni, 

Nek na umu svedj nam domovina« 

A uz to evo gornja zakletva sinčićeva ocu. 

U toj političkoj kolotečini i ovako opredijeljenoj 
atmosferi moralo se kretati hrvatsko pjesništvo i bele- 
tristika, Naravno da granice tim patriotizmom nisu >? 

bile točno odredjene. Što više granice toga patriotizma, 
unutar kojih se je smjela kretati književnost, danas su 
bile šire, a sutra opet uže. Kad je sistem vlasti najjače 
pritisnuo, broj se pravih hrvatskih patriota silno sma- 
njio, dok su granice književnosti postale tako uske kao 
nikada prije. U njima je mogao da diše samo reakcio- 
narni, a nikako slobodoumni duh. Tadanje su vlasti po- 
stigle onaj uspjeh, što Macchiavelli preporučuje vlada- 
rima da vlašću i pritiskom svojim prinude oporbenjake, 
da pristajanje uz tu oporbu bude uvjetovano još manjom 
slobodom nego li život uz vlast. U to se doba javi hr- 
vatska moderna sa svojim individualizmom a s njime 
medju prvima pjesnik Dragutin M. D o m j a n i ć. 

Valja znati, da je od Iliraca bilo sve do pod kraj 
osamdesetih i devedesetih godina dopušteno iznositi 
svoju personalnu notu u književnim produktima samo 
gledom na osjećaje prema ženi. Ljubav do stanovite, ali 
svakako pristojne * granice, ljubavni osjećaj, kojim se 
nitko u svojoj ćudorednosti ne sablažnjava, i\i je bilo 
donekle dopušteno i više kazati, no gledom na druge 
motive ili radi drugih motiva. Medjutim personalna 
nota još nije a i ne mora da bude individualna. Obično 
su to doživljaji u formi utjecanja okoline na pojedinca 
čovjeka. Reakcija je na te utjecaje u većoj ili manjoj 
mjeri vazda jednaka gledom na svoju sadržirtu. Tu se 
dakle ne može pjesnik naći u protimbi sa masom i sa 
mišljenjem, osjećanjem i životom prosječnog čovjeka. 
On se odlikuje od njega tek snagom svojega tempera- 
menta, koji reagira sad u većoj sad u vrlo jakoj mjeri 
na vanjske utjecaje. Personalna nota u pjesnika nešto 
je instinktivno, nešto je, što ga veže sa svim ljudima kao 
što ga veže ljubav, kao što ga veže samilost na ljudsku 
zajednicu reagirajući jednako na gadne pojave kao i na 
lijepe, na jade kao i na nesreću u životu. Naprotiv je in- 
dividualizam nešto promišljeno, bolje reći, nešto hoti- 
mično, što nije općeni prirodni instinkt nego više nalik 
na nužnu obranu u životu. U personalitetu svojem mi 
smo u zajednici s ljudima, osjećamo s njima, zajedno se 
s njima borimo i imademo s njima iste interese i misli. 
Naprotiv se individualizmom dijelimo od zajednice s Iju- 

dima i odvajamo od njih, zato jer hoćemo da obranimo i 
dovedemo do valjanosti svoje mišljenje, svoje shvaćanje 
i svoj način života. Toga nije smjelo biti u književnosti 
pred modernom, a u devedesetim godinama. Individua- 
lizmom bi se pjesnik, kako rekosmo, — odvajao ne samo 
od ljudske zajednice, od mase, nego i od naroda i] ple- 
mena svoga i bio bi za narod jednako izgubljen kao da 
se je pridružio internacionalizmu. Pod svaku je pak ci- 
jenu trebalo i najmanju jedinicu ljudsku za narod spa- 
siti i uzdržati. Individualizam stvara sebi svoje . ozan 
stvo i svoje ideale, jer ne obožava ono i ne stuie ono, 
što obožavaju i štuju drugi. Ili u najboljem slučaju indi- 
vidualizam shvaća božanstva i ideale drugačije nego sto 
ih shvaća masa, zato drži, da to shvaćanje ne mora biti 
konstantno i stabilno već dopušta, da se to .shvaćanje 
i mijenja. Individualizam imade smisla za čovjeka čita- 
vog, kakav jest, sa svim njegovim dobrim i lošim stra- 
nama, ne kakav bi imao da bude. Zato u mdividualizmu 
imadu mjesta ne samo ljudski ten^peramenat nego i ljud- 
ske slaboće. Individualizam zna, da su te slaboce sve 
manje, što su godine u čovjeka veće, i zato odbacuje od 
mladosti moralizatornu filozofiju staraca kao tobože 
jedino valjanu maksimu mtvrdjenog životnog iskustva. 
Individualizmju je konačno ljudski život glavno 1 ^ polaze 
na nj najveću važnost. Jer samo se životom može indi- 
vidualna snaga čovjekova kontrolirati a i razviti. Iko živi 
od mladosti do groba po maksimama, što su doduše isti- 
nite i stečene iskustvom tek u bolnoj starosti, taj ne do- 
pušta ničega u životu, tome je život pust bez vrijed- 
nosti. I da su od vajkada ljudi živjeli po ovim maksi- 
mama od mladenačkoga doba do smrti, ne bi bilo razlike 
izmedju dobra i zla, izmedju ćudorednog i necudore- 
dnog, maksime bi ukratko rečeno, bile suvisne i ljudi 
niti bi bili dobri niti zli, kao što ni životinje nisu. Čo- 
vjek ne bi imao povjesnice. Ali baš život mora da živi 
čovjek svojim načinom, te da život učini samo svojom 
svojinom. U personalitetu čovjek se ne može nikada da 
posvema ižživi, jer lice — to jest personu čovjekovu 
iscrpljuju i ograničuju sa sviju strana i društvo i država 
i crkva i narod i zanimanje, od kojega čovjek živi. U 

duši svojoj, kamo se zaklonio individualizam, hoće čovjek 
da bude slobodan. A pošto je samo ono prava pjesma, 
koja je odraz slobodne duše, pravi je pjesnik u svojoj pje- 
smi više ili manje čovjek individualist. Da je takovo 
naziranje na književnost, što ga je uvela moderna u dru- 
goj polovici devedesetih godina prošloga vijeka, izazvalo 
buru negodovanja, poznato je i napose ne treba spomi- 
njati. Zato i Gjuro Arnold, koji je jedini pjesnik te na- 
rodne predmoderne škole, i veli: 

»Zato nisam dašto pjesnik mode, 

Ali niti strasti, grijeha, kala, 

Ja sam pjesnik roda mog slobode, 
Kakova je u davnini evala.« 

Istančana inteligencija Arnoldova dopušta, da u sa- 
dašnjosti nema slobode, ali traži od sebe kao pjesnika, 
da se sadašnjica, u kojoj on živi, mora zanositi za onom 
slobodom, koje ne samo nije bilo nego koja je u davnim 
evala, ma da ne zna točno, koji je opseg ta sloboda imala. 
A sve to radi toga, da se može uzdržati narodna fronta, 
ma da nema u sebi ni snage ni odlučnosti, da se sa svojim 
ja digne u ime naroda svoga. Kako se njemu čini taj 
individualistički smjer moderne u pjesmi i lijepoj knjizi, 
karakterisao je Arnold ovako: 

»Šampanjcem Vi bi dašto sada htjeli 
Da otplavite ljagu smrtna grijeha, 

A gromkom bukom djavols'koga smijeha 
Da nadbijete duše pako cijeli, 

A1 Vi ste slavlje razvili nad jazom 

Svog vjerovnika ...... Ja ću svojom stazom . . . 

Vi zovete me, — jer ste zakopali 
Već davno boštva svojih dana mladih, 

AT što bi s mojom bilo siročadi 
Života moga cvijetnim ideali? 

Pod Vaših riječi klonuli bi mrazom 
I poginuli . . . .« 


^ Iznositi svoje ja sa svim lijepim makar i slabim, što 

se ne da opravdati pred stojičkom ideologijom, tražiti, da 

sc i ja uzdigne nad sve pojedince, nad okolinu, viknuti 
u svijet, da se sputani ja baš tako bolno dojimlje kao i 
sputana sloboda mase i naroda, to se u ono vrijeme 
nije smjelo, jer se je tražilo, da najprije narod ojača, da 
sa sebe strese tudjinsko igo i da se oslobodi. Izgleda je 
bilo malo, a još je manje bilo utjehe. Upravo je bilo 
dnevno pitanje, hoće li onda, kad do te slobode dodje, 
biti mjesta i vremena i slobode za ljudski ja bar u pje 
smi i u lijepoj knjizi i ne će li i ove morati opet zbog 
očuvanja stečenih stečevina šutjeti kao i prije. 

Dva su momenta sprečavala Domjanića, da i on 
zadje u masu sa svojom pjesmom te da se pokori di- 
ktatu savremenih književnih uzanca ili opet ukusu pu- 
blike: naturalizam i njegovi predji. Domjanić je u potpu- 
nom smislu aristokrat. On demokracije ne podnosi. 

To je i jedan razlog, što se opire naturalizmu, jer taj 
ide uporedo sa demokratskom idejom u svijeitu. Povrh 
toga naturalizam je nešto jedro i zdravo, nešto, što po- 
znaje samo prirodnu odliku tijela, a u njemu priznaje 
i jakost duha. Odijeljeno naime jaki duh u slabu tijelu 
naturalizam ne prihvaća. Aristokracija se pak najviše 
upire o duh pojedinca, koji je raznolik od duha mase. 
Zato je i naturalizmu svaki aristokratizam zazoran, a 
kao posljedica jednog umjetnog i naumičnog kulta, koji 
mora konačno da završi sa dekadencom fizičkom u po- 
jedincu, rodu, plemenu i narodu. Ali jednako je aristo- 
kratizmu zazoran i demokratizam, koji se, ne poznava- 
jući naumičnog obira, u svakoj generaciji obnavlja, i time 
nema tradicije, nema prošlosti, nema imena, poznavajući \ 
tek pusti fizički život kao skup funkcija tjelesnih or- 
gana. Da je Domjanić bio od prirode jak, da je u nj bila 
fizička snaga jednaka onoj duha i srca, on bi bio možda 
jedan od zastupnika individualističke borbe. Vidrić je 
bio premalo personalan i premalo individualist kraj 
svega svojega aristokratizma, da i on zadje u ovako vu 
borbu protiv mase. Ali Domjanić je individualist do u 
posljednju žilicu svoju. Osjetljiv i ponosan, spreman na 
najveću žrtvu, a u isti čas za vanjski svijet hladan i 
upravo nevidljiv za svoju okolinu, on ide tako daleko, 
da mrzi i na isti život kao na jednu zajedničku formu 

organsku, koja veže njega sa svim ostalim ljudima, što 
više, koja ga radi toga i izjednačuje s njima. I zato on 
traži 4ruge forme organske, koje bi bile izražajem ži- 
vota; koje su i kakove bi imale da budu, ne veli, ali 
druge nego što su ove sa svojim običnim a svima jedna- 
kim nuždama i potrebama. On ne vjeruje ni u život ni u 
smrt tek kao u dvije jednake forme organskog izmje- 
njivanja materije. On vjeruje u jedan život, koji je sa- 
svim prema njemu prikrojen i koji samo njemu odgo- 
vara, I u tako prikrojenom životu a prema vlastitim 
svojim željama traži on veći užitak, veće ljepote, no što 
ih traži fizički normalan i jak čovjek. Njegovi užici ži- 
votni nisu, a i ne bi bili vezani uz fizičku snagu već uz 
snagu duše. Jer on ne vjeruje ni u to, što je obično vri- 
jedno u ljudskome životu. Jasno je, da u takovoj novoj 
konstrukciji životnih vrednota imade samo takovih, 
koje su subjektivne vrijednosti, a medju ovima je na 
prvom mjestu njegov ja. Njegov i ničiji dnugi. Taj radi- 
kalni aristokratizam odrazuje se u svim Domjanićevim 
pjesmama i posve je jasno izrečen egotističkom intona- 
cijom. Zamislite osjećaje i misli Domjanićeve u jakom i 
zdravom tijeltu kaošto je bilo ono Ivana Mažuranića i 
Gjure Jakšića! Gotov takmac Fridrika Nietzschea. 
Ovako je Domjanić samo jedna snaga, koja se osjeća 
negdje iz daljine, za koju se znade, da postoji poput 
ultra-violetnih zraka, ali snaga, koje manifestacija nije 
obična u životu i koja se ne vidi svaki dan i na svakome 
čovjeku. U svim Domjanićevim pjesmama čitamo, kako 
se on dijeli ne samo od ljudi, ne samo od uobičajenih 
društvenih vrednota nego i od života i od smrti. U tim 
pjesmama govori samo o sebi, kako on živi, što on sma- 
tra životom i što on smatra u njemu vrijednim. Da se 
to isticanje njegova ja ne bi možda shvatilo kao hva- 
stanje ili kao pretjerivanje vlastite svoje vrijednosti već 
kao subjelktivizam jednog radikalnog aristokrata, je- 
dnog posvema osjećajima prosićenog individua, dosta je 
spomenuti, da Domjanić ne će, a i ne mari da prema 
životu, kako ga je on sebi konstruirao, udesi život ljudi i 
načela životna. Ne samo da ne mari za to, nego on toga 
i ne će, jer znade, da bi onda te njegove životne vred- 

to ono uistinu valjda i ne postoji i samo je prividjenje. 
S. S. Kranjčević od Schopenhauera prelazi u kršćan- 
stvo, jer mu se čini boljim od poganskih misli, što pre- 
ostadoše tek u velikim ruševinama klasične starine. Iz 
kršćanstva utječe se direktno buddhizmju, jer mu je hol 
jedinim znakom života. Domjattiić u početku pristaša 
Schopenhauerov — on ga je i vanredno pomno čitao — 
konstruirao je sebi sam život i njegove forme. Aristo- 
kratski radikalizam Domjarlićev ne^ radja^ bezobzirnim 
propagiranjem silovitog ćudoredja, ali završuje odlučnim 
prekidanjem sviju veza sa ljudima. Ne predavši se doduše 
sumornosti živi za sebe, bolje reći, sebi, jer on je sebi i 

čovjek i svijet. - - . v ., _ 

Šematički pesimisti predmodernog doba iz čitavog 
su pesimizma uzimali samo jednu banalnu želju, a ta je 
bila, da vole umrijeti, nego li živjeti, da je smrt bolja 
od života. Domjanić ne veli toga; baš naprotiv on voli 
život, ali svoj po sebi samome konstruirani život. Jer 
obični mu je život tek lik bijedna umiranja, a smrt? : 

»I što je smrt? To čovjek uvijek pita, 

Tek pregršt zemlje, odgovor je nijem.« 

Ne znam, je li Domjanić što sačuvao od »Pelinovog 
cvijeća«; nešto je bilo odštampano u »Slovanskom 
Svetu«. Sigurno znam i pamtim dojam tih prvijenaca 
Domjanićevib. Glavna nota u njima nije bila kao obično 
u prvijencima naših pjesnika nesreća zbog neuzvraćene 
ili neuživane ljubavi, nije bilo čuti ni tužbe na sudbinu, 
koja ga nije obdarila krepkošcu tijela ni bogatstvom, 
već je glavna njegova žaoba bila u tome, što on mora, 
ne živjeti, već živjeti uopće, i to ne medju ljudima nego 
s ljudima. I malo je zatim objelodanio »Vienac« njegovu 
pjesmu »Riđi pagliaccio!« Bilo je to u polovici devede- 
setih godina, kada je taj motiv bio popularizovan Leon- 
cavallovom operom i tekstom, po čitavom svijetu. Sa- 
svim se zaboravilo, da je to od riječi do riječi uzeti mo- 
tiv iz Catulle Mendesove drame »Tabarinova žena«. 
Ali taj motiv u tolikim varijacijama obradjen u svjetsko) 
literaturi, tako živo osjećan u svačijem srcu, ipak je 

dobio rekao bih — baš ovom Domjanićevom pjesmom 
neki stabilitet, neku formulu. Ni Nikojić, a ni Vidrić nisu 
svojim prvim pjesmama učinili takav dojam. Učinio ga 
Domjanić ne^ samo medju književnim svijetom nego u 
medju čitalačkim. Ne smije se zaboraviti, da se je naše 
općinstvo, baš kao i drugdje, naravno mnogo prije, odvr- 
nulo od isključivog kulta glazbe i interesa za nju, i po- 
čelo zanimati za likovne umjetnosti i za književnost. 

jesme i taj put kao i portreti Vlaha Bukovca utriješe 
put modernoj. I tako se poimence, jer s/u počela prva 
čarkanja^ izmedju stare i mlade književne generacije i 
jer su nikle neke revije mladih, počelo čitati, što je u 
»Viencu« bilo odštampano. Mora se reći, da su čitaoci 
osjetih saaržinu Domjanićeve pjesme »Riđi pagliaccio!« 

t *■. . i t se ipak nije očekivalo, da će 
se usuditi kazati pjesnik. I jedva što su se oporavili od 
te istine, koju je kazao Domjanić u svojoj pjesmi i to baš 
u »Viencu«, u kojem se nije smjelo kazati ništa, što bi 
moglo ma čije osjećanje ili mišljenje povrijediti, jer to 
tobože ili navodno nije bilo u skladu sa zakonima este-* 
tike, uslijedio je još jači udarac. Bila je to druga nje- 
gova pjesma »Umiranje«. To je bilo u neku ruku auten- 
tično i komplementno tumačenje k »Riđi pagliaccio«. U 
tim je dvjema pjesmama zadugo ocrtan čitav pjesnički 
rad Domjanićev. On vidi, da onim plemenitim sveljud- 
SKim osjećajima medju ljudima i u životu nema mjesta. 
Utvrdivši to, on je još više uvjeren o svojem radikalnom 
aristokratizmu. On još više zazire od ljudi i njihove 
forme živovanja, jer ljudi nema za njega nego samo zvf- 
i er *» a svih onih velikih ideja i ciljeva, koji su na 
tobožnjoj diferenciji ljudi i životinja izgradjeni. Još više 
i sve više se odbija od ljudi i povlači u svoj svijet, a 
potkrepljuje ga u njegovu tom povlačenju njegov ja; 
njegovi predji, njegov ponos, a onda opet samopouzda- 
nje u svoj ja, uvjerenje o vrijednosti svojega roda i vjera 
u prevalencij'u svojega osjećajnoga svijeta. On vjeruje u 
taj svijet, kako ga je on sebi konstruirao, ali ne vjeruje 
u njegovu pobjedu, bar on toga nigdje ne veli. Ali zato 
ističe, da taj njegov svijet nije ideal kao onaj drugih 
ljudi. Sto više sam u životu svojemu ni ne misli na to, 

da dosegne svoj ideal. Dosta mu je, ako ga bude tko 
drugi usvojio i jednom negdje postigao onaj, koji će imati 
isto takovo mišljenje o životu i ljudima. Znajući, da život 
nikada ne može da* bude jedan drugomu jednak, nije 
zato ni odredio granice tome idealu, tome svojemu po 
samome sebi konstruiranom životu, nije baš ni točno 
obilježio sadržinu. U pjesmi »Confiteor« — takodjer je- 
dnoj od pjesama njegovih, u kojoj se je sam u neku ruku 
duševno opisao — veli na kraju: 

»A1 vjerujem u dalek ideal 
pa makar ga i onda istom našo, 
na nepoznati prekogrobni žal 
kad jednom stupim, pošto dan mi zašo 
kad život usne ili strgan svene 
u vječni beskraj mine čežnje vir 
i zasja zora bez noći i sjene 
u zadnje spoznaje duboki mir.« 

Još jače u »Zimnjim noćima« naglašuje on to svoje 
uvjerenje: 

»Kasno je — nemam veselja životu — 

Žmirkaju zvijezde daleko i hladno. 

Hoće li jednom već svanuti jutro?! 

Kako je živjeti dosadno jadno! 

Ali to zaziranje od života i od ljudi, koji nit su 
dobri nit zli nego zajedno sa životom neki gnjusni aglo- 
merat, ipak ne ide tako lako. I najgori pesimist — a 
medju nje spada Domjanić — ipak je upućen i u kon- 
strukciji svojega života i u formama svojega živovanja 
na ono svojih pet ljudskih ćutila, koja ga čine i jakim 
i slabim, koja ga vežu uz život i uz ljude. Tih ćutila se 
on ne može da riješi, on ne može sa svojega tijela da 
skine ono tanano živčano velo, što ga je priroda preko 
njega prebacila. I otuda boj s tim ćutilima, jer se onaj 
život s onim formama, * kako je to sebi konstruirao 
Domjanić, ne može da živi, a još manje može da se 
uživa bez tih ćutila. Propjevavši Domjanić u »Carmenu« 
i u »Šampanjcu«, objavio je jedan Confiteor jači i 
besvjesniji od onoga, koji je pod tim naslovom spjevao. 

»Carmen« je priznanje svoje slaboće, priznanje, da se 
bez ljudi ipak ne može živjeti svojim životom, pa ^ ni 
onim, koji je sebi tko sam iskonstruirao. Za Domjanića 
je to kletva, koja tereti svako organsko biće. Sva ću- 
tila približuju ga živom organskom krugu. Ta želja je 
imanentna kao i vjerovanje u boga: To su dvije razno- 
like emanacije, što upućuju čovjeka na dva svijeta: na 
svijet materije i na svijet duše. 

»Raspusti pram nek pane noć, 
čuj cimbale i jecaj smijeha 
sa usna Tvojih kušat ću 
svu slast, svu raskoš grijeha. 

Ja hoću živjet makar tren 
pa makar zato mrijet, Carmen!« 

Ili dalje u pjesmi »Šampanjac« završuje ovako: 

»Amo šampanjca tu bljedjanu vatru, 
s praporci pjeisma nek zamnije življe. 

Zar da je kasno, vijek je karneval, 
život i smrt gle grle se divlje 
vječno uz kletvu i molitvu našu. 

Pjena je slatka, kad blizu je talog 
uvijek je doba još razbiti čašu.« 

Ako se k ovim pjesmama poimence fc ovim za- 
ključnim akordima uzme još na um i sadržina pjesme 
»Moja ljubav«, onda se vidi, kolika je borba morala da 
razruje veliku dušu, a u slabom njegovu tijelu. Koliko 
je tu prave žive strasti više nesmirenih ćutila nego — 
neutaženih mišica. To je ona nervoza želje, koja naj- 
jačim bojama izazivlje fantaziju o mogućem užitku. To 
nije luda ekstaza, kao što je nalazimo kadikad u Jak- 
sića i u Vidrića, A ne može to ni da bude ; Jer Domja- 
nić se nije mogao podati užitku. On ga nije bio kadar 
ni časkom okusiti, jer ^ uživati može čovjek samo sa 
čovjekom kraj čovjeka ili medj'u ljudima. Užitka za čo- 
vjeka samoga pojedinca nema. Uživati znači trošiti ži- 
vot i zato može uživati samo onaj, koji život voli, a ne 
onaj, koji ga ne voli, poimence ne onaj, koji mrzi ži- 
vot onih, koji živu, dakle život sviju ljudi. Tu je eto 



prelom, koji čini, te Domjanić sve više dijeli svoj život 
od onoga svojih nuzljudi. Jer možda će ipak jednom 
svanuti ono jutro, kad ne će trebati živjeti s ovim lju- 
dima, kad ne će trebati živjeti onaj organski kalup ži- 
votni i kad ne će biti više ni jadno ni dosadno živjeti. 
To će biti onda, kad se bude oživotvorio Domjanićev 
daleki ideal. Valja dobro imati na umu tu disonancu, 
koja se povlači prvom pjesmom Domjanićevom pa sve 
do njegova preokreta. To je ona disonanca, koja se 
provlači uvijek u jednom glasu kroz malo ne sve nje- 
gove pjesme kao u Chopinovim valsima. Ta disonanca 
je u tome, što u isti čas ljubi život i žudi za njim i za- 
zire od njega, što je željan užitka, ali ga ne može imati, 
jer ga ne će i ne može da dijeli s ljudima, koje mrzi, ne 
jer su ljudi, nego jer su masa. Domjanić je odviše pono- 
san, a da ibi pokazao tu svoju borbu, koja ga razdire i 
mi možemo samo da je zamijetimo u ovom jednom di- 
sonantnom glasu u njegovim pjesmama. Ta se diso- 
nanca najviše i najjače pokazuje u prvim njegovim pje- 
smama. One nam još mnogo pričaju o toj njegovoj 
unutarnjoj borbi. Ali onda se ta disonancija javlja sve 
rjeđje i on je konačno u sebi sve prešutio. Njegov ari- 
stokratizam mu ne dopušta da je i dalje iznosi. Masa 
ne treba da znade za njegovu bol, ona ne treba da 
ga razumije, a zabranjuje, da mu se smiluje. Zato se i 
očaj, koji pesimisti inače tako često iznose svom sna- 
gom razočaranja, nesreće, jada i nevolje, vrlo rijetko 
javlja u Domjanićevim pjesmama. Samo mu se jednom 
potkralo i odonda nikad više. Samo jednom mu »se ja- 
vila misao i sumnja, ne bi li bilo bolje odreći se svake 
borbe i živjeti kao svi ljudi što živu, prosto se predati 
životu onom običnom životu, koji svi živimo, U pjesmi 
»Htio bih . . ,« Domjanić jasno veli, da hoće da živi, što 
više objašnjuje nam i kako bi htio živjeti. Tu se osjeća 
njegova golema želja za životom, koja je u njegovim 
pjesmama istaknuta jače nego li u ičijim u našoj knji- 
ževnosti prije i poslije moderne. Ako i nije u njega ra- 
dosti životne, u njega je želja životna i snage životne i 
on se baš žali na to, što ne može da te snage svoje 
.omjeri, I zato samo časkom isumnja i očajava, nije li on 

udario krivim putem, i da li je borba za njegove ideale 
potrebna: 

»A čemu borba? Ipak još nisam 
ni <jedan san bar prosnio mirno 
svetinje nema koje mi nije 
blatnom si rukom bližnji moj dirno. 

Čemu mi ljubavi prepuna grud? 

Čemu mi borba kad uzalud?!« 

Na drugom još jednom mjestu u pjesmi »Život« 

veli: 

»Čemu je ugasla mladost i zvijezda mnoga mi zlatna? 
Zar samo za to, da rulje sve pogazi noga blatna? 

Već mi dotužilo stradat u času i prijegoru nijemu, 

Dok se naužili drugi, a ja sam tek čeznuo, a čemu?« 

Taj očaj i sumnja medjutim ne traju. Oni ne ovla- 
daše njime. Sve ako se i ne bori više za užitak ili opet, 
da po sebi konstruiranom svom životu izvojšti neko 
pravo, on bije još gori boj sa očajem i sa sumnjom sa- 
mom. Nu mora se priznati, da je taj boj kratak i da za- 
vršuje njegovom pobjedom. On postaje sebi sam ju- 
nakom svoje ideje o životu: 

»Ne, ja ne mogu zlatnom idolu 
žrtvovat sve i duh i poštenje, 
ne ja ne mogu igrati glumu, 
veseo bit gdje srce mi stenje, 
koljeno svijat pred tim što mrzim, 
moja je zato preponosna duša.« 

Nužno je rekonstruirati duševnu sliku unutarnje 
Domjanićeve dispozicije, a prije trideset godina iz ono 
nekoliko pjesama, koje ugledaše svijeta u razmaku od 
dvije, tri prve godine njegove pojave u našoj knjizi. 
Nužno je to, da se uzmogne znati za učinak tih pje- 
sama. Domjanić je pesimist, ali nije, kako već rekoh, 
poput onih prije njega, koji su se tim pesimizmom po- 
služili kao jedinom filozofijom, što je bila u ono doba 

dopuštena navukavši je na sebe tek kao ruho, u kojem 
su uz liru pjevali svoje banalne ljubavne boli. Pesimi- 
zam je poslije smrti Avgusta Šenoe dakle u osamdese- 
tim godinama, kad je drugdje u svijetu već odavno bio 
makniut iz poezije, bio u našoj književnosti tako jak, kao 
ni jedna filozofska dispozicija prije i poslije njega. Po- 
litičke nedaće, što više političko propadanje, danomično 
razočaranje s političkim programima ili opet razuvje- 
renje u čast i snagu političkih vodja, sve je to čitavo 
hrvatsko društvo učinilo pesimističkim. Taj je pesimi- 
zam dobio razne forme kao što ih uopće pesimizam i 
samo pesimizam može da dobiva i uzima na se. Široke 
se mase opajahu vinom i budućnošću, koja je bila ilu- 
strirana slavnom prošlošću, dok se inteligencija — koja 
je odabrala drugi oblik pesimizma napustivši svaki 
otpor — podala svim mogućim životnim užicima. Nikad 
nije materijalizam imao i dobio u inteligenciji više šanca 
uslijed ove površne forme pesimizma negoli u osam- 
desetim godinama. 

Kaošto je taj pesimizam razvodnio pjesničku sa- 
đržinu, tako je rastočio i hrvatsku inteligenciju. Anal- 
fabetizam mase s jedne strane, a sve veća nesavre- 
mena naobrazba ili nenaobraženost inteligencije uopće 
s druge strane, kraj sve želje uteći iz hrvatskoga života 
i predati se svijetu užitaka, doskora dovedoše inteli- 
gente naše ili barem najveći njihov dio do mete, na 
kojoj ona više nema ništa sa pesimizmom posla. Užitak 
je riješio ljude sviju spona sa dušom, srcem i savješću. 
Postao je ciljem tijela, nazorom na svijet i svrhom ži- 
vota. Kako tadanja naša inteligencija nije raspolagala 
sa nužnim materijalnim dobrima i sredstvima, da uz- 
mogne produžiti način života odan samo užicima, na- 
skoro se ili zadužila ili prostituirala. Vlasti su podupi- 
rale taj pesimizam, kojim se ljudi podadoše užitku od- 
vraćajući se tako od zbilje. Što više vlasti su išle zatim, 
da u inteligenciji bude želja za užicima što veća. A ta 
želja je kraj sve većih socijalnih i političkih nedaća u 
javnome životu i u privatnom moralu uistinu i postajala 
sama po sebi sve većom, jer je danomice trebalo zabo- 
raviti na sve ogromnije i gadnije posljedice privatnog 

nemorala i ^javnih političkih poraza, Paupertas semper 
meretrix. Do tog dodje, da je inteligencija ugušujući 
u užitku svoj pesimizam, svoj jad, svoj očaj, izgubila sve 
više snagu svakog otpora i ravnovjesje, predočbu o po- 
štenju i o odredjivanju ćudorednih vrednota te taiko 
otupila i duh i srce. Druga vrsta tih pesimista objesila 
je poput Židova u babilonskom sužanjstvu svoje harfe 
na vrbovo duplje i plakala. To je bila oporbena inteli- 
gencija, iu kojoj se još nalazili ostaci ideje ilirizma i 
jugoslavenske narodne zajednice. Ti doduše nisu pje- 
vali i budili narod praznim davorijama, ali su svu kri- 
vnju svaljivali na onu inteligenciju, koja se odala užitku, 
ne znajući, da je u suštini svojoj bila baš tako pesimi- 
stički disponirana kao i prva, i da su ti ljudi uživajući 
htjeli samo zaboraviti na ono, što su i ovi vidjeli, naime 
na svoju nesreću. Taj se pesimizam odrazuje u našim 
novinskim člancima onoga doba, u pjesmama, novelama, 
romanima i svi se tuže, jadaju na naš svijet, na naše pri- 
like veleći, da bi bilo sve bolje, da su naši ljudi bolji ili 
bar drukčiji. Ponosni Šenoin poklik »Budi svoj« pro- 
metnuo se u jadikovarije. Možda nije nigdje nikada bo- 
ljim primjerom urodila povjesnica negoli ona Hrvatske 
i Hrvata u osamdesetim godinama, primjerom, koji jasno 
i glasno kazuje, da se nije smjelo lagati narodu i uzga- 
jati ga u nečem, što valja samo za politiku dnevne po- 
trebe, čega nije bilo i što nije u političkom saobraćaju 
tadanje austro-ugarske monarhije a ma baš ništa vri- 
jedilo. Taj je pesimizam, kojemu se predao narod u 
formi alkoholizma ili iseljivanja u Ameriku, šireći sve 
više nepovjerenje prema inteligenciji, koja je sastojala 
ili od oporbenih plačidrugova i bogalja, vladinih epiku- 
rejaca ili opet indolentnih financijalno nezavisnih ele- 
menata, taj pesimizam, koji se davno u toj' tugaljivoj 
i bezvrijednoj formi već preživio u Evropi, kod nas je 
bio i živio u životnoj praksi i u literaturi i u politici. 
Živio , je isamo zato, jer je to bilo najkomodnije 
naziranje na život i na ljude, a u vrijeme, kad 
su veliki problemi počeli izjedati snagu Evrope i svi- 
jeta, kojima srno se mi — ma da su i nas počeli zaplju- 
skavati — oglušili. Inteligencija i vodje narodni bojeći 

se d da bi se tim problemima narod odao intemacijona- 
lizmu, da bi mu se njegova sila pokvarila, a posao time 
tudjinskim vlastima olakšao, zatajiše mu te ideje, koje 
su bile zahvatile sve ljude i društvo u Evropi. Povrh 
toga pesimizam je bio i vrlo ugodan, jer je svatko mo- 
gao svaliti krivnju za naše nedaće kao i za ličnu ne- 
sreću na druge. Život i ljudi su krivi, kazivali su poli- 
tičari, a s njima pjevali i pjesnici. Kad bi ljudi bili bolji 
i kad bi se božijom milošću promijenio tečaj i sadržina 
ljudskoga života, i nama bi bilo bolje, a doći će vrijeme 
— tako su tješili političari i pjesnici narod i društvo, — 
kad se to bude zbilo. To čekanje, da će se ljudi po- 
boljšati, nije bilo ništa drugo nego pomanjkanje otporne 
snage ili opet lijenost i bojazan opirati se i zaći u borbu 
za život i sa životom i zalagati se u njemu sa svojim ja 
za bilo što. A kako se ljudi ne htjedoše nikako pobolj- 
šati, a život nije htio nikako da postane ni drukčijim 
ni lagljim nego upravo danomice težim, a radi toga i 
ljudi gorima, to su ljudi postali i u pjesmama sve gori 
a u istinu sve slabiji, dok je život na njih sve teže pri- 
tiskao. I oni, koji su se jadali na lošu kvalitetu života 
te gadnu beznačajnost i zloću ljudi, sami nisu posta- 
jali bolji. Naprosto zato, jer nisu to ni bili nego su se 
samo psujući druge tako pričinjali. Bili su loši ljudi, 
jer su skrivajući se za komotnu formu pesimizma pre- 
krstili ruke, te se ili tužili ili opet psovali. Konačno pe- 
simizam je ona filozofijska formula, prema kojoj se — 
uzevši je vulgarno — - može biti danas ovo a sutra ono. 
Pesimizam je osamdesetih godina dopuštao u umjet- 
nosti i književnosti pristajati uz savršena djela pogan- 
ske starine, dok je u životu dopuštao samo držati se 
Kristove nauke. Pesimizam dopuštao je da se mijenjaju 
nazori na svijet, a i na same ljude, a prema stepenu 
njihove zloće. Prema tom stepenu ljudske zloće, dakle 
drugih, ravnali bi se ljudi opravdavajući tom zloćom 
drugih svoja djela i ispričavajući njima svoje misli, svoje 
nazore i svoj život. 

I Domjanić je pesimist, ali posve drugi. On je 
čisti pesimist sa beskrajnim varijacijama u mišljen : u i 
osjećajima. Od onih, iz čijeg je soja niknuo, razlikuje 




3 



se time, što je iskren i što je postao pesimistom iz posve 
drugih razloga nego li njegovi savremenici. Domjanićev 
pesimizam nije posljedak pasivne duševne dispozicije, 
posljedak duševne nemoći, već je njegov pesimizam 
aktivan, tako aktivan, da hoće sebi i sam stvoriti svoj 
život, formule za nj i prema njima izgraditi svoj ja, a u 
tome svome ja i svoju sreću i svoje ideale bez obzira 
na ljude. Njemu nije život kriv, što nema sreće, nego 
mu je kriv život sa svojim običnim pžicima mase, koje 
on niti može niti hoće da zajedno s njome uživa i 
s njome da dijeli. Njemu konačno skriviše ljudi mnogo, 
ali nisu mu krivi ni njegovu jadu ni njegovoj nesreći. 
U koliko pak to i jesu, on ne mari zato, da ih poboljša. 
On je što više uvjeren, da se ljudi ne dadu poboljšati, 
jer su, otkad je svijeta i vijeka, uvijek isti. Jedino što mu 
se pričinja moguće, jest imati s ljudima što manje posla 
i doći što manje s njima u doticaj. Ta objava u Domja- 
nićevim pjesmama bila je takodjer jedna pesimistična 
nota, ali posve nova, a javnosti neugodna. Jer dosele su 
se pjesnici svojim umišljenim ili njima nametnutim pe- 
simizmom tužili ne na ljude kao takove, nego samo na 
jednu stanovitu vrstu ljudi. Sve ako to i nisu bili ljudi 
odredjeni brojem i imenom, bili su to ljudi odredjeni 
ili svojim zanimanjem ili opet svojim političkim uvje- 
renjem. I baš od tih najslabijih elemenata hrvatskog 
ljudstva zahtijevale su se gradjanske kreposti, kojih ne 
samo da nije bilo u onima, koji su ih zahtijevali, nego 
kojih nije bilo ni u svijetu. Domjanić se ne tuži na tu 
stanovitu vrstu ljudi, a ni na ljude uopće. Ne veli im, 
da su grubi, gadni i zli, nego samo veli, da njega boli, 
da su oni takovi i da se on toga gnuša. Prava aristo- 
kratska osjećajnost. Posve je drugačije Domjanić shva- 
tio takodjer svoj odnos prema ljudima kao i ljude same, 
negoli što su to činili dojakošnji pjesnici. Moralnu stranu 
ljudsku, ljudske poroke i beznačajnost on uopće ne 
spominje. Prelazi preko njih upravo paklenom ironijom. 
Što više on se znade spuštati do njih pa tim ljudskim 
porocima daje u svojoj pjesmi primarnu notu samo zato, 
da uzmogne ljude kao masu, kojoj su ti poroci po nje- 
govu mišljenju prirodjeni u protimbi sa pojedincem, po- 





niziti. Prijašnji su pjesnici svojim pesimizmom razliko- 
vali dobro od zla, nalazili su zlo kod drugih, a dobro 
ili svojatali za sebe ili bar priznanje, da nisu tako loši 
kao drugi, jer da teže na dobro. Ta farizejština nije 
proizlazila ni iz kakova religijoznog motiva kao u Go- 
golja ili u Tolstoja. Bila je to jednostavna posljedica ta- 
danje duševne dispozicije hrvatskoga društva, koje je 
htijući sebi dati neku cijenu ili opet da se uzmogne u 
nečem razlikovati od propalih ili prostituiranh vladinih 
elemenata, svuda i u svačemu tražilo neku moralnu 
podlogu. U istinu je to bila samo pričina. Zlo se i dobro 
vrlo konvencionalno razlikovalo bez nužnog religijo- 
znog osjećanja, bez kojega se neda dijeliti u čovjeku 
zlo od dobra. Može se reći, da hrvatska literatura 
uopće sve do pred nekoliko godina ne poznaje reli- 
gijozne note. U početku svoga pjesnilkovanja ni Domja- 
nić je ne pozna. Proizašavši i on iz svoga doba, koje je 
bilo pesimizmom natrušeno, on se prometnuo u nešto 
posve drugo, nego što su bili njegovi preci u pjesmi i u 
književnosti. Ali i on ne poznaje razliku izmedju zla i 
dobra. Ali ne poznaje toga samo poradi toga, jer mu 
to nisu moralne kvalitete, koje bi bile apsolutne u svo- 
joj formi nego sasvim zavisne od slučajeva i od kvali- 
tete ljudske inteligencije i osjećanja, te su u njem ima- 
nentne baš kao i poroci ljudski. Domjanić znade, da 
to vrijedi samo za obične ljude, za masu. Od te se mase 
pak odijelio, on ne će da živi njezinim životom, već 
onim, koji si je sam stvorio. Zato njemu trebaju druge 
forme i druge maksime životne. Zato je s onu stranu 
dobra i zla. Domjanić u tom svom religiioznom raspo- 
loženju posvema proživljuje sudbinu Fridrika Nie- 
tzschea. Od adepta Schopenhaureova otkriva u sebi 
kvalitete, kojih, u masi nema i iznosi se nad njom i nad 
druge posve besvijesno. I u tom svijetu svojeg odijelje- 
nog mišljenja i osjećanja, koje imade sve manje zajed- 
ničkog sa ljudima običnim i njihovim životom, dozrijeva 
sve više njegov radikalni aristokratizam; njegov odije- 
ljeni ja, a s obima njegov sve razvijeniji individualizam. 

- Fizički preslab, da ga provede u životu, prevladava u 
njemu osjećajnost nad njegovim velikim intelektom. 

Zato se on i ne može podati apoliničkom užitku, dok ga 
je opet s druge strane stid pred srcem i pred duhom, 
da u snažnom taktu kraj željezne volje i ocalnih mišica, 
u času bogodane ekstaze propovijeda pravo oduho- 
vljene sile i /šnage. I da je u njega sklad jakog tijela sa 
njegovim jakim srcem i duhom, on bi bio zacijelo pro- 
povjednikom prosvjećenog apsolutizma. Pred pameću 
pojedinca, koji gleda u budućnost, moraju uzmaknuti sva 
glupa prava još gluplje mase, koja pozna samo sada- 
šnjost. To je deviza, koja se sve više (javlja a u raznim 
formama medju modernim pjesnicima. I kako su ovi vi- 
jesnici novog doba, to će ova deviza, čini se, jednoga 
dana osvanuti kao jedini valjani zakon u praktičnom 
životu. Jer ljudi su se dosta naludovali, upravo brutalno 
naludovali u svojim sveljudskim pravima. Sad treba je- 
dnom biti mjesta i pameti, ne razumu, i srcu, a ne ću- 
tilima. Domjanić osjeća, da bi on mogao tako da živi i 
tako da djeluje, da ga iu tome ne priječi ono svojim bro- 
jem tako golemo ljudstvo, ona smrdljiva svjetina, što je 
zovu narodom, a što znade izrasti kao gadna životinja, 
kad se udruži tobože u ime čovječanstva i ljudskih 
prava. Domjanićev pesimizam nije nastao vanjskim po- 
vodom ili opet utjecajem kojeg dogadjaja na njegovu 
nutrinu. Nije nastao ni radi toga, što se razočarao u 
ljudima ili što bi ovi navalili na nj svojom surovošću i 
neshvaćanjem tudje i neobične duše. Domjanićev pe- 
simizam je što više sam u njemu raSao, upravo dozrije- 
vao. On nije na njemu ni nakalamljen nezadovoljstvom 
sa političkim prilikama. Jer kad je Domjanić počeo da 
pjeva, vlasti već nisu imale šta da zaposjednu, i bezna- 
čajnost i slaboća nije imala kuda da se uspne. Već im 
je bilo svega dosta, bili su blazirani i vlašću i sigur- 
nošću, da mogu sve, što im se god prohtije. Povrh toga 
dolazila je nova generacija, a oni stariji i ako su se opi- 
rali, bili su sretni, da se tko otimlje za mjesta, na kojima 
su se umorili, a na kojima će ih doskora zamijeniti 
drugi. Ne, u Domjanića nije bio pesimizam forma, za 
kojom se zaklanjao svojom inteligencijom, za kojom je 
sakrivao svoju 1 nemoć, svoju kukavštinu ili' kojom bi 
prikrivao svoj životni komoditet ne htijući se prikazati 

onakovim, kakav jest. Kao što su ga naturalizam i mase 
odvraćali od stare patriotske književne generacije, tako 
je niknuo u njemu pesimizam iz dvaju razloga. Prvi je 
razlog i opet njegov naslijedjeni i svijesni aristokrati- 
zam, a drugi je njegova fizička slaboća. Jer Domjani- 
ćeva je fizička konstitucija bila od vajkada poput mi- 
moze. U slabom tijelu mu je golemi duh i silna dubina 
osjećajnosti. Aristokratizam ga njegov podsjeća na 
predje, što se javljaju u povijesti hrvatskoj onamo od 
šesnaestoga vijeka u najsjajnijem društvu i iu najčistijem 
ruhu značaja i junaštva. Sjećaju ga na gospodu, kojima 
danas više nema mjesta u javnomu životu, (kojima se ta 
mjesta sve više tobože u ime narodne sreće otimlju. 
Mase ne dopuštaju diferenciranje čovjeka u individue. 
Po željama mase imadu da budu ljudi svi jednaki 
pred svakim i pred svima. Domjanić znade, da je on 
svojim aristokratskim osjećanjem i mišljenjem malo 
okasnio (u ovaj svijet. On mora da živi i ovaj ga diktat 
sili, da će ili popustiti te zaći u redove njemu tako 
gnusne i ogavne mase, ili će živjeti za sebe. On znade 
i to, da će birajući jedno ili drugo imati silne borbe, i 
da će te borbe biti uzaludne, jer svaka pojedinačna 
borba završuje ili time, da pojedinac junački podlegne 
ili da se pokori diktatu mase te da se dade upregnuti 
pred trivijalni život i njegove svakidašnje forme. Još bi 
on bio spreman nato, da se mase i njezinih životnih fo- 
rama naužije svojim rugom, svojom ironijom prije nego 
što se preda, ali njegova fizička slaboća, koja mu je 
ostavila samo toliko snage, da uzdrži organsku mo- 
gućnost življenja i da se danomice ugne smrtnoj ka- 
kovoj boljetici, sprečavali su ga da zadje u masu, te da 
se posluži njezinim životnim formama. Taj prvi i drugi 
razlog u njemu uzgoj ii i su njegov pesimizam 
te je on u njegovoj pjesmi izrastao ve- 
lik, upravo do jednog golemog i komple- 
tnog, upravo Sintetički izradjenog si- 
stema, do velike konstrukcije posebnog 
života samo za njega prikrojenog, kojim 
hoće samo on da živi na ovome svijetu. 
Domjaniću se vrze pitanje, zašto ne bi čovjek, koji se 

razlikuje svojom tjelesnom slaboćom od drugih ljudi, ali 
koji ih srcem i duhom nadvisuje za hiljade, imao prava 
na jedan posve drugi život, koji je sasvim raznolik po 
svojem vanjskom obličju, po svojim načelima, po svojoj 
sadržini od onoga drugih ljudi. Domjanić želi sebi život, 
u kojem bi se materijalnost — ili recimo vulgarno — 
tjelesnost $amo na najnužnije ograničavala; život, u ko- 
jem bi ona bila izlučena sasvim iz ljudskih užitaka, koji 
su baš radi te tjelesnosti kod sviju ljudi jednaki razliku- 
jući se samo intenzitetom fizičkim. Domjanić želi i kon- 
struirao je sebi život, u kojem vlada najveća diferenci- 
ranost osjećanja, najodjelitija suptilnost mišljenja, a U 
kojem bi se te diferencije složile samo u času neke ima- 
ginarne predodžbe o vječnoj ljepoti, a u jedan plemenitim 
tempom složeni akord. Tu se mogu osjećati srodni ži- 
votni momenti sa Dostojevskim i Flaubertom, koji su 
svoju padavičavu konstituciju zavoljeli, jer ih je ona 
odijelila od običnog života i jer ih je ona odvela u da- 
leke krajeve vlastitog carstva misli i osjećanja, koju 
obično ne poznaju, ja još manje otkrivaju u sebi obični 
zdravi ljudi. Ne vidite li srodnosti i sličnosti izmedju tog 
od fizički slabog Domjanića konstruiranog života, za ko- 
jim mu duša željkuje, sa onom apologijom epilepsije, 
što ju je napisao Dostojevskij u »Idiotu« učinivši od 
kneza Miškina, čovjeka padavičava posve pasivnog 
reprezentanta kršćanske misli, samilosti i ljubavi, gdje 
se praktično a s primjerima iz savremenog života de- 
monstrira Kristova velika rečenica: »I oni, koji su mnogo 
ljubili, i oni su bogu zvani«. U svojem ovako konstruira- 
nom životu Domjanić se podudara i sa mišljenjem Gu- 
stava Flauberta, koji u jednom pismu svojoj prijateljici 
veli, »da je jedino uspješno sredstvo učiniti život podno- 
šljivim, pustiti ga po strani.« »Što se pak tiče ljudi« — 
nastavlja Flaubert u jednom pismu George Sandovoj — 
»tovili mi tu ljudsku marvu, koliko nam drago, stavili 
joj steljine sve do trbuha, pozlatili joj i samu staju, ona 
će ostati živinom, štogod vi kazali. Sav napredak, ko- 
jemu se od svega toga možemo nadati, jest, da će ta ži- 
vina postati pitomijom«. Aristokratizam u kojoj drago 
formi i fizički defekt koje mu drago vrste rađjaju istim 

posljedicama, pa makar se ti razlozi javili i u dva indi- 
vidua, koja su po svom temperamentu i naziranju na 
svijet posve raznoliki. Kao što je Flaubert zavolio svoju 
epilepsiju, tako je Domjanić bio uvjeren, da je njegova 
fizička slaboća jedna prednost. 

Posve je prirodna posljedica, da takav pesimizam, 
koji je niknuo iz Domjanića samoga, koji je učinio da si 
je koristruirao i životne forme, mora uroditi i posebnim 
naziranjem na svijet, ako i ne posebnom filozofijom. 
Pesimizam Domjanićev, ne pesimizam Schopenhauerov, 
nije pesimizam mase bez imena i plemićke krune, 
već pesimizam jednog individua, u kojem je ne samo 
vanjski i njegov nutarnji život nego i onaj predaka nj’e- 
govih. Ali život ljudske životinje i pod pritiskom naj- 
veće tradicije, dakle onoga viška, koji nema sa animal- 
nošću našom nikakova posla, ne dopušta da se poje- 
dinci udalje previše ili čak posvema od one životinjske 
vrste sisavaca, kojima je ime homo isapiens. Kad hoćemo 
da skinemo sa sebe sve veze sa budućnošću, dakle sa 
mišlju, ne ćemo li mi ipak imati za naše misli, za naše 
osjećaje, a u prvom redu za naše čine nekad i negdje 
sudiju, zabije nam se u dušu sumnja, da li je uistinu za- 
dnjim kucajem srca i život sav naš dokrajčen. Domjanić 
ne sumnja u to. On vjeruje, da ima pravice i iznad ovoga 
bitka, ma da u ovaj bitak ne vjeruje. Ne što ne bi vje- 
rovao u njega kao u realnost, nego ne vjeruje u njegovu 
vrijednost. Vrijednost toga bitka a i vrednote, koje se 
izvlače iz njega, previše su mu prikrojene prema živo- 
tinji, a manje prema čovjeku, koji se ne da odijeliti od 
životinje. Čovjek ne vrijedi ništa za životinjsku vrstu 
ljudsku, već samo za društvo. No baš u vrednote stvo- 
rene prema tome društvu i nauci on ne vjeruje. Ali za- 
mislivši se u to, sumnja, da li je njegovo nevjerovanje 
ispravno. Ta te vrednote ne samo da priznavaju svi 
ljudi nego one sačinjavaju i ono, što mi zovemo život 
i što je naša predodžba o svijetu. Tu eto zapinje Do- 
mjanićeva sumnja. Jer on u život , sa vrednotama pri- 
znatim od sviju ljudi, u takav život on neće da vjeruje. 
U pjesmi »Tajna« otkriva nam Domjanić ne samo tu 
svoju golemu i groznu, nego upravo suludu sumnju. To 

je pjesma, koja je ispjevana na granici svijesti i ludila, 
a intuicija je te pjesme duboka poput provalije, i tim 
nas suludim dojmom podsjeća na Jakšićevu »Ponoć«. 
Da se uzmogne upotpuniti dojam te pjesme, valja 
odmah nadovezati (posljednje dvije strofe iz Domjani- 
ćeve pjesme »Crv«: 

»Tek kad su noći tihe, kad sanci 
prenu ise, sklope ti oči, 
čuti ćeš tiho kucati negdje 
crva, što drvo toči: 

Tako i kroz mir u naših isrcih 
nešto tek kuca i bije, 
možda je što i u nama trulo 
možda što u nama mrije?« 

Nije to pomisao, da nosimo u svojem životu klicu 
smrti, nego je to velikom bojažljivošću izrečeno pitanje, 
nije li srce — j to pero života — samo nešto, što nam 
rastače i najljepše momente, nešto, što ne valja. Ta 
skepsa, koja se ne javlja u prvim pjesmama Domjani- 
ćevim osobito često, koja se baš tako rijetko javlja kao 
i njegova želja živjeti običnim životom ljudi i uživati ga, 
ipak je ubrzala korak i ide uporedo sa njegovim pesi- 
mizmom tako, te se taj ton crne sumnje sve više osjeća 
u svakoj njegovoj pjesmi. Toj duševnoj dispoziciji odgo- 
vara i kraj, koji slika Domjanić u svojim pjesmama. To 
je kraj, koji je Domjanićeva predodžba o njegovu životu 
medju običnim životom stvorila u pjesmi prije nego se 
je utekao bizarnom ali racijonalnom rokokou: 

»Tihano zadrhtala suha rijetka strn, 
gdje bjelkast brezik u modrim tone, 

Nad poljem pao vrana oblak živ i cm, 

Na strni vjetar mrije, kreljut klone. 

Daleko tamo u dno hiti talas plah, 

Ko žitko srebro cakli se i mreška 
— — — — ■ — — — — — «, 

Zar ne osjećate hladovinu u tom slikovitom pri- 
kazu kraja, koji se ne dojimlje toplije ni posljednjim 
stihovima: 

»Vrh rijeke trepti topli žića dah 
i sunčan trak ko sreća zlatnog smiješka« 

Ili uzmite drugi pejsaž iz Domjanićeve duše, transponi- 
ran na njegovu okolinu: 

»Na ugaru crnom slegla se magla 
ko pauka predivo tanka 
bjelasa se kroz noć a tako je čista 
ko sreća u djetinjeg sanka. 

Kad gledam tu maglu na ugaru, tužno 
u grudih mi pjesma ozvanja 
moguće se sjećam svog pustog života 
i mojih nepovratnih sanja«. 

Isve ‘su crnji i mračniji ti krajobrazi, makar im i 
pjesnik dao nešto svijetla: 

»Ušutjele ptice, svud čekanje nijemo 
i neba se požar utrnu 
nevidljiva ruka razastrla tiho 
nad zemljom je koprenu crnu. 

Ta ruka nevidljiva silna i leđna 
mog srca se taknu i prenu 
svu čežnju za srećom ...... 

A onda prispodobite taj krajobraz sa istim motivom u 
Vidrićevoj pjesmi »Mrtva ljubav«, gdje se veli: 

»A ugasnu sunce jarko. Zaljulja se i zatavni. 

Još zarudi, još zaplamti — i sumor bi povrh ravni«. 

Onaj, tako reći, vječni problem izmjene svijetla i 
tmine, koji pjesnike od vajkada zahvaća svom svojom 
tajanstvenošću sigurnog i odmjerenog perijodiciteta, 
odrazuje, kad god se taknu tog problema, i njihovo ocje- 
njivanje prirode, Vidrić je u širokim potezima opisao 

veličanstvenom mirnoćom taji svakodnevni pojav. Nje- 
gova smirena ćud znade, da će sutra i opet svanuti dan. 
Njemu je sunce sunce, koje kao da se umorivši se 
zaljuljalo i uisnulo. Posve drugačije Domjanić sudi o 
tome. Nevidljiva ali silna i ledena ruka trne svijetlo 
sunčano. Ali ne samo to. Ona dira u njega i u njegovo 
srce. U svim tim opisima nema ništa šaroliko, ništa 
bujno. Kohtrasta boje uopće nema, tek onaj hladni 
kontrast izmedju zemlje i neba. Pa da bude bezbojnost 
u bojama još veća, unosi se u hladne boje modrog neba 
i sive strni još i bijeli brezik isa svojim napola uvelim i 
rijetkim zelenilom. A nad taj pjesnikov .kraj pada magla 
ili još i gušća tama. Takovi opisi posvema su iz duše 
transponirani na okolinu. Jer Domjanić znade opisivati 
krajeve i u žarkim i sočnim bojama kao ono u pjesmi 
»Moja ljubav«. Domjaniću ti bezbojni pejsaži najbolje 
pristaju. Oni se čeisto javljaju u raznim modulacijama 
tonova, a nikad se ne izmjenjuju. Transponirajući svoju 
unutarnju hladnu i bezbojnu sumornost na okoliš svoj, 
na prirodu, Domjanić za razliku od Vidrića čini tu pri- 
rodu ne subjektom svojega dojma nego objektom. Kao 
što sebi formira u duši svoj život, kojim hoće samo on da 
živi, tako on ugadja i uđešava tonove prirodnog kraja 
prema svojoj unutarnjoj dispoziciji. 

I iz toga svojega pesimizma kao i iz tih hladnih 
bljedolikih krajeva na jednom ga nalazimo u rokokou 
ili u onome baroku, koji je još dugo do četrdesetih go- 
dina prošloga vijeka valjao (kao vladajući stil naših inte- 
ligentnih slojeva. Poput Matoša utekao se i on onome 
baroku. Pa kao što je Matošu taj barok neki izražaj 
našeg tradicionalnog hrvatskog nacijonalizma tako su 
Domjaniću rokoko i barok, kako se još do danas saču- 
vaše u preostalim gospodskim i plemićkim kurijama, 
nešto, što je njegovo, reprezentirajući doba, kojemu on 
po svojoj unutarnjoj dispoziciji pripada, ukratko nešto, 
u čemu on nalazi simbole gospodstva svojih predja. Taj 
stil, koji je jedan od najskladnijih kulturnih forma, u 
kojima se odražava kult ljudske individualnosti i racijo- 
nalističke ljepote, najviše odgovora Domjaniću i nje- 
govu aristokratizmu. Ne smije se zaboraviti, da se za 

tim kasnim barokom i rokoko-om zaniješe i drugi pje- 
snici. Verlaine i Stendhal rječiti su njihovi braniči. U 
čitavoj srednjoj Evropi, a što dalje od Francuske, to 
više, kultivirali su prosvjećenje i esprit kao preteče re- 
volucije, kao djoba slobode i veličine duha, gospodskog 
ukusa i čarne gracije te finoće društvenog saobraćaja. 
To je doba i ostavilo takove tragove svoje gospodske 
— ne vlasteoske — svijesti kao ni jedno prije njega. 
Renesansa ključa od snage i invencije, feudalni srednji 
vijek od separatizma i intolerantnosti vlasti, rokoko 
osamnaestoga vijeka otvara vrata životu i slobodi 
pružajući, sve, što se uživati dade, udarajući na aristo- 
krate duha i srca društveni plemićki grb jednako kao 
i na aristokrate krvi. Na naše plemstvo samo su dva 
doba djelovala, a to je bio srednji vijek i osamnaesto 
stoljeće. Iz prvoga doba malo je plemstva, a od njega 
skoro ništa preostalo. Zato s njime i naše plemstvo 
nema tradicije. Turske navale prisiliše nas sklonuti se 
pod žezlo Habsburgo vaca , a ovi pod izlikom izdašna i 
uspješna otpora protiv Turaka uništiše narodno plem- 
stvo madjarsko i hrvatsko, a s time i vezu sa srednje- 
vječnom tradicijom. Tek osamnaesti vijek, aristokra- 
tičan u svakom pogledu, otvorio je i našem plemstvu i 
onome višemu i onomu napola seljačke kategorije put 
i vrata do svijeta. Ponos na prošlost obiteljsku ustalio 
se u onim ostacima političkih sloboština hrvatskih u 
vanredno čednoj ali nevjerojatno skladnoj i razvijenoj 
formi. Osamnaesto je stoljeće rodilo ne samo za Hrvat- 
sku nego i za čitavo jugoslavensko pleme najveće ljude. 
Kao da se sve, što je bilo inteligentno i kulturno, kon- 
denzirano produciralo u tima trim feudalnim sistemom 
upravljanim hrvatskim županijama. U osamnaestom se 
vijeku prvi puta pisalo ad usum mundi o povijesti i pra- 
vima Hrvata. U tom se vijeku javlja prvi put, ako i ne 
posve jasno formulirana predodžba o narodnoj i plemen- 
skoj pripadnosti, a ono jaki instinkt, da su Srbi i Hrvati 
jedan narod. Osamnaesti je vijek posijao sjeme kasnijem 
Ilirizmu i Jugoslavenstvu. I to je sjeme bilo gospodsko. 
Imalo je sve prednosti svojega doba. A ako možda 
nije bilo prikrojeno za trivijalno shvaćanje o modernoj 

demokraciji i za ekskluzivno ekonomsko naziranje na 
svijet, to je sjeme imalo u sebi iskru vječito plamenog 
idealizma, požrtvovnosti, oduševljenja. Sve odlike, kojih 
nema u masi nego samo u gospodi i pojedincima. Do- 
mjanić je znao za te zadužbine osamnaestoga vijeka, 
na kojoj su i njegovi predji radili, u kojem vijeku imaju 
ako ne veliku i odlučnu ulogu a ono primjerenu svojim 
plemićkim imenom. Na rodjenom prediju, Krčima zva- 
nom, kraj obiteljskog imanja Zeline, od starine — kako 
se veli — »Domjanićijansko«, uzgojio se i sazrio je u 
njemu ponos na ime njegovo i njegov aristokratizam. 
Porastavši shvatio je tradiciju svojeg imena i roda 
osjetivši njegovo najsvjetlije doba, vijek svojih djedova 
i baka. To su bili ljudi, koji su. privilegijem svojeg ple- 
mićkog staleža bili posvema odijeljeni od mase živući 
na svojem po svojem. Pesimizam njegov, koji ga je od- 
bijao od mase, tradicija, koja ga je izdizalaniad plebej- 
ske sunarodnjake, aristokratizam duha i istančanost 
osjećaja natjerali su ga u najbliže doba njegove obi- 
teljske tradicije u osamnaesti vijek. Kao što je sebi kon- 
struirao formule svoga života, kao što si je stvorio 
stalnu predodžbu o životu ili bolje reći život, u kojem bi 
on sam i uživao i živio na svoju, a ne po kalupu sviju 
ljudi ili po trivijalnoj modi savremenika, tako si je stvo- 
rio i kulise za svoju obiteljsku tradiciju, kojih je ne- 
stalo time, što mu je rodjena gruda prešla u doba pozi- 
tivnog devetnaestog stoljeća u tudje negospodske ruke. 
Sumorni krajobrazi, koje on stvara u sebi, da utekne 
pred svijetom, sada nestaju. U tradiciji doma i obitelji 
on je medju gospodom, medju svojima. I makar samo u 
oku svoje ljubavi za tu domaju, za obitelj svoju i za 
svoje ime, on ipak vidi taj komadić realnoga svijeta 
sasvim drugačijim nego, što jest, nego onaj kraj, u koji 
je utekao bježeći od ljudi i svijeta. Tu su u neodredjenoj 
gradini stari saloni sa lustrima i zrcalinia, lutnje su tu i 
stari divani, dok se oko dvora razilaze sjenate aleje od 
grabrovine, povaljeni ili izvjedljivi kameni amoreti. A 
sve je to prekrito granatim gustim drvećem. Iz njega 
svojim šarenim cvjetnim grozdovima mirišu jorgovan i 
akacija parfimirajući noćnu tamu. Modre glicinije sa- 

krivaju medje parka pred poljima, na kojima se za go- 
spodu znoji kmetska čeljad. A posred tih dvorana, par- 
kova, dvorova nalaze se dame doba svoga, a i ona nje- 
gova srca. Ali posve bi bilo krivo misliti, da Domjanić 
pjeva nekom egzistentnom, materijalnom rokokou.. Ro- 
koko je u njegovim pjesmama samo forma, samo po- 
desni stil njegov za jasnije izražavanje njegove simpa- 
tije, njegovih želja za društvom, kojega više nema, za 
dobom i ljudima, koji su prošli, a u kojem bi društvu 
i kojoj dobi htio da živi, jer drži, da bi mogao da živi u 
njima i medju njima svojim životom. Krivo mišljenje, da 
je taj Domjanićev barok ili rokoko nešto realno, nešto 
što egzistira u njegovu naziranju na svijet i na ljude, 
učinilo, je, da su ga mnogi shvativši ga krivo u tome na- 
sljedovali pjevajući o markezicama, parkovima i amo- 
retima, gdje nije bilo nego svinjara i šuma, ukratko 
gdje je posvemašnje pomanjkanje takove okoline moralo 
upravo smiješno djelovati. Kod običnog Čovjeka, a u još 
običnijem svakidanjem načinu govora teško je odijeliti 
izražavanje o realnim činjenicama od figurativnog ili 
slikovitog prikazivanja tih činjenica. Ta se potonja ra- 
zlika ne smije nikada zaboraviti, kad se sudi o pjesni- 
cima, u čijim su stihovima pojedinačke slike iz života 
ispremiješane sa izričajima časovite dispozicije, koje 
su često sasvim protivne, pak ipak imadu izazvati u 
nama predočbu o utjecanju zbilje na pjesnika. Real- 
nost zbilje i realnost fantazije dvije su 
jednake sile u pjesnikovu životu. Zato 
je i suvišno tražiti vezu ili opet razliku izmedju tih obiju 
realnosti. Činjenica je, da zbilju osjeća pjesnik jednako 
lijepo ili bolno kao i svoju maštu. Tko traži veze izme- 
dju baroknih slika u Verlainovim pjesmama i njegova 
života, koji se prikrpao uz kavanski stol i uz čašicu 
absinta, taj ne će nikada u Verlaineu naći više od čo- 
vjeka. Vazda će se u takovu istraživanju prevagnuti 
shvaćanje prema vrednotama praktičnog života, pa će 
se pod tim vrednotama mjeriti realna valjanost zbilje ži- 
vota pjesnikova kao i realna valjanost pjesnikove fan- 
tazije. I tako će doći do zaključka, bolje reći, do pitanja, 
zašto taj veliki intelekt, ta golema duševna snaga, Ver- 

laine nije ovo ili ono učinio, a ne dognjilio sa svojim 
žićem u pariškim kavanama, I onaj, koji bi se naprezao, 
da nada sve korektnog, upravo pedantnog suca dra. 
Dragutina Domjanića dovede u sklad sa pjesnikom Do- 
mjanićem ili bolje reći, da si ova dva momenta u zani- 
manju njegovu objasni, taj bi dobio o Domjaniću vrlo 
nedovoljnu, što više lošu sliku. Upravo dosadna i naoko 
ravnodušna hladnoća učinit će ga tako snuždenim, da 
ne će ni mariti dalje ispitivati, gdje je čovjek Domjanić, 
a kamoli da ispita, gdje imade u tom čovjeku Domjaniću 
mjesta i pjesnik Domjanić. Tu se ne radi samo o onoj 
običnoj predodžbi, koju svatko imade o pjesniku, u o pro- 
timbi zbilje sa ovom predodžbom, naime, kakov je pje- 
snik uistinu. To će biti uvijek protivne slike i uvijek 
će biti razočaranja. I najveći medju pjesnicima samo su 
ljudi i u njima su njihove prednosti jednako velike i 
očite kao i njihove mane. Obje realnosti, koje se stiču 
u pjesniku, naime ona zbiljskog života i čovjeka i ona 
pjesnikove fantazije, nikad nisu jednake, nikad ne može 
jedna drugu da zamijeni. Prva stvara konvencije dru- 
štvene, valute, kazneni zakon i ćudoredje, sve vred- 
note, koje su jednake za sve, čim se tko njima služi. 
Druga stvara pjesnike i umjetnike. I ta realnost fanta- 
zije, koja ih time čini, u svakomu (je drugačija. I tu 
nema odredjenih vrednota ili kriterija, po kojima bi 
svakome morao ovaj ili onaj pjesnik vrijediti. To je či- 
njenica i ona proizlazi iz realnosti pjesnikove fantazije, 
koja oprovrgava sve tvrdnje o zakonima i pravilima, 
prema kojima se može i jedino može dobro pjevati i pi- 
sati. Realnost zbilje ne smije se nikada primijeniti na 
realnost fantazije, koja stvara pjesmu i umjetnost, jer 
ona je samo produkat razuma, dok je realnost fantazije 
produkat osjećanja. Realnosti zbilje nije protivna fan- 
tazija pjesnikova, nego laž, neistina, glupost i ludovanje. 
Realnosti fantazije protivna je himba i sentimentalitet. 
I Domjanićeve pjesme zato nemaju ništa zajedničko sa 
realnom zbiljom rokokoa. Taj je rokoko u njega samo, 
kako već rekosmo, kulisa za njegovu povučenu pesimi- 
stičku osamljenost i njegov aristokratizam. On hoće 
samo da što jače naglasi svoju distingviranu istanča- 

nost, svoje duševno gospodstvo. Nigdje se ono formalno 
i stilski bolje ne pokazuje nego u rokokou. I ne samo 
Domjanić nego i mnogi drugi pjesnici sličnog duševnog 
raspoloženja utekoše se ovoj dobi i njezinim formama. 
U to doba i Domjaniću su ljudi mase odijeljeni od poje- 
dinaca, to doba mu tako jasno obara demokratizam 
grube svjetine, nenaobraženog naroda, a uzdiže ple- 
menštinu roda kao preduvjet plemenštini srca misli i 
načina života. Ta plemenština može doduše da bude u 
srcu ljudskom i bez plemenštine roda, ali će se uzdržati 
i ne će uginuti u zbilji života i medju običnim ljudima 
samo u kultu individualiteta: 

»Rez pergamena prastarih 
još iz vremena prošlih davnih, 
od paučine zapredenih, 
i bez junačtva veljih slavnih, 
u svježoj krvi zapisanih 
na zardjalom starom maču, 
u kojih predji vječno živu 
u pjesmi i sirote plaču, 

Ti jesi dušom plemkinja. 

Jer ti se gnušaš ko i ja 
od svake duševne prostote, 

Ti ljubiš plemstvo čiste misli 
i vječne bestvame ljepote, 

Ti mrziš svijet, što znojnom rukom 
prinosi žrtve boštvu tijela 
i trga smjeloj misli kreljut 
i tihoj sanji krilca bijela, 

Ti mrziš svijet taj ko i ja.« 

Samo ta plemićka formalnost predja, grb, ime 
izjednačuje ljude. Novajlije se natisnuše u tradicije. Ali 
on ovakove skoroeviće, koji vole baroku, rokokou i 
plemstvu ne radi svojeg individualiteta, ne poradi slo- 
bode svojega mišljenja i svojega osjećanja, odbija od 
sebe. Domjaniću onda još više izrasle njegova stara 
plemićka kruna, a nad grobom Zelinskih borilaca protiv 

Turaka. Pjesnik sa mandolinom pod prozorom udara se 
bodež em u srce, iz kojega provali modra krv. Za to on 
može da ljubi samo one, koji su mu ili predjima ili 
plemstvom duha i srca jednaiki. Inače: 

» čemu ta lažna noblesa 

sve je to skupo, al odviše novo.« 

Protivnik racijonalizma, kojim je prosićena kultura 
i sva ona čama gracija rokokoa, racijonalizma, koji je 
Domjaniću tudj i zbog kojeg se on baš najviše udaljio 
od mase puka i naroda, Domjanić si je stvorio ipak u 
svojim pjesmama jedan svoj rokoko, ne racijonalnog 
užitka kao što je uistinu nekada bio, nego rokoko osje- 
ćanja. Iz ovoga doba, gdje se on zanosio barokom i ro- 
kokoom, tri su pjesme i to »Mjesečina«, »Starinska 
pjesma« i »Otmjena dosada«, koje najbolje ilustriraju, 
kako Domjanić shvaća rokoko. U toj svojoj graciji, 
kojom progovara osobito u »Mjesečini«, odrazuje se 
ipak nešto posve drugo nego na slikama Watteaua. 
Rokoko poznaje kraj sve svoje kulturnosti i kraj svega 
kulta individualnosti, kraj sve diferencirane noblese i 
gracije, kraj svega jetkog i bezobzirnog esiprita samo uži- 
tak. Osjećanja je vrlo malo u rokokou. Ako bi kome 
palo na um usporediti ljubav slijepe sedamdesetgodišnje 
starice gospodje Du Deffand prema mladom engleskom 
diplomatu od trideset godina Walpoleu, ljubav čežnje 
i sumnje zbog prošlosti, u kojoj se nije poznavao taj 
osjećaj, sa ljubavlju Domjanićevom, koja zbori poput 
ove starice: 

»Htio bih, da si sva samo duša, 
o kojoj mašta mi snila, 
moju kad svijet bi ispio dušu 
dušom bi Ti mi tad bila« 

onda bi se taj prevario. Ne odlučuju u toj razlici samo 
diferencije u godinama, ne samo razlika spola, ne samo 
razno doba, ne samo činjenica, da je markeza Du Def- 
fand iskusila na j suptilnijim racionalizmom od djevo- 
iaštva do zrele žene sve užitke ljubavi osamnaestoga 

stoljeća, a Domjanić malo, već što gdja Du Deffand, taj 
prototip ženskoga svijeta osamnaestoga vijeka, sumnja 
u svoje srce, u realnost svoje čežnje zbog osjećanja 
svoga za mladim ljubavnikom. Domjanić u sve to ne 
sumnja. Što više on znade dobro, da je toga i previše u 
njega, ali u što sumnja, jest realnost onih običnih uži- 
taka, koji u ljubavi kao i svuda drugdje izjednačuju sve 
ljude. Kaošto u boju sa konstruiranim svojim životom 
kadikad posumnja u ispravnost te konstrukcije pa se 
kuša podati običnom životu strasti i užitaka (»Carmen« 
»Šampanjac«), tako znade i u tom fantastičnom rokokou, 
koji, što je više njegov, tim manje odgovara realnosti, 
posumnjati u to, da li je ispravno, da li je uopće moguće 
uživati poimence ljubav sa toliko osjećanja kao što ga 
on ima, a samo u ideji. Nije li užitak samo stvar mate- 
rije, pa zato i svojina mase, dok se pojedinac mora 
tome užitku hoćeš, ne ćeš podati, osim ako se odrekne 
ne samo ljudi, nego ako se odrekne i života? Prekidanje 
svake veze sa ljudima, krajnji individualizam, koji ne 
će da znade za život, kako ga svi uživaju — nagoni čo- 
vjeka u anakorete, vodi do negacije života uopće, a ne 
do negacije njegove kao vrijednosti ili do negacije, da 
život uopće ima bilo kakovu mu drago svrhu. A toga 
ne će Domjanić. On hoće da živi i on hoće da mu pri- 
znadu i veće pravo na užitak i to na veći užitak u ži- 
votu, uživanje, koje se ne razlikuje samo svojom vrsti i 
načinom od onoga običnih ljudi, nego koji se razlikuje 
od njega i intenzivnošću i kvalitetom i trajnošću. Ta 
ga želja odvraća od negacije života, ali ujedno mu je 
natjerala klin u konstruktivnu zgradu njegova života, 
kako ga je on sebi stvorio, kako ga on željkuje, a što je 
najgore, zasadila mu je u dušu klicu sumnje, koja se 
nikada više ne da iščupati i koja vazda pita, može li tko 
u životu, što ga je tko sam za sebe konstruirao, uživati 
sam za sebe, bez ljudi i bez tijela. Ako se uzme na um, 
da je u Domjanića osjećanje golemo baš kao i želja za 
životom i uživati ga, što više ispuniti ga čitavog 
svojim užitkom, onda se može posve razumjeti* kako 
mu sumnja narušuje mir. To je sumnja u formi prirodnih 
tražbina, koje se ne daju smiriti ni utažiti racijonali- 




— 40 — 



— 41 — 


stičkom konstrukcijom života, a još manje bilo kako- 
vom formulacijom, kako se taj život imade uživati . . * 

......... zar ne vidite 

usna mi griješna i ljubavi žedja, 

podjite dalje ja imam i srce, 

nesrećno srce što nema ni predja.« 

Srce, koje nema predja, koje je u svakoga čovjeka je* 
dnako, ovo evo tjera mu na usta onu nijemu, ali tim 
jaču želju za grijehom. Ne bi li ibilo bolje u toj sumnji 
okrenuti ledja svome aristokratizmu, predjima i životu, 
što ga je sam za sebe konstruirao, te uživati obični 
život običnih ljudi, ne tražiti od života više nego što 
čovjek tražiti smije i može; u toj je sumnji klica kasnijoj 
promjeni Domjanićevoj poimence pak njegovu vra- 
ćanju k ljudima. Nu najveća je klica u toj sumnji ona, 
koja ga vodi k božanstvu, k religiji čovječanstva. Naši 
pjesnici osim S. S. Kranjčevića nisu imali izgradjenog 
naziranja na svijet, a radi toga ili nikakove ili vrlo 
obične upravo šematične predodžbe o bogu i o religiji. 
Te potonje predodžbe ne nadilaze niveau školske kate- 
heze. Sam Senoa, taj najbujniji, najplodniji i prilično 
svestrani pisac i pjesnik, imade vrlo obične pojmove o 
bogu i vjeri. On je upravo prosječan katolik u svim za- 
mašnim pitanjima. Kranjčević pjeva ne prema razvitku 
svojega naziranja na svijet o bogu i o vjeri, već pod 
dojmom časovite lektire. U njemu često prevladava 
neka pedagoška metoda raspravljati o tim pitanjima u 
stihovima. Nestašica ili opet nehaj za svjetovni nazor 
učiniše, da ostali književnici i pjesnici nisu znali, kud bi 
sjeli u širokom prostoru izmedju bogova i ljudi. A da 
budeš valjan, trebalo je nekud sjesti i oni sjedoše 
onamo, gdje je bilo prazno, pa se tako nadjoše svi na 
jednome mjestu ni pred crkvom ni u njoj. Ne našavši 
se tako ni u bogu ni medju ljudima, nisu se mnogo ni 
brinuli i borili zato, da se u jednome ili u drugima nadju. 
Domjanić je svojim, u sebi već izgradjenim pesimizmom 
prilično točno odredio svoje stajalište prema životu i 



svoje mišljenje o ljudima. U tijeku života nametnulo 
mu se i pitanje o tima obim momentima, a time je na- 
stalo u njemu i ono veliko pitanje, bez kojeg nema ve- 
likog pjesnika, a na koje mora svaki ovakav pjesnik 
odgovoriti — decidirano i jasno —1 pitanje, koje stari 
Karamazov stavlja svojim sinovima, a koje glasi: »Ima 
li boga ili nema«. Bogobojazan je najprimitivnija pre- 
dodžba o bogu. Ne poznavajući tajna života, poimence 
onih, koje se tiču svakoga čovjeka, naime koju svrhu 
čovjek i njegov život imadu, primitivni se čovjek boji 
već i oye tajne pa i u svojem najrazvijenijem stadiju 
kao nečega nepoznatoga, što se ne da upoznati, a radi 
kratkoće ljudskoga vijeka. Samo ljudi maleni ili nika- 
kove inteligencije boje se boga i_ ovoga pitanja. Što 
veća je inteligencija u čovjeka, to je i njegova pre- 
dodžba o bogu jasnija, tim je odlučnija i njegova pre- 
dodžba o ćudoredju, za koje nema apsolutnih norma 
kao ni što ih nema za ljepotu, jer sve te norme zavise o 
razvijenosti pojedinčeva intelekta. Samo visoke inteli- 
gencije mogu zato da ta dva pitanja dovedu u sklad i 
na tome osnuju svoje mišljenje i predodžbu o božan- 
stvu. Nešto se ondje prije nas, a i ondje poslije nas mora 
postaviti, kakogod se to zvalo i kakogod se to formu- 
liralo. U nešto se vjerovati mora, kaošto se mora u 
nešto gledati, jer se sklopljenih vjedja neda prolaziti či- 
tavim životom. Samo živine i oni, u kojima je sitno 
osjećanje božanstva, samo oni ne pitaju, imade li bog 
ili ga nema, Što je veće ovo pitanje, to je veći pjesnik 
i u njemu duh. Na fantaziji se mjeri vrijednost, pjesni- 
kova, na božanskom boju dubina njegova. Domjanić 
je odmah, čim je objelodanio svoju prvu pjesmu, bio 
već zašao u boj sa tim pitanjem o božanstvu. I tijekom 
života to mu se pitanje sve više namitalo i kako mu se 
je više namitalo, tako ga je više odvraćalo od modernog 
materijalizma i poganskog senzualizma, a konačno od 
njegova aristokratima. Domjanić je ostao ono, što je 
bio: idealist vjernik. Ako je i često posrnuo, ako se 
često svojom sumnjom obratio 1 kratkom i puževom putu, 
što ga je znao prevaliti, ako je kadikad pomišljao na to, 
da ubrza svoje korake poput obične svjetine popustivši 

slijepo svojim željama i potrebama, tim jači je postao, 
tim svjetliji mu je cilj bio, za kojim je polazio. I sam 
veli, da je svejedno, postigli mi taj cilj ili ne, ali nije 
svejedno, jesmo li ostavili za sobom tragova ili nismo. 
To potonje mu je prišapnula tradicija predja i ona je 
bila, koja ga je u najtežim bojevima i sumnjama o bo- 
žanstvu podizala. U negovim se pjesmama vidi točno, 
gdje on toj svojoj tradiciji i tim svojim predjima pali 
kriješ zahvalnički, jer mu pomogoše, kad je ustrebalo. 
Svi su aristokrati pobožni i vjernici, samo demokrati 
bez doma i imena bezbožnici su i ne vjeruju. Ne vje- 
ruju ni u što. 

S Kranjčevićem i Domjanićem počinje se naše mo- 
derno pjesničtvo, uzdižući se nad obični niveau zabave 
i budilačkog narodnog tona, i postaje odrazom pjesni- 
kova odnosa sa svim onim i prema svemu onomu, 
što ga okružuje. Tako su pjevali i Mažuranić i Njegoš 
i Preradović i Gjura Jakšić. U osamdesetim se godi- 
nama taj niveau u našoj poeziji i u našoj lijepoj knjizi 
uopće sve više spuštao, dok nije završio u književnim 
produktima bez ikakova nazora na život i svijet u bli- 
jedim stihotvorenijama. I baš je zato osobito zanimljiva 
evolucija Domjanića kao pjesnika onamo od prvih nje- 
govih sitnih i početničkih pjesama do sadašnjih. Zani- 
mljiva je ta evolucija tim više, što je u Domjanića kao 
i u drugih naših pjesnika modeme bio glavni akcenat 
više na čovještvu njihovu nego li na njihovu naciona- 
lizmu ili čak političkom pripadništvu. Naša se moderna 
našla pred ljudskim općim problemima i pred dnevnim 
životnim pitanjima, što se sve do njezina nastupa od- 
nemarilo. Hrvatska je literatura bila prosićena bez- 
vrijednom davorijskom pjesmom i praznom patriotskom 
frazom. Trebalo je zaći medju moderni život i medju 
moderne ljude. Kranjčević još ne zna pravo, kamo bi se 
odlučio svojim velikim vidokrugom. Tek pred smrt 
vidi, da mu nacionalizam ne će riješiti ona pitanja, koja 
mu se javljahu potkraj njegova života. Kranjčević je 
doduše odmah u svojem početku pjesnik čovještva i 
života. On se odmah u početku pita, a u svojoj filantro- 
piji ne samo za sebe nego i za sve ljulde uzevši ih ili 

kao pojedince ili kao masu: Čemu živjeti? Naravno ni 
on ni mnogi njegovi drugovi, što upraviše na život i na 
svijet ova pitanja, ne dobiše odgovora. Tragajući za 
njim čitav život nadjoše ga pod zemljom, otkuda im 
glasa nema. Ali u Domjaniću je druga dispozicija nego 
u Kranjčevića. On se tješi, da su njegovi ciljevi i nje- 
govi ideali van ljudi običnih i van njihova običnog ži- 
vota. Jer život je za nj • — pa i u dvoje — samo pustoš, 
jer 

»Kasno je, nemam veselja života 


Hoće li jednom već svanuti jutro. 

Kako je živjeti dosadno jadno!« 

Domjaniću, koji je zašao u život, da ga pita, čemu je, 
koji je zašao medju ljude, da ih ispita, kakovi su, vraća 
se opet samomu sebi. On vidi, da ne može odgonetnuti 
svrhu životu, a po formulama naučnog pozitivizma, po 
zakonu uzroka i posljedice, da ne može naći u životu 
ni druge svrhe osim mehaničke. Domjaniću to ne do- 
staje, jer on u sebi i u svojem životu osjeća neki plus, 
koji. bio . sitan, kako mu drago, ipak je neki plus, koji se 
ne može obuhvatiti svim onim zakonima, što ih zovu 
prirodnima. Ne imajući odgovora na svoja velika pi- 
tanja o svrsi života, a imajući s druge strane iskustvo 
s ljudima gadnim, beznačajnim i niskim, ipak Domjanić 
nije zamrzio na ljude, već se samo od njih ili bolje reći 
od njihova načina života, kojim se probijaju kroz svijet, 
gnuša i odvraća. 

Domjanić nije nikada zamrzio ljude, već samo ljude 
kao pojam svjetine i obične mase. Možda je baš nje- 
govo sudačko zanimanje spriječilo tu mržnju. On je ima- 
jući dugo godina kod zagrebačkog sudišta rješavati 
dnevni kriminal, što dolazi pred sud, uvidio, kako i 
druge ljude u životu gone ista pitanja na njihov način 
ili opet u drugim formama nego li njega, kako imadu 
. isti sud o ljudima kao i on, ali u kojima je unutarnja 
duša slabija, jer nema ni imena ni tradicije, a ni na- 
obrazbe, pa zato u njima i prevladava želja za životom 
i za tim, da pobijede u životu, t. j. protući se kroz život 


onako, kako svaki najbolje znade i umije. Možda je baš 
u svojoj sudačkoj praksi stekao uvjerenje, da čovjek ne 
treba tek da bude aristokrat, kojemu su ljudi demo.- 
krate razrušili djedovsku domaju, da ne treba biti tek 
visoki intelekt i velikom osjetljivošću prosićen, da 
osjeti svu bijedu, jad i osamljenost u ovome životu. Ko- 
liko ljudi se zbog toga odalo najobičnijem užitku. Kad 
bi bilo više sreće u životu, bilo bi u njem manje zločina, 
manje poroka ljudskih, a više dobrih ljudi. Domjanić 
se nije odao ni jednome užitku, a jedan od razloga je 
bio taj, što ga je njegova vrlo slaba fizička konstitucija 
u tome sprečavala. Na jednoj je strani bila u njemu 
sumnja, da je konstrukciju svoga života, a prema 
svojoj vlastitoj želji moguće provesti, s druge opet 
strane želja dematerijalizavši svoj ja uživati život. U 
isti se čas u njega javlja isticanje prava na ovakav po 
sebi samom konstruirani život, a izvan granica običnog 
života. Ali i tu se javlja sumnja, da li je to uopće pravo, 
nije li pravedniji zahtjev njegovih ćutila uživati život, 
kaošto ga uživa svaki živi organizam. Sve je to učinilo, 
da se Domjanić osjećao nezadovoljnim, a u isti čas osa- 
mljenim. Na nj je navalio život što kasnije sve to jače 
sa svojim najobičnijim željama i potrebama, a on ih se 
morao odreći, ne smije im udovoljiti, jer je slabić od 
prirode. Utječu na nj pitanja o svrsi i sadržini nje* 
gova bitka i bitka ljudskog uopće, udaraju po njem kao 
nevidljivi bičevi, tim jače, što su dublje njegove misli, 
tim osjetljivije, što veći su u njem osjećaji. A onda tek 
ljudi, koji ga čine nervoznim, njega i onako anemičkog 
po svojoj konstituciji, oni ga upravo progone tim svojim 
niskim željama, interesima najmanjeg probitka, pa- 
kosnim smijehom i zl oradom zavisti. Sve je to na nj 
udarilo i on nema mira i zato se eto zaželio dubokog 
mira zadnje spoznaje, zato i samo zato klikće, kad mu 
nije još bilo ni trideset godina: »dajte mi smirit se ma 
bilo gdje«. To nije onaj mir, što ga želi Kranjčević, da 
mu odlane ili da se odmori. Domjanić se je zaželio toga 
mira, bez misli, bez osjećanja, onoga mira, u kojem pre- 
vladava zaborav na vlastiti živi organizam. Htio bi onaj 
mir, u kojem bi zaboravio, da je čovjek, u kojem ne bi 


bilo ovoga života, koji svaki čas traži svoja prava. To 
su prvi znaci onome putu, kojim Domjanić udara pet- 
naest godina kasnije. To su prvi simptomi kasnijeg 
budhizma u njegovim pjesmama. Ali Domjanića odviše 
razigravaju i cijepaju njegove želje, njegove upravo 
plamne želje i vruće čežnje. Njegove siu ljubavne pje- 
sme upravo 1 prosićene nekom nezasitljivom, katkad do 
duševne perverznosti povišenom erotikom. Žar njegove 
strasti u želji za ženom ne izgara tinjajući u uživanjiu, 
on gori u budnoj nikad smirenoj misli na ženu. Tko 
uščita njegove pjesme »Carriien« i »Moja ljubav«, ne će 
poreći istinitost tvrdnje, da do danas u našoj literaturi 
nije nitko ispjevao pjesmu prosićenu takovom strašću, 
da nije nitko do njega dao izražaja tolikoj želji. Ali kad 
onda uščitate druge pjesme Domjanićeve, onda tek vi- 
dite, kako je diferencirana ona druga njegova ljubav, ona 
dematerijalizacija ljubavi. Koliko li imade pjesama nje- 
govih, u kojima naglasuje, da ne vidi zamamnog ženskog 
tijela, da mu ne pada na um ni razbludna slutnja, ali 
zato znade opisivati žene tako nematerijalno, upravo ne- 
kim spiritualizmom, te se može kazati, da je tu premac 
Danteu Gabrijelu Rossettiu. 

»* — — — — — — — — — — 

Sunce je svoje najljepše zlato 
Svilo u vijenac na prame ti guste 

Ja ljubim svijet koj u Tvom oku gledam, 
Sanjarski divan kano priča, 

Pun slatke slutnje, tajne čežnje, 

Dalekog duševnoga žića. 

Ne ljubim ni mramor bijeli lica Tvoga 
Ni odsjev zore žića, što se žarom obli, 

Ni viti kano jablan stas ni one divne forme 

Već ljubim Tvoju dušu kao nebo vedru 
I srce što ga svijet još otrovao nije.« 

I poradi toga, a unatoč svoje strasti pjeva dalje: 

»Čuvo bih te i od sjenke 
i od praška najlakšega, 
da mi budeš uvijek čista 
poput netom palog snijega,« 

U svojim je ljubavnim porivima jednako nespo- 
kojen kao i u pitanjima o životu; jer sve mu je uzalud, 
iz njegovih pjesama proizlazi samo jedno, da život na- 
dasve ljubi. Ljubav prema ženi bila u kojoj mu drago 
predodžbi pa i njegovoj dematerijalizovanoj, ipak je samo 
želja za uzdizanjem svojega ja u drugome biću, u ženi r 
a to prenošenje, ta izmjena osjećanja, misli i snage, 
željeli mi to, kako mu god drago — sačinjava ono, što 
mi zovemo život. 

» — — — 

»Zahtjevani svoje pravo na mladost na život i sreću 
Htio bih nekud poći ... 

K suncu i k mladosti strasnoj, to duša i tijelo mi traži, 
Pa kad i oslabljen klonem i sav da se slomim i starem, 
Znati ću makar jedno, za život sam umro barem.« 

Jasnije se ne može željeti život i iskazati ljubav 
prema njemu. Ta želja za životom, koja odsele postaje 
u njegovim pjesmama sve to jačom i intenzivnijom, što 
dalje odmičemo u životu Domjanićevu, izrasla^ ie do 
upravo bolesne note u njegovim pjesmama. Kao što je u 
početku odnemarivao i prezirao život, tako se sada ta 
želja za životom potencirala do najvećeg stepena. Ona 
se odrazuje u njegovim željama za užicima mladosti, 
koje je promašio — i nije uživao a koje nije ni smio 
uživati, jer su mu i onako <od prirode slabunjavi orga- 
nizam i bolesti narušili život, i jer ga samo duh drži na, 
životu zapovijedajući golemom voljom, koja diktira, da 
taj organizam ostane živ. To je jedina dekadentna nota 
u Domjanićevim pjesmama. I sudeći po toj noti Domja- 
nić je bio i ostaje jedini dekadent u našoj mo- 
dernoj. Nikolićeva je nostalgija ona posve zdravog or- 
ganizma. Vidrić upravo ključa u svojim pjesmama od 
zdravlja i snage, pa ipak od obiju njih nitko nije u lju- 

bavi i u želji za životom jednak Domjaniću. On kad je 
pesimist, kad zazire od običnog života, pa i onog svo- 
jeg skučenog, kako ga je sam sebi konstruirao, i onda je 
to samo zato, jer ga ne može tako voljeti, tako živjeti, 
kako bi on htio. Jer Domjanić znade, da za svaki osje- 
ćaj treba i prirodne snage, a život, koji on toliko voli, 
koji mu je dao toliko blaga u srce i u mozaik, taj ga 
život fizički obdario samo milostinjom, slabim velom 
svoga mišičja nataknuvši ga na elastični i rezistentni, ali 
ipak krhki kostur. Sve to znade Domjanić i rijetko je 
koji naš pjesnik većom iskrenošću, dašto u formi di- 
skretnog aristokratizma pisao o sebi nego on u svojim 
pjesmama. I tu možemo opaziti, da u Domjanićevim pje- 
smama nema patvorenog osjećanja, to će reći onog ne- 
iskrenog sentimentaliteta. T emperamentnost njegove 
krvi, vibracija njegovih živaca, grižnja njegova srca, 
kako je u njegovim pjesmama ispisana, sve je to kruta 
zbilja njegove nutrine, koju iznosi neobičnim realizmom 
svoje fantazije. Tu i tamo nalazi se koja cinička pri- 
mjedba. Ali tko od nas nije u svojem nezadovoljstvu, 
tko nije u svom očaju i pesimizmu, koji siječe klicu mla- 
dosti, ostavio za sobom šiljato i oštro iverje ogorčena 
srca?! 

b To duševno raspoloženje u Domjanića traje ka- 
kovih petnaest godina. Potkraj prvog decenija svojega 
pjesničkoga vijeka javlja se medju tim jedan preokret 
u njemu, koji je odviše velik a u odviše velikom kon- 
trastu sa njegovim dojakošnjim raspoloženjem, a da bi 
posmatrajući ga tek kao činjenicu smatrali i nenadanim. 
Domjanić se naime vraća k narodu, puku 
svojega imena, dakle k masi. On je dosele lju- 
bio i volio svoj narod, smatrajući pri tom Srbe i Hrvate 
jednim i osjećajući sve prednosti toga jedinstva, ali se 
je odvraćao od naroda kao od životnog faktora, koji 
sastoji od zbrojke jednakih jedinica. Nema sumnje, da 
je kod toga preokreta mnogo odlučio baš njegov iskreni 
i nada sve. pravedni aristokratizam. Samo oni, koji vi- 
soko stoje iznad običnih ljudi, oni visoki po imenu, rodu 
i misli, samo oni mogu da se spuštaju do onih, koji su 
pod njima. Masa je vazda hipsopetalna t. j. vazda teži 

prema visinama, prema izjednačenju sa velikim ili opet 
višima od sebe. To je bio možda jedan od razloga, koji 
je sasvim besvijesno potaknuo Domjanića, da zadje 
medju svoj narod. Potakla ga je možda na to i u nje- 
govoj sudačkoj praksi stečena spoznaja, da je naš na- 
rod kraj svih svojih mana- i poroka, kraj sve svoje bez- £ 
brižnosti i lakoumlja, ipak u suštini dobar, bolji od 
mnogih drugih naroda, ali da nema sreće pa se zato i 
osjeća tako jadnim, pa mu je zato i život tako. tužan i 
prazan. Ili je to možda posljedak pesimizma i to oiie 
Schopenhauerove nauke, koja vodi pojedinca braneći se 
od zla u životu i od mase, da se s njome udruži, ili koja 
ga opet tjera do najkrajnih konzekvencija borbe za život 
u formi bezobzirnog modernog egoizma. Jedna od ovih 
forma individualizma t. j. odvraćanje od svijeta i od 
ljudi, povučenost u sebe, preziranje mase, a povodom svega 
toga konstruiranje posebnih životnih forma, već je 
prošlo kroz dušu Domjanićevu, a da mu nije donijela 
željenog zadovoljstva. Povrh toga Domjanić je uvidio, 
da je taj individualizam, koji se počeo javljati pod kraj 
prošloga vijeka kao u praksi provedeno naziranje na 
svijet, samo pokrivao niske interese i ciljeve i onako ego- 
izmom prosićenog modernog svijeta nekim tobože filo- 
zofijskim plaštem. Uvidio je, da je individualizam Fri- 
drika Nietzsche-a samo za odabranike, a ne za masu. 

Svaka se filozofija mora prokušati gledom na njezinu kva- 
litetu u pogledu utjecaja i posljedica u masi t. j. kako 
ta filozofijska nauka djeluje na nju i čime ona u njoj 
radja. Domjanić se u svojim pjesmama nije jedamput, 
već mnogo puta ustrašio, kad je pošao putem toga indi- 
vidualizma videći ili bar naslućujući, kamo ga on vodi. 
Ustrašio se nije možda poradi sebe već poradi drugih. 
Postidio se, da bi mogao valjati u očima svoje okolice 
kao skrajni egoist, koji samo sebe poznaje. Dakle kao 
onakav čovjek, kakovim je držao svoje nuzljude i radi 
čega se od njih odvraćao. Zato i u njegovim kasnijim 
pjesmama nalazimo mnogo isprika i tumačenja njegovu 
individualizmu i zašto se je od mase odvraćao. Ali 
što se on više od te mase odvraćao, u isti je čas više 
opravdavao to svoje odvraćanje time, što joj se je 

i ne znajući sam za to sve više svojim životom pribli- 
žavao. I najednom se našao medju masom t. j. medju 
svojim narodom i tim se i strune i glasovi na njegovoj 

liri posvema promijeniše. Povod toj promjeni ne 

razlog — može se tražiti u neku ruku i u političkim 
našim prilikama poimence pak u proplamsanju svjet- 
skoga rata, za kojega to njegovo vraćanjie k narodu 
dakle k masi dobiva najizrazitije oblike. A možda je je- 
dan od povoda i to, što se Domjanić preko Schopen- 
hauera upoznao sa naulkom Gotame Buddhe vraćajući 
se onda k nauci Isusa Krista, — Isti je put prevalio kao 
^ K ran jčević, Kolebajući se tako izmedju onog 

ekskluzivnog aristokratizma i svoje povučenosti s je- 
dne strane, te vraćajući se s druge strane k snošljivosti 
prema ljudima t. j. shvaćanju tudjih boli i jada zatekoše 
ga najprije balkanski ratovi, a onda svjetski rat, dvije 
najsudbonosnije epoke po egzistenciju i budućnost na- 
se J a naroda. Prvi balkanski rat otvorio je Domjaniću 
oči. Uvjerio se je o snazi našega naroda srpskog 
imena ali i o tome, da su prvi i odlučni uspjesi Srba usli- 
jedili bas radi toga, što se zatajio i potisnuo na sva- 
kom području narodnog života svaki individualitet iz- 
gradjujući time slobodu i nezavisnost naroda kao 
jedinice. Valja znati, .da je Domjanić iz ove svoje 
spoznaje za sebe crpio jednu ličnu nauku bez ika- 
kove političke ili čak stranačke primjese ili namisli To 
je potonje bilo zazorno Domjaniću, a još mu je i danas. 
.Nema pjesnika, koji ne. bi bio i političarom svojega na- 
roda, ali stoji i to, da pjesnik prestaje, gdje strančar po- 
cimlje. Domjanić je balkanskim ratom otkrio, da u 
njemu i njegovoj duši imade silna zaliha čov.ještva, da 
se ona ne da i ne može nikako iskorijeniti, već samo 
zatomiti i potisnuti na neko vrijeme. Žrtve Srba u bal- 
kanskom ratu uvjeriše ga, da je to čovještvo jedino 
kadro da uspije u životu naroda kao i u životu poje- 
dinca, pa da će i tijekom razvitka čovječanstva i obaliti 
ljudske i društvene poroke, ako ne sasvim, a ono bar 
na minimum. Godine 1912. i 1913. javljaju se u Domja- 
mća prvi znakovi toga vraćanja k narodu, k masi. Sto 
je mislio Domjanić u ono doba, dovoljno je i u jasnim 

pjesničkim figurama objavljeno u pjesmama odštampa- 
nim u »Savremeniku« i »Srpskom književnom gla- 
sniku«. Posve je naravno, da gledom na svoj položaj kao 
sudac i gledom na opći položaj u tadanjoj monarhiji nije 
mogao svega kazati. Ta u ono su doba prisluškivali ne 
samo riječima nego čak i kucanju srca, a na Domjanića 
su osobito bacili oko kao i na sve, koji su bili zagrijani 
za narodno jedinstvo. Ali je on pridržao od gdjekoje 
pjesme drugu teksturu za sebe spremajući je tako za 
budućnost, da se vidi, što je uistinu morao zatajiti. Zato 
i ' pjesma »Vi umirete« odštampana u »Srpskom knji- 
ževnom glasniku« a za vrijeme prvog balkanskog rata 
nema ove posljednje strofe, koja glasi: 

»A mi svaki bol Vaš i drhtaj Vaš znamo, 
sva duša je uz Vas i srce nam cijelo, 

I stradat bi s Vama i pomoć se htjelo; 

A što je još naše? Još želje su samo 
Mi nemamo drugo. I želje te iste 
već zločinom sude. Ne, mi smo sirote, 
i dok nam i posljednje tudjin ne otme; 
mi moramo živjet. Sretniji Vi ste: 

Vi umirete!« 

Mjesto toga ima druga posljednja strofa. 

Bolje i bratskijim osjećajem ali i iskrenije nije 
nitko izrekao ono, što se za vrijeme balkanskih ratova 
ovdje osjećalo i mislilo, ali nitko nije ni u tako malo 
riječi prikazao svu našu bijedu i jad, u kojem smo se 
nalazili. Svakomu će biti razumljivo da kr. sudac Do- 
mjanić nije smio objaviti ovoga teksta. 

U isto vrijeme padaju i njegove prve kajkavskim 
dijalektom pisane pjesme, Domjanić je vazda bio kraj 
svega svojeg jugoslavenstva ne samo ponosan na svoje 
plemićko porijetlo nego i na to, što pripada i tradicijom 
svoje obitelji i svojim imenom i po mjestu svojega ro- 
djenja kajkavskom kraju. I kad se pod dojmom moder- 
nizovanog ilirizma i jugoslavenstva iz pedesetih godina 
opet javila želja vraćati se k narodu, k masi, on odmah 
zalazi u svoj kraj rodjeni. Zaboravlja sada, da su mu 


\ rodnu staru, kuriju Krče zvanu u pravom smislu riječi 

iskrčili, da su mu imanje razdijelili, pa se tješi time, 
da je ta sudbina, a i gora još, zadesila i druge obi- 
teljske tradicije. 

»Ništa on nema! A1 sni moji prvi 
djetinjstva ljeta, što raskošno evala 
opet se vratiše. 

Pusto je, mrtvo, gdje dom je moj bio 
A1 tamo i sad sva mi je duša.« 





Uspomenom na rodni kraj, na djedovski dom vra- 
ćaju se i uspomene na pripadnost ljudima onoga kraja. 
Koliko tradicija i podržava individualizam u čovjeku, 
ipak se ne može održati bez veze sa ljudima. Pogotovo 
pak za Domjanića rodjena plemićka kurija Krče imala 
je narodnu tradiciju. Tu su se pjevale prve ilirske da- 
vorije, tu je demokratskim duhom Slovenaca uzgojeni 
Stanko Vraz boravio i pjevao svoje »Djulabije« oduše- 
vljavajući se za veliko slavensko pleme i za ilirski na- 
rod. U tom ilirizmu bila je sva tradicija Domjanićeve 
obitelji, koja i ako je bila stara plemićka obitelj ipak je 
bila narodna ne udaljivši se ni od naroda ni od mase. A 
ta plemićka tradicija starih hrvatskih kurija bila je 
srasla sa jednim stanovitim milieuom, koji je bio u neku 
ruku mješavina gospodstva i kmetstva. U tom milieu-u 
uščuvale su se još i danas neke obiteljske tradicije u 
odnosu prema narodu, koje odišu svom domoljubnom 
toplinom odvraćajući i najodlučnijeg i najpovučenijeg 
individualistu od svoga ekskluzivizma. Evo tako je sve 
navalilo na Domjanićev individualistički ekskluzivizam, 
na njegovu posebnu formulaciju života: nacijonalna po- 
bjeda Srba i nauka Kristova. A i onaj pesimizam 
Schopenhauerov, koji ga je prije dovodio do neke vrsti 
odredjenog pristaše Fridrika Nietzsche-a, taj ga je isti pe- 
simizam opet vratio k masi i k narodu, kad je zamotrio 
jad i bijedu ljudi. Pa i sama plemićka tradicija njegove 
obitelji i prirodjeni mu aristokratizam uputiše ga, da se 
vrati k »reči domaćoj« svojega zavičaja, i da sidje sa 
stepenica svojega života, da predje preko praga za- 




. vnrplie | z be svojega naziranja na svijet, te da širom 

olvori^vrate ^pohrli medju svoje, medju masu med,u 

svoj narod. Već prije je u pjesmi >>U rudniku« bio ca- 
l zašao medju svoje Hrvate, ali samo zato, da po 
niži ili, bolje reći, da se naruga američkom Sramzenju 
za novcem koji u formi modernog pozitivizma be 
milosti i obzira izrabljuje život ljudski. I ako je u toj 
pjesmi nacijonalna nota vrlo jaka, jaci je ona l aristo- 
kratski prezir skoro četiristogodisnjeg plemenitog 
mianićeva roda nad kramarskim, skorojevićima u n 
vome svijetu. Ali izmedju toga prezira i te nacijonalne 
note javlja se onaj simptom preokreta Domjaniceva a to 
je ljubav k čovječanstvu, Sto je u sustmi jednako vr a 
ćan iu k ljudima. I kad je buknuo svjetski rat, boli ga 
nenravda koja je nanesena bratskome srpskom 
rodu, a još ga više boli, da veličajući naše momke kao 
iunake tjeraju iste na stratište, dok druge štede. Ce 
zura koja je vidjela samo kajkavsku pjesmu, kajkavski 
dijalekt »kralj, horvacke domobranske ^adesetipete« 
ili »ces i kr. pedesetitretje«, veselila se je, sto je mace 
sumnjivi Jugoslaven Domjanić a i dugogodišnji sa- 
radnik srpskih časopisa propjevao >>prav horvacki« Za 
sadržaj nije marila a niti ga je razumjela. Medju n,e 
govirn »Kipcima i popevkama« dvije su pjesme, koje su 
za vrijeme rata ispjevane i odštampane i za čudo pro- 
šle cenzuru. 

»Vre kmica je bila; kad došli su starci, 

Kaj bili su čisto odzadi, _ 
zabadav si gledel, zabadav si čekal, 
gde naši dečaki su mladi. 

A naši dečaki su dalko vu boju 
I Bog zna gdo doma se vrne, 

Tak vnogi počiva i spi si tak trdo 
na zglavlju od zemljice črne. 

Za onim v boju molitva se šepće 
za timi kaj dalko tam spijtjj, 
za njimi starinske su hiže žalosne 
za njimi vsi zvoni zvoni ju. 

Tko je preživio svjetski rat u bivšoj austro-ugar- 
skoj monarhiji, tko je poznavao raspoloženje službenih 
krugova, što su se striktno držali devize »Durchhalten« 
osudjujući ljude na smrt, robiju, zatočenje, smatrajući 
svaki pacifizam veleizdajom, tome će se još i danas pri- 
činiti upravo nevjerojatnim, da je mogla izaći pjesma 
Domjanićeva »Ciklame, krvave ciklame« najprije u »Sa- 
vremeniku« a onda u ju’r spomenutoj zbirci Domjaniće- 
vih kajkavskih pjesama. 

»V/uz reku železna je cesta, 
železna tam ružiju kola 
i voziju naše soldate 
brez broja prek brega i dola. 

I tam gde isu najgorši boji, 
gde nigdo se smrti ne straši, 
i najviše gde ih pogiba 
sigurno tam budeju naši. 

Po celome svetu su boji 
na hiljade zmirom ih pada 
i samo se širiju grobja 
prek zemlje i sela i grada. 

I došla je noć ili žalost 
na nebo i zemlju i na me 
i videl sam sigde po svetu 
ciklame, krvave ciklame.« 

Ove konačno strofe svakomu su bile a i bit će da- 
nas još jasne, što znače. Ali onda kad godine 1918. do- 
lazi do narodnog ujedinjenja, Domjanić ga sa najvećim 
oduševljenjem pozdravlja. Sve zadjevice i sve sumnje, 
sav politički i plemenski pesimizam, pušta on po strani, 
činjenica ga ujedinjenja oduševljava. A za pravoga pje- 
snika to je i bio lijep momenat. Svi su ostali momenti 
bili prema ovome maleni, i za našu budućnost bit će ih 
malo, koji će ostati tako neprolazni kao ovaj. Narod i 
mase naučiše ga konačno, da ljude zavoli. Sve što je u 

srnama se pjesnikovim mogu pokupiti samo krupniji 
komadi te slike, koji su pali pred nas u jedan hip. Tra- 
žite li više, izgubit ćete pjesnika i nabasati na ono, što 
ste sami: ljudi, obični ljudi. Treba li nam zato pjesnik? 
Konačno tako besraman nije nitko, da će htjeti svome 
bližnjemu svući dušu do gola iz puke radoznalosti. Pa 
da ima takova besramnika, jedva bi se tko našao tako 
čestit i iskren i rekao: evo Vam mene, takav sam Vam 
ja. Hoćete li dobro da prodjete u životu i društvu ljudi, 
a da sebi ne okaljate duše i ne rastužite srca, a Vi tražite 
u čovjeka samo ono, što je dobro. Zlu ćete se i onako 
morati ugibati na svakom koraku. Čemu da ga onda još 
i tražimo. Kod pjesnika pako ne tragajte samo za čo- 
vjekom, nego i za ljepotom osjećaja njegovih i misli nje- 
gGvih, Naći ćete u pjesmama njegovim, ako su pisane 
zaista ritmom srca, svu ljepotu i pjesnika i čovjeka. Naći 
ćete je najviše u bolima njegovim. Tko bi znao, zašto 
su one tako nerazdjeljive i sa ljepotom srasle. U tim je 
bolima i patnjama sva Domjanićeva poezija. U boli je 
pobjeda i veličina Kristove nauke. Protiv toga pasivi- 
teta ne možemo sebi pomoći, jer smo ljudi, osjetljivi za 
najmanju sitnicu. Odbacite od sebe želje Vaše pa ne 
ćete bolovati. Ali onda ne će ni čovjeka biti. Začeti 
smo tijelom, a život nam je u dalekim svjetovima. Kad 
umiremo, skidamo sa sebe istrošenu rizu našega pro- 
laznog bitka. Koliko ta riza može da traje, koliko može 
da izdrži, dok se ne istroši, kazuju nam pjesnici. 

U Zagrebu, u mjesecu srpnju 1924, 


Vladimir Lunaček. 



M O T T O. 

Vazda sam maštao, odviše snivao, 
Života ni mladosti nisam uživao, 

Pa sva moja mladost pjesme su te. 

D. M, Domjanić: Iz epiloga 
k prvom izdanju pjesama. 



■ 

RIĐI PAGLIACCIO! 

Uz mukli tutanj zadnja gruda zemlje pade 
Nad lijesom pokopane tvoje zadnje nade; 

Ko gavranovi crni misli ti se jate 

Vrh groba novog kružeć, raduju se strvi, 

A tebi grudi dršću, glava trudna klone, 

I s ugasloga oka suze vijek se rone; 

A1 utri suze, kukavica tek ih lije, 

I smij se svome jadu, da ga svijet ne skvrne. 

— Gle groba tamno ždrijelo, što se u njem krije? 
U sagnjilom lijesu trulež, gadni crvi, 

Pa ipak na njem mirisava ruža cvate — 

U proljeću si svom lijepe sanke snio 

0 slavi o poštenju, sreći; kano sjena 
Vijek lebdio je lako u snu i na javi 

Pred tobom lik, u kom si sve to naći mnio. 

A kad si došo do njeg — bješe samo žena! — 

1 kam bi ti se smijao, sanjaru ludi, 

A on bar ima više srca nego ljudi! 

Riđi Pagliaccio! 

Na nebu su ti ideali zvijezdam' sjali, 

A dobri ti ih ljudi s neba iščupali 
I zgazili u blato, a ti se sada čudiš. 

To tebe boli, hoćeš da poludiš — 

— Što ljubiš zvijezde, ideale nebom loviš?! — 

I ljubio si djevu, usne bujne, slatke, 

Ko zora bješe lijepa, kao ljiljan čista. . 

Njoj ti si robovao mnogo dugo ljeto, 

Tad odrinula tebe kao tudje pseto. 

Ta to je od vijekova priča uvijek ista! 

Kad prošao si šumom pokraj guje glatke, 

Je 1’? ogadila ti se, bježao si od nje, 

A kad si guju k svome srcu, luda, svio, 

I otrovala tebe, svisnuti si htio. 

Tko tuj se ne bi nasmijao baš od srca. 

Da sve ti dršću grudi, suza okom vrca! 

Riđi Pagliaccio! 

Zar komedijaš samo sav svoj život nisi 
Na daskam’, ali onim, koje svijet jesu? 

Nad zipkom već se zastor diže — gluma poče f 
A ti si tužan — smij se, puk veselja hoće. 

Ta na smijeh tvoj on čeka, plaćen od njeg ti si. 

I taj je Judin dinar krvlju stečen svaki. 

Pa nek ti grud krvavi, sakrij velom ranju 
I mladost mrtvu, nade, sreću pokopanu. 

I smij se, dok ne dodješ do pred vrata raki. 
Lakrdiji će tamo kraj — i tebi — biti. 

Sa dasaka ćeš opet medju daske tada, 

I smrt će čitav svijet tvojih boli, nada 
Košturijave iz ruke šakom zemlje skriti. 

Stog nagni k ustim kupu žića, punu žuči 
Pa baš kad misliš, da ti srce mora pući, 

Riđi Pagliaccio! 

UMIRANJE 

Zvonjava tužna, žalobna ruha, 

Lake ko sjene koprene crne, 

I vijenci prate slavna mrtvaca, 

A narod k sjajnom pogrebu grne. 
Sklopljene ruke, spuštene vjedje, 
Mirisni rupci dižu se k oku: 

Istisnut treba suzu bar koju, 

Narod da. vidi žalost duboku. 
Kićeni govor, jecanje muklo, 
Pjesma i cvijet nad sjajnim lijesom, 
Udova hvata rukavicom grudu, 
Baca je u grob divnom noblesom. 

Pao je lijes u grobnicu usku. 

Liju se suze, granje vijori... 
Povorke nesta, samo se vjetrom 
Nošena pjesma propasti ori 
Kroz puste pute i' kišu hladnu, 

Dok voda skuplja grobu se na dnu. 
Pjani grobari ostaše sami, 

Zagrću zemlju u dubokoj tami. 

— Tako vam umire čovjek. 

A ovdje svijetle, šarene halje, 
Rumene usne trepte od smijeha, 
Pleše se divlje, ljubi se žarko, 

A grudi bijele dršću od grijeha — 

I ja se vinuh u kolo šumno, 
Privijam k sebi procvalo žiće, 
Djevica puplje, pričam im strasno, 
Prekidam smijehom turobne priče. 

A nitko ne zna, ne sluti nitko, 

Da jedan život u meni mrije 

Tek u tvom oku hladna je zima, 
Na tvojoj usni posmijeha nije. 


CONFITEOR 




Ja ne vjerujem u tvog oka sjaj, 

U one puste modre zagonetke, 

Gdje gledao sam neba vedri kraj 
I na njem same plavomilja cvijetke. 

I nebo tek je pustolina nijema, 

Gdje samo beznadje se rodit zna, 

Kad u njem ljubavi, božanstva nema, 
Životvornu da njemu dušu da. 

Nit vjerujem u usne tvoje žar, 

U onaj grimiz mirisni i cvjetni. 

Tvog šapta zamamni i tihi čar, 

I riječi žubor srebreni i sjetni. 

Ko kapi vrela one su i hladne, 

Pa mjesto, da mi srcu daše l’jek, 
Odgrnule su rane davne, jadne 
I dragom laži slomile ga tek. 

U ljubav ne vjerujem, što je svak 
Na cesti nudi i u društvu pjanom, 

I slkvrne čisti joj božanski trak 

I isebičjem i laži neprestanom. 

II dobrotvornosti je časnom zovi, 

II vjernom ljubavi, što plamti svud, 

II kićeno o rodoljublju slovi, 

To sve je laž, kad prazna vam je grud. 

Nit vjerujem u mašte svoje sne, 

0 sreći koje nekada sam snivo, 

To opsjena je lijepa bila sve, 

Pa makar snivah tako bolno živo. 

U sve, pred čim ko pred kumirom klecali, 

1 u čem svrhu zadnjoj čežnji zr'jeh, 

Ja ne vjerujem; za čim srce jeca, 

Još nad tim moj će titrat rug i smj’eh. 

U život ne vjerujem taj, ni smrt, 

Ta život umiranja lik je bijedna, 

Kad davno ti i zadnji polet strt. — 

A može 1* mrijet misao i jedna?! 

I što je smrt?! To čovjek uvijek pita, 
Tek pregršt zemlje odgovor je nj’em. 
Zar u tom blatu sva je svrha skrita? 

Ni to ne mogu ja da vjerujem. 

A1 vjerujem u dalek ideal, 

Pa makar ga i onda istom našo, 

Na nepoznati prekogrobni žal 

Kad jednom stupim, pošto dan mi zašo, 

Kad život usne ili strgan svene, 

U vječni beskraj mine čežnje vir, 

I zasja zora bez noći i sjene: 

U zadnje spoznaje duboki mir. 










ŽIVOT 

Htjelo bi mi se proći, daleko nekud, ma kuda, 

Tamo, gdje nije čežnja ni ljubav sanjarska luda. 

Od moga srca daleko, od pustoši i od gorčine, 

Tamo, gdje život se živi, a ne bez svrhe tek gine. 

Gdje nema sjete, u borbi gdje kamen i grudi se lome 
Za sreću, makar i dnevnu, a ne za te smiješne fantome. 

Čemu je ugasla mladost i zvijezda mnoga mi zlatna? 

Zar samo zato, da rulje sve pogazi noga blatna? 

Što su za plamenu ljubav ko uzdarje ljudi mi dali? 
Samo su najbliži moji sav život mi otrovali! 

Već mi dotužilo stradat u čamu i prijegoru nijemu, 

Dck se naužili drugi, a ja sam tek čezno, a čemu?! 

Ne trebam ničiju sklonost i milosti prositi ne ću; 
Zahtijevam svoje pravo na mladost, na život i sreću. 

Htio bih nekuda proći iz močvare te, iz tih laži, 

K suncu i k mladosti strasnoj, to duša i tijelo mi traži. 

Pa da i oslabljen klonem i sav da se slomim i starem, 
Znati ću makar jedno, za život sam umro barem. 





CARMEN 


Od vjetra dršću rudasti 
Valoviti i meki prami, 

I zamro vjetru šapat tih 
U mirisnoj i gustoj tami. 

Za koga s usne žare se 
Karanfili ti divlji sami, 

Kud zagrljaj me drhtav, b’jel 
Iz zmijski glatkih ruku mami? 
Kud zoveš me, zar mir u snen, 

II kud u propast, o Carmen? 

Ta ja bih pošo makar kud, 

A1 tvoje žarke zjene crne, 

Nek skrije vjeđja suton blag, 

Od pogleda mi srce trne, 

I duša mi od žara mre. 

S njih niče želja bujno cvijeće 
I nijema bijeda pustog sna 
I divlja čežnja plamne sreće. 

Sav strasti čar, sav otrov njen 
U pogledu je tvom, Carmen. 

A1 ipak ja bih otrov taj 
Iz oka tvoga željno pio, 

Pa onda glavu umornu 
Na grudi snježni val ti skrio, 

I riječju plahom šaptanom 

0 sreći čistoj pričo tio, 

Pa ako imaš srca ti, 

Iz slatkog sna ga preniut smio. 

1 čuvo bih te kao sjen 

Od sunca ljetnog cvijet, Carmen! 

Ne, ne, ja streskah o kamen 
Tu harfu svoje blijede sjete, 
Od ruža tamnih krvavih 
yVeć ruka tebi vijenac plete. 
Raspusti pram, nek pane noć, 
Čuj cimbale i jecaj smijeha, 

Sa usna tvojih kušat ću 
Svu slast, svu raskoš grijeha. 
Ja hoću živjet, barem tren, 

Pa makar zato mrijet, Carmen! 

ŠAMPANJAC 

Amo šampanjca, nek blistav se pjeni 
Oko nek sijeva, koljeno kleca, 

Kroz noć nek tamnu, kroz zlaćane kapi 
Pjesma i obijest zvoni i jeca! 

Čemu za sanjama duša da čezne, 

Čemu da opsjena kini nas, mori?! 
Praporci zveče i razuzdan smijeh 
Nek karnevalom života se ori! 

Tužna je duša, a srce nam žedno 
I usne rujne svele od strasti. 

Amo šampanjca! Ta sve je tek pjena: 
Život i sreća i ljubavi slasti! 

Nek živi ljubav, bahantica divna, 

S lijerovim ruhom i vijencem od ruža, 

S djetinjskim posmijehom; kako se iskri 
Otrov, što požudnoj usni ti pruža. 

Eto i sreća, u ruci joj kalež, 

Pjena do vrha — gle, svakom je nudja 
Tko je ne traži, al slatka je, slatka 
Ko hljeba korica oteta, tudja, 

Laka ko oblak u sutonu ljetnjem, 

A dršće, dršće ko usnica onih, 

Koji su klonuli klecajuć za njom, 
Gladnih i zgažcnih svi milijoni. 

Čemu i žicu da okušaš talog? 

I ja zar onih već moru mu na dno, 

Znaš, što donesoh u krvavoj ruci? 
Pijesak i strvi i blato tek gadno! 

Sve je tek pjena! Ej, kako krasno 
U njoj i sunce i zvijezda se cakli, 

Na dnu se umire nijemo, bez svrhe. 
Zašto bi srebrenu koprenu makli! 

Amo šampanjca, tu bljedjanu vatru, 
i praporcim’ pjesma neik zamnije življe! 
Zar da je kasno?! Vijek je karneval, 

Život i smrt gle grle se divlje, 

Vječno uz kletvu i molitvu našu. 
jj e “ a i e . s Jatka — kad blizu je talog, 

Uvijek još doba je razbiti čašu! 

BADNJAK 

Saonicc kližu po tihome putu; 

Svud rojevi bijelih se razlijeću pčela, 
Zašutjela polja i gajevi pusti, 

A budna je noć samo sanjarska, bijela. 

U jelik smo zašli u duboku tamu, 

I pošao šapat niz mračnu daljinu, 

Ko mirisne priče iz djetinjskih dana, 

I slika nam draga pred očima sinu: 

U ruci nam jabuke zlatne, i s jele 
Sve iglice sipe na rudaste vlasi, 

Dok slušamo bakina pričanja tihi, 

Da čut je i svjećicu, kako se gasi. 

O andielim’ priče — još ljepšim od našeg, 
Što lebdi nad drvcem i trepte mu krila, 

0 velikom cvijeću u ukletom vrtu, 

1 koraljnom dvoru, gdje zlobna je vila. 

O ponoćnom nebu nad ledenom pustom, 
Kud snježnom sa kraljevnom jeleni hite, 

0 obalam' cvjetnim, gdje sanje se roče 
U mjeseca srebru uz paome vite — 

Je T sjećaš se najljepše priče o Onom, 

Kog zvali su Ljubav — ko kraljevsko čedo 
On bio je krasan i sažalnim okom 
Svu bijedu i budućeg ljudstva je gledo. 

A nije ni imo kud glavu da sklone 

1 nikakva blaga do srca svoga — 

A dao ga ljudma; al raspeše Njega. 

Tad istom su znali, da raspeše Boga. 


:A.‘, 

Na oku ti topi se pahulja snijega 
I kliže se kap poput suze male. 
Talasa se zvonjava s drevne kapele, 
Na nebu polako zvijezde se pale. 

Saonice lete po bijelom putu, 

Sa pramova zlatnih ti pahulja pada, 
Kad glavu si sklonila k meni i pitaš: 
»Zar zbilja je ljubav umrla tada?!« 












HTIO BIH . . . 

Htio bih, da sc jednom već smirim, 

Da nadjem negdje zaklona malo; 

Nije mi jošte klonula snaga, 

Još bi pregarat srce mi znalo. 

AI čemu borba? Ipak još nisam 
Ni jedan san bar prosnio mirno, 
Svetinje nema, koje mi nije 
Blatnom si rukom bližnji moj dirno. 
Čemu mi ljubavi prepuna grud? 

Čemu mi borba, kad uzalud?! 

Bijah još dijete, ljube ć sam gledo 
Pticu i cvijet i zvjezdicu sjajnu. 

Vi ste mi bez srca strgali velo, 

Otkrili grubu životnu tajnu. 

Žedne sam duše kušati htio 
Ljubavi kalež, sreće vedrinu, 

Pa ste mi podlo, uslužnom rukom 
Kušati dali zlobe gorčinu. 

Nad mojim snima je drhto vaš smj’eh, 
S vaših me usana otrova grj’eh. 

Srcem sam uvijek ostao dijete, 

Uvijek ko pauk sitne si niti, 

Pleo sam maštom koprenu tanku 
Htio sam žića beznadje skriti; 

Strgaste nju, okružiste mene 
Borbom za kruh bez milosti, gadnom, 
I jer sam isko značaj bez sjenke, 
Sanjarskom ludom zvaste me jadnom, 
A dok za uzorim 1 kleco sam v’jek, 

Vi ste se digli još časniji tek. 

Ne, ja ne mogu zlatnom idolu 
Žrtvovat sve i duh i poštenje; 

Ne, ja ne mogu igrati glumu, 

Veseo bit, gdje srce mi stenje. 
Koljeno svijat pred tim, što mrzim. 
Moja je zato preponosna duša, 

Da lažem slaveć svu tu prostotu, 

Od koje svaka mi miso se gnjusa, 
Man’te me, zalud su riječi vam sve. 
Dajte mi smirit se, bilo ma gdje! 

TJESKOBA 

Sati su stali. Sve teže na grud 
Pada jednolično, mračno velo. 

Nema sna, nema, a gasne oko, 

Tako bi bolno se spavat htjelo. 

Znam, kako miluju čelo žarko 
Sni, kao pramovi ženske kose, 

Zaborav mirnu ko miris čudni 
Opojnog ponoćnog cvijeća nose. 

Nema ih, nema. Što jeca vjetar, 

Zašto niz puste ga ceste gone? 

S jablana sablasnih trga granje, 

S krovova mutne se kapi rone. 

Kako su jablani zlatni bili, 

Kada se nedavno suton hvato. 

Zar je sve lažno, što je lijepo 
I sanje zemlje i neba zlato?! 

čujem, na uri su sati pošli, 

Opet ravnodušno ide vrijeme. 

Osjećam šaptanje. Tko to zbori? 

Zar ni tišine nisu nijeme? 

Oči grčevito sklapam, zaliud. 

Vidim ja pogled pun tiha ruga, 

Zlobno on rijetku mi gleda radost, 
Smije se, kada me kini tuga. 

O, da jedanput već svane jutro! 

Bojim se pogleda toga, bojim. 

Htio bih počinut, smiriti se. 

Šta me on motri tim okom — mojim? 





— 73 — 


TAJNA 

Otkrij tu nesretnu tajnju, što život mi razara kradom, 
Ispunja dušu mi čežnjom i strahom i nemoćnim jadom. 

Šapće mi riječi slatke i žarke ko otrov ljuti. 

Dolazi tiho ko bolest, kad ponoć nad poljima šuti, 

Zalud se sklapaju oči: i kroz san joj šapat se čuje, 
Pogled joj osjećam uvijek, on dušu mi lomi i truje. 

Pupaju proljeti vedre i mirisna ljeta cvatu, 

Turobno jeseni venu, al živu u plodova zlatu. 

Šutljivi bijeli su dani, kad pokrovom zavi ih zima, 

Al ipak uvijek su živi, jer u njima sunca ima. 

Šta će mi sunčani dani, kad mrtvačkim skrije ih velom 
Ona, što podlo se krije ovdje — za mojim čelom. 

Pije mi tijelo ko mora. Fantom taj strašni i blijedi, 

Trza mi živce ko strune i hoće da srce mi sledi. 

II opet ljubav mi stranu u grudima potajno budi, 

Ljubav bez vjere i sreće, bez nade ko očaj ludi. 

Stvara mi samotne pjesme, sve čime duša mi strada, 

I što ja tajim i sebi, sve ljudma bez sućuti jada. 

Nosi u bespuće misli, u mističnu nijemu daljinu, 

Gdje kao ptics olujom nošene bez svrhe ginu. 

Mrzim tu ljubav, te pjesme i misli i nju, što ih stvori. 
Zašto mi ubija život i zašto me bez srca mori?! 

Otkrij tu nesretnu tajnu, što krije se vječno ko laži. 
Ostavi mene ii kaži, ja kunem te, — tko si ti, kaži! 


— 74 — 


ZIMNJE NOĆI 

Sjene i suvarci prekriše staze, 

Žmirkaju zvijezde, daleko i hladno 
Mjeseca svijetlo na strništu leži, 

Svuda je tiho, jednolično, jadno. 

Usnut ne mogu, tek misli se vuku 
Tromo ko dim povrh vlažnoga krova, 
Dolazi prošlost, već umrla davno, 

Rane iscijeljene krvave snova. 

Bude se želje, a maštanja luda 
Trgaju san s mojih umornih vjedja, 
Skrivene strasti izgaraju grudi, 

Ljubavi suha mi usnica žedja. 

Sve, što sam ljubio bezumno vjerno, 

Sve, što pregarah, dok živjet sam moro, 
Ustaje negdje iz kutova prašnih. 

O, Ikako noći te prolaze sporo! 

Vidim te laži, što tako se plamno 
Bujnim na usnama žena rumene, 

# I onu mladost, što mirisnim dahom 
Žarkom u cjelovu truje i vene. 

Sve one riječi, što morah zašutjet, 

I noći, koje su beskrajne bile, 

Jecaj u smijehu, prijegor bez svrhe, 
Godine, koje su dušu mi piie. 

— Kasno je — nemam veselja životu — 
Žmirkaju zvijezde daleko i hladno 
Hoće li jednom već svanuti jutro?! 

Kako je živjeti dosadno, jadno! 

CRV 

Je I’, kako ipak sada je pusto, 
Otkad se rastasmo davno 
Kao dva lista svela, što vjetar 
Uzvitla niz polje ravno. 

Ne trebaš ništa mi plašit se više 
Ljubavi prosjačke, bijedne, 

Ni meni sad ne zadrkće duša 
Gledajuć oči ti leđne. 

Mir je u našim grudima nijemi, 

I mi se minemo strano, 

Ko da se nismo voljeli žarko 
Nekad u proljeće rano — 


i 


Gdje je to sve i vjera u ljude 
Ljubav i blijedi joj snovi?! 

— Nestalo — samo pustoš ko zmija 
Nam se oko srca ovi. 

Tek kad su noći tihe, kad sanci 
Prenu se, sklope ti oči, 

Čuti ćeš tiho kucati negdje 
Crva, što drvo toči. 

Tako i kroz mir u srcima našim 
Nešto tek kuca i bije, 

Možda je što i u nama trulo, 

Možda što u nama mrije? 


Dok je još blago djetinjske vjere, 
Ljubavi, srce nam krilo, 

Pa smo se ludo titrali njime, 
Premda je sve nam to bilo. 

ONKRAJ GROBA 

Pa kad se stiša sve, što naše srce lomi 
Zar to je utjeha, da vječni su atomi?! 

Zar nije jednako, je V koje zviježdje manje, 

II život čovječji, ii paukovo tkanje? 

I ako ponavlja se uvijek, što je bilo, 

I borbe stoljeća i što je dijete snilo, 

Ko vode koluti, zar to je svrha svemu? 

Pa onda živjeti, pregarat, stradat čemu?! 

A1 zadnji krugovi tik obale će proći. 

Što dalje? II je kraj na rubu vječne noći? 

II možda duša je, ko zvijezda, što luta, 
Zastranila u ovaj kal sa modrog puta, 

Ko zraka sunčana, na stratište kad pane, 
Med gladne gavrane i rane otrovane. 

Pa možda svrha je, sa zemlje da se vrati 
U sunce vjekovno, što vječnu beskraj zlati, 

Sa rane svemirske, gdje bol i laž sve prože f 
Da dodje čistija — al samo, da li može?! 





KRČE 

Tamo se korovom zarasla cesta 
Provlači kradom kroz ostanke mosta 
Izmedju jablana lomnih, gdje sada 
Zelen i živ samo bršljan još osta. 

Tamo, gdje vrt je po obronku cvao, 
Trnje i šikarje splelo se gusto, 

A gdje bjelasao dom se pod lipom, 
Nema ni staze, sve strnište pusto. 

Dubova drevnih se zgrbilo dvoje, 

Usahlo hvoje se nemoćno pruža. 

Bunika buja uz srušeni temelj, 

Bokori bijelih su bili tu ruža. 

Sve je tu ugar, al oko još moje 
Dom, kao nekad, sav u suncu gleda. 
Vidim: iz vrta sad starica vodi 
Starca svog slijepa — i ‘miri rezeda. 

Tamo daleko Planina se plavi, 

Voćnjak se rasu, u prodoli travne 
Spušta se šuma. — Da 1’ živu još tamo 
Priče ko nekad u proljeti davne? 

— Ništa već nema! — Al sni moji prvi, 
Djetinjstva ljeta, što raskošno evala, 
Opet se vratiše. Noć je ko nekad 
Tamna ko baršun na poljane pala. 

Znam ja još, znam, kako misli su moje 
Lretale k zvjezdama, k bisernom nizu, 
Mliječnim su stazama šetale tamo. 

O, kako nebo mi bilo je blizu! 

Sve je sad pusto, ni imena nema, 

Šutnja tek šaptanje spomena sluša. 

— Pusto je, mrtvo, gdje dom je moj bio, 
Al tamo i sad još sva mi je duša. 

STELLA MARIŠ 

(MOJOJ MAJCI) 

Još tren, samo kratak tren 
I svega bi nestalo bilo, 

I samo bi galeba krilo 
Bljesnulo gore visoko, 

A moje bi umorno oko 
Gledalo posljednji put 
Beskrajnu, tihu modrinu, 

I onda bi zašlo sve 
U meku i blagu tminu. 

I bijelog oblačka bi sjena 
I drhtava slika njena 
Treperila s vode ko prije. 
Vrba bi htjela da svije 
Hladovite sjenice mir. 

Dalje bi šumio vir 
U kolute vitlajuć hladne 
Metulje i cvjetove jadne. 
Sunce bi sjalo ko prije 
Beskrajno dobro i zlato. 

Sumrak bi gaja se hvato 
Budeći zaspale sne. 

A noć bi znala da skrije 
Brige i dana trud. 

I opet bi bilo svud 

Sve isto, sve isto ko prije. 

A jedva bi itko i znao, 

Da mene više nije. 

Još tren, samo kratak tren 
I sve bi to prestalo za me 
Sred plave i zamamne tame; 
Sve, što je životom mi bilo, 

I što mi na javi se snilo; 

Što duša je htjela da traži; 
Sve svetinje mojih oltara 
I slatkih boli i laži; 

Riječ, puna strasnoga žara 
I gorkog prijegora šutnja; 
Stih, koji pusto mi zvoni 
I suza, što tajno se roni. 

I misao samo bi jedna 
Sred valovlja tonula leđna, 
Ko pčela, koja netom 
Za svenulim lijetala cvijetom 
I sada sred struje mre 

Već svijest mi ugasnut htjela, 
Već obruč se oko čela 
Hladan ko bodeža brid, 
Stezao uže i uže. 

I suton je sumorni neki, 
Prozirni, čudni, daleki 
I meki ko latica ruže 
Brisao spomen i vid. 

0, tako sam htio da počivam 
0, tako sam htio da snivam, 
Da valu me predaje val 
I miluje, nosi i njiše; 

I da se ne probudim više, 

Dok ne stignem na onaj žal, 
Gdje duša će slobodna biti 
Bez tijela i boli i strasti 
I čista ko rose kap. 

Pa što me je prenulo tad, 

Što pokoj je strgalo sneni? 

Što volju je vratilo meni 

I vjeru u život mlad, 

Da zaplivam posljednjom snagom 
Sam protiv razorne struje? 

Zar želja za djevojkom dragom? 
Zar ptice poj, što se čuje? 

II sunca zlatnoga sjaj? 

Zar rodni u cvijetu kraj? 

II pčela što ružu pije 

U času još, kada joj mrijeti? 

Pa srce se moje sjeti 

Cjelova plamnih i raskošna smijeha, 

Života, strasti i grijeha? 

Ne, ne! Samo kratak tren 
Plavo mi snilo se oko, 

Dobrote puno, duboko, 

I ruka staračka, bijela 
Prešla mi preko čela. 

I riječ je zazvonila blaga, 

Kao da dušu mi draga. 

O, ja sam taj poznao glas! 

On opet u život me zvao, 

On posljednju snagu mi dao: 

— Tvoj, majko, dragi glas! 









r 

MOJA LJUBAV c 


4 



Ne, moja ljubav vam nije ko kandilo, 

Koje u sobici djevice svele 
Rujnoj u čaški uz slike izblijedjele 
Tužno obasjava zidove bijele; 

Tinjaju, gasnu i opet zaplamsaju 
Turobni odsjevi kroz noći cijele. 

Nije mi ljubav ni domaće ognjište, 

Na koje ruke tek stavljaju štedne 
Drva komadiće, što ogrijevaju 
Prozebla srca i ručice leđne, 

Spomene griju i hranu svagdanju, 

I san ti nose, kad svijetlo bijedne, — 

— A1 kad se spomenem sanaka zlaćanih, 
Što ti nad čelo se saviše meko, 

I vidim oko to vedro i djetinsko, 

Mislim, da u nebo gledam daleko, 

Dalje od gora i od noći umorne, 

Sanjarsko kao tvoj pogled 
I priče žarče, neg usna ti klinčaci, 

Kaže mi modra nedogled; 

Znaš, na kraj prašume divlje pred sutonom 
Sjene se vuku već medju lijane, 

Šarene ptice u dubokim krošnjama, 

Sjedaju svud na zmijolike grane, 

A vjetar šapće na visokim stapkama 
S cvijećem žarkim, što opojno miri. 

I lišće pada i šušti u poletu 
Žuto i živo ko šari leptiri. 

Onda se razli sa daleka zapada 
Plamen, i prašuma rudi u žaru 
Ko da se bačene zublje razbuktjele. 








Tamo na zapadu ko na oltaru 
Silni sc purpurni rascvali cvjetovi 
Mistične, vjekovne ruže neke, 

i 

Latice čitavo nebo su prekrile, 

Stapke iz velebne dižu se rijeke, 

Sveti joj valovi šume i pričaju 
Ko da je bajka iz drevne davnine; 

Kada je nebo još čitavo blistalo 
Zlatno i čisto, iz zlatne dubine 
Uvijek su plamtjeli purpurni cvjetovi, 

A nije bilo ni maglene mrene, 

Ni tmurnih oblaka ni zvijezda drhtavih v 
Ni ljudi ni cvijeća, što vene, — 

Samo je okean k grudi se svijao 
Velebne beskrajne vaselene — 

Takova ljubav je moja. 


j 



i 

U SNU I NA JAVI 

Digli se laki leptiri bijeli, 

Pali na tvoju valovitu kosu, 

S mladoga drvlja pozdrav se cvjetni, 
Mirisni snijeg na rame ti prosu. 

Sunce je, svoje najljepše zlato 
Svilo u vijenac na prame ti guste, 

A ti si čista, plaha i stidna 
Svila se k meni od bojazni puste. 
Rukom o ruku išli smo k sreći, 

Ko da nevidljivo nosi nas krilo, 
Proljet u duši, u oku ljubav. — 

To je dakako sve u snu tek bilo. 

Nema na javi leptira lakih 
Ni cvijeća, magla se slegla naoko 
Na pusti kraj i goletne svrži, 

Na moju dušu i na tvoje oko. 

Uvijek sam za tobom čeznuo tako, 

A kad smo opet se našli i sreli, 

Zašto si tako hladna i strana 
Ko da nas dalji neđosežnost dijeli! 
Gledam, gdje ti se uklanjaš meni, 

I kako magle put juga se kreću, 
Ljubim te bolno, žarko ko nikad, 

A1 ljubav ne znam prosjačit i ne ću! 




HTIO BIH . . . 


NIKAD 


Htio bih, da si miris ciklame, 

Ja da sam lahorac sneni, 

Došla bi noć otajstvena, silna, 

Ti bi se svijala k meni. 

II da si čista molitva djeve, 
Vedra ko božija miso, 

Mene bi našla sunca u zraci, 
Zlatom bih stazu ti riso. 

Htio bih, da sam plavetno nebo, 
Ti da si svjetlica mala, 

Uvijek u mojoj skrita bi grudi 
Noću ko zvjezdica sjala. 

II da si kruna drhtava srebra, 

Ja da sam talas ledovit, 

Bura bi divlja, raznijevši mene, 
Rasula život tvoj skrovit. 

Htio bih, da si sva samo duša, 

0 kojoj mašta mi snila, 

Moju kad svijet bi ispio dušu, 
Dušom bi ti mi tad bila. 



Ne, ne, ti me ne ćeš zaboravit nikad, 
I ako me ne ljubiš, ponosna ženo. 

I ako me ne gleda oko ti sneno, 

Ti mene ne ćeš zaboravit nikad. 

Ti s onim posmijehom tajnog^ ruga, 

Ti koju zaziva sva moja tuga, 

Ti koju radost svaka mi čeka, 

Ti moja željo bolno daleka 
Ti mene ne ćeš zaboravit’ nikad. 

Znaš, ja ću doći u najdublje noći, 

Kad puna je pučina plava 
Zvijezda i sažalne šutnje. 

Ja ću ti doć poput tihe slutnje. 

Ja ću te naći u najdubljoj noći. 

I moje će želje i zaludne sanje 
Letjet kroz ponoć i zaspalo granje 
Nečujnom kreljuti umrlih ptica, 

Pa će ti bijela taknut se lica 
Blago im milovanje. 

I ti ćeš osjetit sama i blijeda, 

Kako te moli i gleda 
Zjena tih bezglasnih ptica, 

Pa ćeš u stravi i ugasla lica 
Vidjet, što taje te teške noći, 

Što zbore te mrtve oči. 

Te oči, u kojima očaj jada. 

I ti ćeš osjetit, bijedno sama, 

Bolna od besna, i rasutih prama, 

Taj mrak, koji s kreljuti pada, 

Težak na sve i na život i na Te, 

Na ružu, što posljednja cvate 
U vazi u alabastru, 

Na ružu, što s užasa vene — 

Dok sjene svu dušu ne zastru, 

Da pod njima gineš i mreš kao i ja, 
Pod šutnjom, što k tebi se svija 
Leđna ko zmija, 

Da sveneš ko ruža, što vene. 

I ti ćeš se uvijek spominjat mene. 

A kada me ne bude, kad se sve smiri, 
Sve, što su čovjekom zvali, 

I kad moj spomen ko lepir mali 
Nestane plav u plave daljine 
I mine, 

Još mrtva će živjet pismena, 

Još zamrle pjesme će zvonit, 

I u njima suza se ronit, 

I nada te djetinjska zvat, 

Znaš, ti ćeš i u snu ih čuti. 

Ni najdalji, najtiši puti 
Neće te od njih spasti. 

Pred njima ne ćeš se maći, 

One će svagdje te naći. " * 

U mirisu ruža one će cvasti, 

U tvoje se najsladje tajne krasti. 

I s tvoje će usne nestati ruga, 

I tvoje će srce ispunit do dna tuga, 

I tvoje srce i t život i misli i sne. 

Tad moju ćeš ljubav oprostit, zar ne? 
Tad moja će tebe obuzet tuga! 

I ti me ne ćeš zaboravit nikad. 



REZIGNACIJA . 

Nisam to ja, kada rug se moj smije. 

Ne znaš, koliko se molim 
U moje noći, u samotne noći. 

Ne znaš, koliko te volim. 

Znam ja, da sve je to zalili, bez svrhe, 
Vjera i želje mi lude. 

Sve, što sam snivao krvavo živo, 

Ne smije nikad da bude. 

A1 moje misli se vraćaju k tebi, 

Moje te radosti traže, 

Zalud mi ponos, moj nesretni ponos, 

Da te zaboravih, laže. 


Nisam to ja, kad mi s riječi drske 
Obraz kom plane od stida. 

Ne Čuje nitko u mojemu srcu 
Bol, što bez suza mi rida. 

Ne znaš ti mene. Da znaš, tad bi možda 
Nestao smijeh ti s usta, 

Možda bi prestala zvoniti tada 
Pjesma ti vesela pusta. 

Pa bi ko magla ti na dušu pala 
Tuge neutješne tmina, 

Pa bi ti k srcu se svila ko zmija 
Moga života gorčina. 

Volim te, volim, al odat ti ne ću, 

Ne ću da radost ti smutim. 

Uživaj život i mladost i sreću, 

Ja ću da ginem — i šutim. 



. 




MJESEČINA 


Vrata k terasi. Na staklima mutnim 
Zavjese bijela se maglica makla. 

Netko je bio u sutonu ovdje, 

Ruka je tajno muslina se takla. 

Bio je lahor. Sad mimo je, mirno. 
Prašina siva po crnom kaminu, 

Nad njim ogledalo mletačko, staro, 
Gotovo slijepo, jer gleda tek tminu. 

Blijedi goblen: na požućeloj travi 
Uvijek trubadur pred kraljevnom kleči 
Oni, što davno ga vidješe, kažu, 
Pogled mu molitva žarka bez riječi. 

Sva je terasa u drhtavom srebru, 

Nebo je tajna daleka i plava, 

Mirte u parku od rose se kriju, 
Umorne, njima već tako se spava. 

Rukovet traka goblenom se rasu, 
Mrtvo je svijetlo i sjene se plaše, 

Ginu sa slike, i meni se čini, 

U one kraljevne oči su vaše. 


Kako su krasne i hladne te oči! 
Znam ja sad, zašto iz umrlog vijeka 
Kleči trubadur i odgovor prosi. 
Pusta mu molba, on uzalud čeka. 


Zrcalo zasja i ko da se javi 
Glavica draga iz magle muslina. 
Nesta ko sanja. Vas park je u srebru, 
U sobi opet je šutnja i tmina. 

TEŠKE MISLI 

Teške misli, crne misli, 

Jato davnih uspomena 
K uzglavlju se mojem skupi 
Poput zlobnih, mračnih sjena 

Dan za danom, noć za noći, 
Što su došli tek dćt minu, 

U srcu mi ostaviše 
Samo pustoš i gorčinu. 

Često u te duge noći 
Osjećam, gdje ti si došla, 

Pa si rukom samilosnom 
Preko čela meni prošla. 

I te tvoje dobre oči 
Htjele bi toliko pitat, 

Iz mog oka tajnu srca 
Pogledom bi htjele čitat. 

A ja nesm’jem tebi reći, 

Ne ću da ti mladost smutim, 
Kako si mi bolno draga, 

A to, vjeruj, teško* šutim. 

Umorna je moja duša, 

Srce život otrovao, 

I kad usnem, da me voliš, 
Tebe mi je tako žao. 

ZAR NE?! 

Zar ne, u parku Vašemu 
U zabiti je sakrit kut, 

Gdje ptica pjesma zamire, 

U paprat zadje hitri put. 

I kada sunce podnevno 
Pozlati krošnje sve, 

Tu nema svijetla nikada, 

Tek čudni strah i mrak, zar ne?! 

A svijetla zlatne latice 
Guštika strga oštri trn, 

II zastre šutnja tjeskobna, 

I mrak je samo dublje crn. 

Je 1’ tamo tajne koje bol, 
Vremena davnih, mrtvi sni, 

XI tuga dragog spomena, 

Što poznate ga samo Vi. 

Ja ne pitam, tek prošo sam, 

Dodir nuv jedva travni sag, 

Ne, nisam htio buditi 
Tu mračnu bol ii spomen drag. 

I u mom srcu moj je svj'et, 

Pod stranim nebom sneni kraj, 

I bujni park i zatišje, 

Kud ne dodje ni sunca sjaj. 

I što tu šuti skrovito, 

Ja možda sebi tajim sam, 

Da milo mi je, vjerujte, 

A da je bolno, ja tek znam. 

Ne, ne smijte se, vidim ja 
U oči Vaše krasne te, 

Duboko na dnu tajna je 
I suza trag i bol — zar ne?! 

POSLJEDNJE PISMO 

Vidjeh Vas opet. Još iste su oči, 

Usne još jednako plaho se smiješe; 

Kako sam Vama sad dalek, pa ipak 
Osjećam kao da jučer to bješe. 

Zaista, dvije tek godine prošle, 
Godine dvije, al beskrajno /duge. 

Koliko u njima besnenih noći, 

Dana bez sunca i prepunih tuge! 
Vjerujte, mišljah, da ne ću preživjet 
Noć iza Vašega vjenčanog dana, 
Mišljah, da srce i život će ostat 
Jedna bez prebola krvava rana. 

Bila je posljednja, najljepša sanja, 

Al kad je umrla, nisam ja plako. 

Ipak preboljeh i tiho se smirih, 

Samo me nemojte pitati, kako. 

— Vi porumeniste, kad smo se sreli. 
Zar vas je stid, što sam o Vama snio? 
Bože moj, čemu se stidjet, ta ja sam 
U srcu sve i u pjesmama skrio. 

Vi ste sad sretni u obilju svome, 

Još ćete suze zaželjet se kada. 

Ja više ne želim suza ni sreće, 

Tako je mirno bez suvišnih nada. 

Ne žalim mladost, što uzalud prošla, 
Minule sanje i kraj je sad svemu. 

— Samo je teško i beskrajno pu^to 
Živjeti morat, a nemati čemu. 



PROLJEĆE 

Svud ko u priči sunce sja, 

Svud nova mladost niče, 

A moje srce radosno 
Životu pozdrav kliče. 

Zar mrtvo je, zar laž je sve, 

Što snivo sam i strado? 

Ti, moje cvjetno proljeće, 

Ti, moja davna nado! 

iTi istina si, samo ti: 

Te oči zamišljene 
I usne — san o cjelovu — 

I prama meke sjene. 

O, tebe ja sam tražio 
U mnogi dan, što zašo, 

Sad zato sve mi procvalo, 

Jer ipak sam te našo. 

Tek došla si, sva duša mi 
I srce tebe voli, 

Je I'? Sumnja zlobna, nijem čam 
I teških ljeta boli 
Zaboravljeno sve će proć 
Ko magle ispred dana, 

Kad ti se samo nasmiješ, 

Ti, srećo željkovana! 

Zaboravljeni pusti sni 
I prijegor i sjeta. 

Sve duše moje cvijeće 
Sad tebi će da cvjeta, 

I slavuj tajni srca mog 
Sad tebi će da poje. 

Ti, moja kasna ljubavi, 

Ti, proljeće, ti, moje! 








U ZIMZELEN 

Ja sam ti donio cvijeća, 

Ubogi zimzelen plavi, 

Ja sam ti donio tugu, 

Koja mi srce za vi. J 

Drugi ti nudjaju raskoš, 

Sve, što god srce ti želi, 

A ja ti mogu tek dati 
Dušu i život cijeli. 

Znam ja, ti voliš tek radost, 
Sunce i ruže strasne, 

Nemaš ti srca za tugu 
Jeseni sumorne, kasne. 

A moja radost? — Zar pitaš? — 
. . . Mrak je. Sve teža je tama. 
Opet će noć . . . Moja radost 
Ti si mi bila sama. 

. 

Ja sam ti tražio mira, 

U oku punom dobrote, 

Tražio nadu i vjeru, 

Sve, što moj život ote, 

Ali kad noć je pala, 

Po tebi i po mom cvijeću, 

U tvom sam našao oku 
Sreću — al tudju sreću. 



».i; >• • 

BIJEG 

U tamnu onu, tajnu dalj, 
Pod jablanova sjenu, 

Niz cestu hitru, beskrajnu, 
Saonice nek krenu. 


I jošte prije nego noć 
Svoj sag zvjezdani splete, 

Nek naši vranci pomamni 
Već uzagrapce lete. 

Nek snijeg s grana sipa se, 

Na vjetru vije griva, 

A ti mi bliže privij se, 

Ti, moja željo živa! 

Pa kuda god nas vodi put, 

Je 1? to nam je svejedno. 

Života nema za nas tu, 

Tu duša gine bijedno. 

I ja ću uzde pustiti, 

Šta treba cilja nama? 

Ta kazat će nam vjetar put, 
t noć nas vodit sama. 

Pa tko zna, što nam skriva sve 
Ravnica ta daleka, 

I brda mrak i rijeke led, ' 
Gdje smrt ii život čeka. 

Ej, bilo kako, znat ćemo, 

I ako kob nas shrva, 

Da samo naša bješe noć 
— I posljednja i prva. 


...rs 

UVIJEK 

I kad zamiriše jorgovan 
Proljetne ponoći koje, 

Ja ću ti sanjat, da milujem 
Rudaste pramove tvoje. 

I kad se ruže zarumene, / 

Tebe ću stidnu ja gledat, 

Želje mi kao lepirice 
Tebi na usne će sjedat. 

I kad u jeseni bogate 
Lugovi zasjaju zlatom, 

Moje će misli se vraćati 
K tebi sa lasta jatom. 

I kada zima već zavije 
Snijegom i groblja i grane, 

Ja ću ti uzalud sanjati 
Daleke proljetne dane. 

‘ > 

Jutra će svanut za jutrima* 

Zaspat za noćima noći, 

A ja se bojim: zaboravit 
Ne ću te nikada moći. 

■ 

ZA ODMORA 

Sagnite k meni tu rudastu glavu, 
Nešto bih htio tek pričati Vama. 
Šutnja me boli, već dugo mi duša 
Ne zna za radost i tako je sama. 

Ne ću ja zla, samo sklopite oči, 
Odviše modre su, pogled Vaš pita. 
Bojim se, mogo bih u srcu čitat 
Nesretnu tajnu, što svakom je skrita 

Pričo bih ono, što rekle mi sanje, 
Koje i Vi jošte snivate sada, 

Kako je dijete najljepše ostat, 

1 kako teško s života se strada. 

Sklopite oči, da ne vide mene, 
Gledajte sne, koje duša Vam voli. 
Odviše nevine oči su Vaše, 

Vjerujte, mene taj pogled Vaš boli. 

Imate pravo, već ciliču gusle 
Nije sad snu, nego plesanju hora. 
Molim Vas valcer, pa i ja ću laskat, 
Šalit se, smijat, kad »lagat se mora. 



INTERMEZZO 

Ja nisam mogao govorit s Vama još, 

A1 znam, Vaš glas je mek ko baršun tamni, 

I s vaših ustiju, sa bujnih kao gr'jeh 
Već riječi mogu žeć ko cjelov plamni. 

A Vaše oči su duboke kao noć 
I tako sanjarske i tako strane, 

U pogledu je molitva i strast 
I smijeh i suze su još neplakane. 

Koliko maštah ja o dragom oku tom, 

Što čitao sam tu u slatkoj tami, 

Moj odao je stih i mnogi znade to, 

A možda i Vi slutili ste sami. 

Pa ipak bila je sve mašta samo, sve. 

Vi drugog volite i o njem zbori 
Iz Vašeg pogleda taj govor snen i tih 
I rumen usnica za drugog gori. 

On jedini će znat, je 1’ cjelov ili rj'eč 
Na Vašim usnama, i što je sladje, 

Rastužit će Vas on, kad jednom bogzna gdje, 
Na drugoj usni grijeh još sladji nadje. 

Tad mi ćemo se nać i shvatit u taj čas, 

Što sluteći mi nismo smjeli reći: 

Da najbolje je smijeh, korektni pusti sm'jeh 
I da je uvijek laž naš san o sreći. 

EROTIKA 

Vaši su pramovi meki i mračni 
Pali niz mramorno visoko čelo, 

Ko da bi sanjarsko sumračje neka 
Poglede žarke zasjeniti htjelo. 

Umornu glavu ste sagnuli k ruci, 
Uvojci meki ko mirisna tama 
Liju se vam preko prstiju blijedih. 
Opojno vene na grudi ciklama. 

Vani na zapadu ko na oltaru 
Bijedne već dana krvava rana, 

Pred vašim oknom u plamenu mrtvom 
Žari se pusta aleja platana. 

U vašim očima odsjev je vatre, 

Koja na zapadu dalekom gasne, 

Dršće »Erotika« Griegova uz vas. 

Ginu melodije tužne i strasne. 



POSLIJE LJUBAVI 

I ja se smijah tako živo, 

Da suze tekle mi po licu — 

I htjedoh tebi kletvu reći, 

A šapto sam tek molitvicu. 

I glumio sam divno tako, 

Da vjerovo sam sebi i sam.. 

I ja sam cesto tiho plako, 

A1 reko tebi nikad nisam. 

Pa čemu da ti dalje lažem, 

Ja moram da ti jednom kažem: 
Sve zalud mi je, zalud, sve, 
Zaboravit ne mogu te! 

Ne lijepu ženu: tvoje tijelo, 

Ta ja ga nisam baš ni gledo, 

Ni tvoju dušu — imaš li je, 

Ti moje krasno, hladno čedo?! 
Ne! — Moj ideal uvijek tražen, 
Što mišljah naći u tvom oku, 

I mojih sanja zaklon blažen 
I bezdnu pustoš preduboku, 

Što ostala u grudi meni, 

Kad gledah svijet svoj razrušeni 
I nijemu bol — uzalud sve — 
Zaboravit ne mogu, ne! 

ČEMU ? 

U one dane sunčane i vedre, 

Što zaborav ih prašnim velom zavi, 

U one noći besnene i tavne 
Sanjarili smo samo o ljubavi. 

1 pogledi nam klonili se plaho, 

Bez riječi mi smo samo čeznut znali, 

Dok u srcu smo besvijesno i tajno 
Od želje za životom umirali. 

A dani su mimo nas tiho prošli, 

Kraj mladosti, kraj cvjetnog pramaljeća, 

I drugim plode zlatili su zrele, 

A nama pelud strusili sa cvijeća. 

Moguće, sad bi shvatili se istom 
I jedno drugome podali se sada, 

Pa ipak stigli k želji pustih sanja 

I k sretnoj meti svojih žarkih nada! . . . 

A1 što bi mogli jedno drugom dati? — 
ii strani da se rastanemo samo. 

II što je gore — poći bi nam bilo 
U život skupa, u tu pustoš tamo. 



TI SE BOJIŠ . . . 

Ti se bojiš mojih riječi, 

Pa se mene moraš klonit, 

A ja ne znam suzom molit, 

Ja ti znam tek pjesme ronit. 

Ne plaši se riječi mojih, 

Boj se samo srca moga, 

U njemu ti mnoga kaplja 
Otrova je gujinoga. 

Lijepe su nekad usne 
Njime srce zadojile; 

Bilo je ko pelin gorko, 

A1 su usne slatke bile. 

Ej, dabome, ja sam tebi 
Iz srca tek pjesme dao, 

Što je na dnu, što je gorko, 
To sam sebi zadržao. 

Ali tko zna, ne će 1’ jednom 
Da taj otrov i sazori, 

Ti i ne znaš, koja vatra 
U tvom oku žarko gori. 

Pa bi tebe otrovalo, 

Što se na dnu srca skriva — 
Ostavi me — što te volim, 
Ta ti tome nisi kriva. 



NOBLESSE 


Mramorne stube s terase k vrtu, 
Pokrite sjenkom od jorgovana. 

Tajno Vam miluje plemićku ruku 
Mirisnim cjelovom procvala grana. 

A1 Vaša ruka se spustila mirno, 
Hladna, od oholih ljiljana bljedja, 
Draga tek vjernoga ruskoga hrta. 
Pseto je samo * — al ima i predja. 

Kako diskretno se haljina bijela 
K tijelu Vam svija, a jedva ga tiče. 
Tako u nevinost odjela bješe 
Lady Godiva ii kraljevna priče. 

I onaj blistaj u velikom oku 
Možda tek odsjev je sunčanog žara. 
I onaj pogled, što srce mi smuti, 
Možda tek proljetna mašta mi stvara 

Zašto ste stali? Zar ne vidite, 

Usna mi grješna i ljubavi žedja?! 
Podjite dalje, ja imam i srce, 

Nesretno srce, što nema ni predja! 




JESENSKE MAGLE 


1 

Idu već magle sa pokajnim ruhom, 
Spuštaju teško nad strni se suhom. 

Sive su usne, a slijepo im oko 
Mrtvo, u očnice skrito duboko. 

Idu ko sablasne vojske bez zvuka 
Prekrivši polja, što puna su muka. 

One su brisale šume i gore, 

Stvorile blijedo bez oblaka more. 

Bilo je gdjegdje cvjetova još krasnih, 
Spomena dana sunčanih i jasnih. 

Sive su usne se taknule lako 
Čaški i cvijeće je svenulo svako. 

2 

Sami smo, srce nam nesreću sluti. 
Tako je tiho, da šutnju je čuti. 

Gušća pred oknom je koprena blijeda, 
II je to noć, što nas potajno gleda. 

Zašto smo zalud se morali naći, 

Čemu nam sunce, kad sad mu je zaći! 

Šutimo. Zašto i noć da nas sluša, 

Čemu nam riječ, kad je osjeća duša?! 

Zastri sva okna, to jesen sad ide, 
Mogle bi magle da dušu nam vide: 

Sive su usne, a slijepo im oko 
Mrtvo, u očnice skrito duboko. 



NE VJERUJ . . . 

Ne vjeruj, ako pogledi moji 
Katkad ti cjeluju svilenu kosu, 

Oni tek zlaćani miluju prašak, 

Koj ti sunce na uvojke prosu. 

Ako ti s čežnjom u oči gledam, 

Ne vjeruj, da te ja ljubavi molim. 
Samo su zjene ti modre, duboke 
Kao i more, što beskrajno volim. 

Ne vjeruj pjesmama. Ima ti priča 
Slatkih ko miris, od šapta su tiše, 
Maštanja ljetnog su podneva sparnog: 
Besvijesno ruka ih pjesnika piše. 

Noći su nijeme, al kad bi i čule 
Želje i riječi, što šapću mi usta 
Žarkoj o sreći, o cjelovim’ tajnim 
Ne vjeruj, sve je to sanja tek pusta. 

Da te i ljubim čitavom dušom, 

Svaka da miso je molitva tebi, 

Vjerui mi — ne bih ti rekao nikad. 
Ljubav prosjački mogao ne bih! 


Znaš, samo besvijesno traže te misli moje, 
Plaho te oblijeću danju i noćne sred tame, 
Tiho dok snivaš o proljeću djetinjske sanke, 
Miluju usna ti pupolj i zlaćane prame. 

Besvijesno k tebi se svraćaju, nose ti želje, 
Plamne ko mirise žarkoga tropskog sa cvijeća 
Modro ti oko beskraja južnoga neba, 

Zlatna ti kosa sunca ih dalekog sjeća. 

0, kako mora da meka je bijela ti ruka, 

Lakim bi dodirom brisala tugu mi s čela 
I s mojih usana zlobnoga smijeha diskorde, 
Tiho ko blagoslov — o samo kada bi htjela! 

O, kako mora da topli su pogledi modri, 

S njih bi ko s cjelova blagih morala minut 

Pustog života i razočaranja davnih 

Sva mi gorčina, da hoće* tek za mene sinut. 

Znaš, ja bih mogao ljubit te vruće i silno, 

Opet bi ljubav mi stvarala Fatu Morganu, 
Najljepšu, zlatnu i sjajnu i punu sunca 
Ko nekad mladosti najljepšem cvjetnom u danu. 

Al kad bi minula jednom, ko svaka sanja, 

Sama se miso mi zgrozi od pustoši zdene, 

U kojoj samac bih ostao zavijek bez sunca. 

Da te ne uzljubim ludo — kloni se mene! 





Ti, s onim nježnim rukama, 

Ko mirte Tvoga kraja, 

Skrij usne moje žarku r’ječ 
I čežnju uzdisaja. 

Ti, s onim mračnim vlasima 
U mirisu od smilja, 

Na čelo moje spusti noć, 

Da mine u snu zbilja. 

Ti, s onim plahim nogama, 

Što jedva tla se tiču, 

Ko proljeće si došla mi 
I jsvuda pjesme niču. 

Ti, s onim stasom ponosnim, 
Ko lijer u proljet novu, 

Moguće ćeš se sagnuti 
I čitat pjesmu ovu. 

Ti, s onim malim usnama, 

Ko sunca krv što gore, 

Ko cjelov dana posljednji, 

Kad strasno ljubi more. 

Pa ako možda slučajno, 

Kad sumrak već se zgusne, 

Ti rekneš stih moj — on će Ti 
Cjelivat drage usne. 

Ti, s onim tajnim očima 
Ko noći vrh pučine, 

Kad more sniva dubok san, 
S njih moja duša gine. 

KO GOLUPČE 

Ko golupče oblijeće tebe pjesma moja, 

Svud tebe krasnu prateć skromna, bez ljepote, 

I nosi tebi ljubav plahu, dok joj samoj 

Tek ipusta obijest srušiv gnijezdo zaklon ote. 

Ne ljubi ona mramor bijeli lica tvoga 
Ni odsjev zore žića, što ga žarom obli, 

Ni viti kano jablan stas, ni one divne forme, 
Što vajarska ih ruka Stvorčeva zaobli. 

Već ljubi tvoju dušu kano nebo vedru 
I srce, što ga svijet još otrovao nije, 

Tvoj pogled nevin, koji je već gledo 
Svu bijedu, što je ljudsko žiće krije. 

Ko slutnja prekogrobnog, bestvarnoga žića 
Donaša tebi pokoj pjesma moja nujna; 

Ko sanak one noći, kojoj nema jave, 

I koje više ne obasja zora rujna. 

Ne pruža tebi lovora ni šarnog cvijeća, 

To sve sam davno zgazio već sam u prahu — 
Ko golupče oblijeće tebe pjesma moja 
3 nosi tebi pokoj tek i ljubav plahu. 


* 

MODRI SANCI IZ DJETINJSTVA 

Od sunčanih zlatnih zraka 
Tanano bih vclo natko, 

Da sakrijem, da ne gledam 
Usana ti puplje slatko. 

Čuvo bih te i od sjenke 
I od praška najlakšega, 

Da mi budeš uvijek čista 
Poput netom palog snijega. 

Pričo bih ti sasvim tiho, 

Da ne prenem nikad više 
Modre sanke iz djetinjstva, 

Što se u tvom oku skriše. 

Pričo bih ti o dva lista 
S iste hvoje, svela oba, 

Što se našli otrgnuti 
U jesensko mutno doba. 

0 dvije zvijezde iste staze, 

Što se jedva onda našle, 

Kada su u istom suncu 
Bljednule i tužno zašle. 

1 o onom vedrom miru, 

Što se u tvom oku plavi — 
Pričo bih ti mnogo toga, 

Tek ni riječi — o ljubavi. 

GALEB 

Ko galeb bijel zaželjevši se mora 
Misao moja k tebi lijeta, 

Dubina oka tvoga njoj je draga, 

Pogleda tvoga vlažna sjeta. 

Ne ljubi galeb ono mrtvo nebo 
Kano iz kama isklesano, 

Što mirno plavi se ko posred ljeta 
Lanovo polje rascvjetano. 

On ljubi nebo, u moru što gleda, 

Puno života, vlažnog sjaja, 

Gdje povrh vala zvijezda k zvijezdi hrli, 
Dosežno nebo, al bez kraja. 

I ja ne tražim onog hladnog svijeta, 

U kojem miso smjela gine, 

Bez ideala i bez pustih sanja 
Al i bez sreće i dubine. 

Ja ljubim svijet, koj' u tvom oku gledam, 
Sanjarski, divan kano priča, 

Pun slatke slutnje, tajne čežnje, 

Dalekog duševnoga žića. 

Dubina oka tvog mi zato draga, 

Pogleda tvoga vlažna sjeta 
I zato kano galeb željan mora 
Misao moja k tebi lijeta. 

ČEŽNJA 

Digo se vjetar suhe kroz hvoje 
I raznosi plam sa bukteće zublje 
U onu đalj nedosežnu oku. 

Gdje crnja je noć, gdje sjene su dublje, 

— Tako ti čežnja za tobom moja 
Razbuktjela ljubav sakritu plamnu, 

Nosi joj žar u pjesmama k tebi 
U stranu mi dalj i budućnost tamnu. 

Trune se< iskre, polijeću blistom 
K tom nebu bez zvijezda plavetnog vela, 
Gdje samo noć na oblaku jednom 
Razastrla krila silna i smjela. 

Viju se iskre, padaju sikćuć, 

I tamo na pustoj, dalekoj ravni 
Jadne se gase tužno i tiho 
Ko prošlosti svijetle spomeni davni. 

Jeca mi pjesma, mrije u grudi, 

Gdje mnogi je san, gdje rane su dublje, 

A moja čežnja nosi ti ljubav 
Ko vjetar plamen sa bukteće zublje. 



X* 

OTMJENA DOSADA 

I Vaše staze su bijele, diskretne, 

Idu daleko od svačijeg puta 
Pokraj rezede i slatke i sjetne 
Tamo put parka i šutljivog kuta. 

Trava je gusta od baršuna meka, 
Obični korov joj saga ne kvari, 
Prijeko su seljačka polja daleka, 

Tamo sred korova mak se žari. 

Gredice ruža i hladne fontane, 

Krug oleandra pred stubištem pustim,, 
Strmogled spušta suhonjave grane 
Za onim grmom jasminovim gustim. 

Turobni ribnjak sa zelenom mrenom. 
Iglice jela se spuštaju tiho, 

Padaju vodi po površju snenom, 

Daleki brezik je lahor zanjiho. 

Dvorac je stari od šutnje zadrijemo, 
Sunce se sigra po crnom kaminu, 
Veliki prozori gledaju nijemo, 

Nad njim ciklame od dosade ginu. 







' 

mjesečina 

Staze sve pune su mjesečine, 

S čežnje pod oknom Vam izdisu ruže, 
Hladne fontane u mramorne školjke 
Biserje drobe i s jecajem tuže. 

Tako je tiho, da sni se već bude. 
Dod'ite, bijele Vas čekaju staze. 
Znadu, da koraci Vaši, ko saptaj, 

Ne će ni laticu ruže da zgaze. 

Vidite, sjene se zlobne i mračne 
Pred Vama divlje u šikarju kriju, 
Tamo, gdje ne gleda danju ni sunce, 
Noću tek strava i očaj bdiju. 

Gledajte ondje sred procvalih lipa 
Jedna se za drugom krijesnice pale, 
One će savit Vam drhtavu krunu, 

Kao da s neba su zvjezdice male. 

Cvijet će budit se, gledat u čudu, 

Kako na zlatnom su sunčanom pramu 
Zasjale zvijezde noćne modrine, 
Slavuj će kliktat kroz šutnju i tamu. 

Ako Vam krijesnica pogleda koja 
U oči, što moja sanja tek smije, 

Pa ako dignete k očima ruke, 

Bit će ko molitve nevine dvije. 


f . ' 

BEZ NASLOVA 

Uminuše ta ljeta teška, duga, 

I smirilo se sve u srcu mom: 

I poleti i bol i pusta tuga, 

I ljubavi moj posljednji fantom. 

Bi 1’ tužio ili smijao se svemu? 

Je 1’ život to ii laž, ja ne znam sam, 
Kad prošlo je, pa što da pitam čemu, 
Tad moralo je tako bit, to znam. 

Ja Ijubljah te za onih davnih dana 
Ko život svoj, ko sreću, svoje sve, 

A1 ipak ti si meni bila strana, 

A tebi ja neshvatljiv, tudj, zar ne? 

Ni lijepa mi onda nisi bila, 

Neiskren meni tvojih riječi glas, 

A plaho ti od mene si se krita, 

A1 nešto jest, što spajalo je nas. 

Ja ne znam, što u tvojoj duši mrije, 

A1 u tvom oku čitam nijemi jad, 

I u tebi -se mladost mrtva krije, 

Pa zato te ja ljubim još i sad. 

Ja u tebi tek svoje vidim sanje, 

Ko slijepac sunca sjaj u lažnom snu . . . 
Ljublju v tebje ja prošloe stradanje 
I molodost pogibšuju moju. 


i . 

PRIZNANJE 


SPOMINJANJE 


Moguće je romantična tek priča, 

0 ljubavi moj zadnji žarki san, 

0 umornih je noći pusta mašta — 

A1 draža mi, neg život zaludan, 

0, htio sam zaboravit, pregorjet 
Bez nade san i ludu čežnju tu, 

A1 zalud sve, ne mogu živjet bez Vas, 

Ja besvijesno Vam dadoh dušu svu. 

Jedanput sam govorio tek s Vama, 

Bijaše ples — već tomu davno je. 

Ja ljubim još i spomen onih časa, 

A Vi zaboraviste već, zar ne?! 

Ja poznam svijet, što mene od Vas dijeli, 

1 zlobni razbor mu i srca hlad 

I ponos moj, koj ne bi nikad dao 
Ismijevat njim mog srca tajni jad. 

A1 Vi, bar Vi, oprostit ćete, shvatit 
U mladosti moj život otrovan 
I zadnji san, koj svrhom mi životu, 

Pa makar to i bio mašte san. 

0 vjerujte, ja ne bih nikad smio 
Ni mišlju tek povrijedit možda Vas, 

A1 želio bi s Vama zborit jošte 
Jedanput bar, pa bilo samo čas. 

Znam, drsko je smućivat srca pokoj, 
Raskrivat prošlost, tihu zaborav 

1 buditi te nade, što ih stvori 
Iz Vđšeg oka pogled drag i plav, 

A1 htio bih još jednom s Vama zborit, 

Da mine mi sa duše teški čam — 

I makar sreća sva — tek da Vam rećem. 
Oprostite, ja ljubim Vas, madame!« 


Niz dvoranu još vals je drhto sjetni 
Kroz šumnu množ u sneni, kasni čas, 
Kad začuh smijeh ko ševe vedri kliki 
i priču gledah sam — i vidjeh Vas’ 

Ja osjetih, da davno Vas već poznam 
Iz djetinjstva ko prvi sreće san, 

I dušu svu mi ispunilo sunce 
I cvijeća dah i pramaljetni dan. 

Vi ne znate*, što srcu ste mi bili, 

Ja nikad to Vam nisam htio reć, 

A možda čas — i bili bi se našli, — 
Taj minu čas — i rastasmo se već. 


Mi zbližiti se nismo više htjeli, 
Tek prazne riječi zborili smo mi, 
Vaš svijet mi tudj, al vidjeh Van 
Da strani ste u duši mu i Vi. 


Pregorio sam puste želje sreće 
I uklanjo se svagdje plaho Vam, 

Da ne smetam Vaš pokoj drskim čustvom, 
I zadnji san da pokopam si sam. 


Uminu sve. Bez radosti, bez svrhe, 

Za danom dan se šulja pust i tih, 

Tek rijetko kad još spomen blijed se prene 
I besvijesno mi usne šapću stih — 

Al što Vam zbori on, Vi ne vjerujte, 

Ne mogu sam da njemu vjerujem: 

»Ja Vas ljubil, ljubov ješčo bit možet 
V dušje mojej ugasla ne sosvjem!« 





NOĆNO PAUNČE 

Noćno je paunče mrtvo, 

Slomljeni divlji klinčaci. 

Pa ipak sunčani 'traci 
Jednako veselo sjaju 
Na strgane hvoje u gaju 
I noćno paunče mrtvo. 

Noćas oluje su divljale, 

Noćas su zvijezde pale. 

I mnoga krvavila rana. 

I mrena mi rastrgana 
S oka, što sanje je gledalo, 

Sad jasno vidi sve: 

Laž je i ptica plava, 

Nada i vjera u sne. 

Laž je i obmana sve. 

A istina samo je java. 

I nijema bol. 

Što jošte pogled Vaš pita sad mene? 
Ono, što noći su jecale besnene, 

Ono, što tajno su plakale zjene, 
Mrtvo je, skrito duboko. 

Što Vaše pita me oko? 

Znam ja: Vaš smijeh se veseli, 

Znam ja: Vaš pogled se želi 

Sigrat ko sunčani traci 

Nad gajem, gdje venu klinčaci, 

I srcu mi do dna saći, 

I naći 

Noćno mi paunče mrtvo. 

KAD RUŽE CVATU . . . 

Ruže do ruža u rumeni stidnoj, 

Tihi se miris po stazama rasu, 

Oblaci laki ko latice mrtve 
Na nebu lebde u umornom času. 

Šimširov grm poput vrpce na vijencu 
Privi se nježno uz niske rondele. 
Lahor je negdje med krošnjama zaspo, 
Zamrle slatkim na čaškama pčele. 

Sakrita klupa od grančica breze, 

Nad njom jasminovo grmlje se savi. 
Netko je došo iz sunčanog vrta: 

Trag je na jedva još pognutoj travi, 

Ona je došla, što srcem mi vlada, 
Tamo na klupi u mislima sjela. 

Možda je usnula, rudaste vlasi 
Spustiše sumrak vrh visoka čela. 

Velike oči su sakrite sjenom 
Dugih i svilenih spuštenih vjedja, 

Usna je žarka ko procvala ruža, 

Ili zar u snu i cjelova žedja? 

Nestašni lahor se prenu u gaju. 

S cvijeća jasminova latice pale, 

Jedne u tamne se uvojke skriše, 

Druge su ruke se dirnule male. 

Plamena rumen i prijekorni pogled 
Pita me, kako sam drznut se smio. 
Nisam, izvin’te, poljubio ruku. 

Lahor je kriv, a ja sam tek htio! 

SPLEEN 

Srebro na ormi se iskri i zvekeće 
Kopkaju cestu plameniti hati, 

Čuje se žamor, sa raskrita prozora 
Svijeća se svijetlo ulicom zlati. 

Minuo ples i po mramornom stubištu 
Lije se šuštanje riječi i svile, 

S umorna laskanja staračke mladeži. 

-f Bliže se k grudima stisle mantile. 

I ti si sjela u dušeke kočije, 

Tako si tiha i tužna i blijeda, 

Dosada legla na obraz tvoj baršunast, 
Oko ti mrtve niz ulice gleda. 

Kod kuće plamsa sred crnoga mramora 
Krvavi plamen iz starog kamina, 

Tamo u kutu pod svilenom prevlakom 
Leći ćeš ti iza teških gardina. 

Doći će sanje i puste i dosadne 
— Ko i tvoj život — i jutro će bijedno 
Opet odsijevat kaminu na ugaslom, 

Ne će ti ogrijat srce leđno. 




POD KRAJ PLESA 


Svenu u kosi ti cvijet, 
Umorne padaju vjedje, 
Smrsio gusti se vlas, 
Usne su tiše i bljedje. 

Jutro već budi se svud, 
Svijetlo se razlilo danje, 
Dvoranom umire noć, 

U oči skrile se sanje. 

Dodji jedanput mi još, 
Kao da zadnji put to je, 
Oka da ćutim ti sjaj, 
Miomir kose sa tvoje. 



Privij se meni na grud, 

Inače posrnem mahom, 
Strasne od glazbe sam pjan, 
Opojen vrućim ti dahom. 

Klonu li snaga nam sva, 

Još je za polet taj osta, 

A kad već nesta nam dah, 
Bit će za cjelov još dosta. 



i 



U RANO PROLJEĆE 

Ovdje već jaglaci rasuti cvatu, 
Dok je po gorama pokrov snježni, 
Pustom u grmlju su macice meke. 

— Tvoji su obrazi tako nježni! 

Stidljivo cvjetaju visibabe, 

Ko da bi sakrit se htjele, 

Pod njima šušti još mrtvo lišće. 

— Tvoje su ruke tako bijele! 

Mali krasuljci iz niske trave 
Rumene pupoljke dižu svoje. 
Slušaju: proljeće dolazi tiho. 

— Cjelova do dva su usne tvoje! 

Rano je jutro i breza se k brezi 
Rosna i srebrena sneno sklanja, 
Na njima drhtaj je sanjarske noći. 

— Tvoje su oči pune sanja! 

NA UGARU 

Na ugaru crnomu slegla se magla 
Ko pauka predivo tanka, 

Bjelasa se kroz noć, a tako je čista 
Ko sreća u djetinjeg sanka. 

ii' 

A ugar je voli i više od zlata 
Punanoga teškoga klasja, 

Ta ona mu blista ko biser na nizu, 
Kad mjesec je srebrom obasja. 

Treperenjem zvijezda nebesa se diče, 
Dubokom hladovinom jelik, 

A ugar taj pusti on maglu tek ima 
I po njoj je beskrajno velik. 

Čim ograne sunce, tad doći će ljudi 
I pšenice sabirat zlato, 

To biserje sićušno magle će bijele 
Tek srunit i zgazit u blato. 

Kad gledam tu maglu na ugaru, tužna 
U grudi mi pjesma ozvanja — 

I možda se sjećam svog pustog života 
I mnogih nepovratnih sanja. 



VJETAR 

Tihano zadrhtala suha, rijetka strn, 

Gdje bjelkast brezik u modrini tone, 
Nad poljem pao vrana oblak živ i crn, 
Na strni vjetar mrije, kreljut klone. 

Daleko tamo u dnu hiti talas plah 
Ko žitko srebro, cakli se i mreška, 

Vrh rijeke trepti žica puni, topli dah 
I sunčan trak ko sreća zlatnog smiješka. 


Oj, nekad vjetar šaptom nosio je k njoj 
Miomir jorgovana i jasmina 
I osvit proljeti i ptica prvi poj, 

Da drhtnu s milja blistava pučina. 


Tek gdjekad polet njegov divlji, razuzdan, 
Kad ljubav mu se demonska probudi, 
Donašao je plamni pobjedni paian, 

I val uzbibo kao stidne grudi. 

Sad vjetar bijedno mre, gdje suha šuti strn, 
Ko mrka noć mu kreljut pala teška, 

A talas ljubi žal i plače rub mu crn 
I hrleć dalje raskošno se smješka. 

LJETO 

Miriše sijeno, uz zgrbljene vrbe 
Potok se žuri i žuboreć zbori, 

Zob se uzbibana srebri na ravni, 
Makovo cvijeće se njiše i gori. 

Šurna^ se uspinje gusta i mračna, 
Stoljetne dubove bršljan sve ovi, 

Nad njima modrom po prozirnom nebu 
Visoko vunasto oblačje plovi. 

Zašapta paprat i miris se razli, 

Pod njom se jagode sitne rumene, 

Sunca se zlato kroz lisnate krošnje 
Sipa na travu i duboke sjene. 

Možda je nekad u cjelovu ovdje 
Nikao život zaboravljen davno, 

Kolika ljeta su minula zatim, 

Prošla bez traga niz j>olje to ravno 




Mnoga će stoljeća minut iza nas 
I mnogi naraštaj nestati novi, 

Ali i nekad će ploviti mirno 
Na nebu oblaci — isti ko ovi. 

ŠUTNJA 

\ 

Snivaju breze, ušutio lahor, 

Spušteno granje još jedva se njiše, 
Zadnji put blijeda zašuštila trava 
Zlatnog od lišća, od zlatne kiše. 

Kako su srebrene poljane tihe! 
Rijeka ne šumi, pod vrbe se skriva, 
Zvijezda u njezinu zrcalu hladnom 
I ne treperi već ko da sniva. 

Nije to mir, to daljine — šute, 

Kao da tajne prisluškuju koje, 

Ili bi znale što strašno reći, 

Pa ili ne smiju — ii se boje. 




MRTVO JEZERO 


Jezero mrtvo. Nad pučinom tamnom 
Lebdi ko jastrijeb oblak tmasti, 

Bijele se latice uvelih ruža, 

Zalud im bilo u pustoši cvasti. 

Negdje daleko — na rubu noći 
Gubi se jezero, kupe se sjene; 

Slične su jatima labuda crnih 
Negdje za oblakom dan sada vene. 

Ćuti se glas ii zvuk se tek sniva 
Možda to latice truse se, s ruža. 
Dolazi noć i silna i teška, 

Pučinom mrtvom sve bliže se pruža. 

GVOZDENA CESTA 

Od gvoždja cesta, beskrajna i ravna 
Put tudje dalji ide, vječno ide, 

Nit mrkle noći počinka joj daju, 

Nit jasni dani cilja njena vide. 

Zaludu šume skupljaju se guste, 
Rijeke hoće da je ustavljaju. 

A1 ona nigdje ne staje, tek ide 
U svomu hladnom, gvozdenomu sjaju. 

Niz strmi nasip makovi se žure, 

U polja plavog skrivaju se lana, 

Kraj staza modre kadulje se gube 
I pjesme šute u dubini grana. 

Po travniky ivančica se rasu, 
Oblačak mal na obzorju se zlati. 

Sve čeka, svud je radost jutra rosna, 
A cesta ide, nigdje ne će stati. 

I moja cesta tako vječno ide, 

Ja ne znam, čemu, kamo vodi mene, 
Sve što mi drago, ostavlja i prodje, 

I lijepe su mi samo uspomene. 

MUTNA JESEN 

Mutna, kasna jesen, oblaci se vuku, 
Posljednji još cvijet negdje bijedno cvate. 
Povrh sijedih vrba sive magle suze, 

A nad mrtvu strn se gavranovi jate. 

II od njinih krila smračilo se nebo, 

II se noć već sprema, sunce se već trne? 

S kojega su opet razbojišta došli, 

Koja tuga šalje glasnike te crne? 

Svenuti će cvijeće, poginuti život, 

Mrak će prekrit polja, kud ta jata padnu, 
Samo će još vjetar s jecajem i smijehom 
Tužiti tu pjesmu kao zima ladnu. 

Mutna, kasna jesen. Zar je bila proljet? 

Bila je, al nesta ko i moji snovi, 

Uzalud je evala. Siva, sitna magla 
Ruke mi ledeni, srce moje ovi. 

Bože moj, a spomen opet mi se budi 
Opet me u prošlost tako blizu vraća, 

Pa bi htio snova, da vjerovat mogu, 

Da je mržnja mrtva, da su ljudi braća. 

Ali vidim svagdje, svagdje krv se lije 
I po zlatu žita i po snijegu gora, 

Povrh mirnog grada jastrijeb — čovjek prijeti, 
Tisuć smrti sprema čovjek na dnu mora. 

Gavranovi kruže, ko da sada hoće 
I na moje srce da ko ponoć padnu. 

I vjerovat ne znam ja ni u što više, 

Ja znam samo pjesmu kao zima ladnu 

LJETNO PODNE 

Zlatni je prašak po moru rasut, 
Suvehli zimzelen žalom se penje, 
Baršunast hlad od mrkih cipresa 
Sivo je prekrio obalno stijenje. 

Rukovet sjajnih sunčanih zraka 
Guste kroz masline s voda se cakli, 
Omara siva sakrila nebo, 

Jedva na smilju se leptiri makli. 

Modrih dubina stakleni dvori 
Dveri rastvoriše — odaje sjajne, 
Koraljne usne cvjetaju tamo, 

Oči te pozivlju hladne i tajne. 

Zovu te k sebi u mrtvi cjelov, 

Srce ti umorno, usne su žedne; 
Htio bi usnut, počinut dolje, 

Tamo sred one dubine zdene. 

Diže se miris, sličan je dahu 
Cvjetova, koji su davno već cvali, 
More i nebo šuti, tek negdje 
Daleko, daleko umiru vali. 

PROLJEĆE 

MOLL 

Pred plavetnim nebom su procvale breskve 
Ko ružične pjesničke sanje, 

Kroz mladu se zelen bjelasale trešnje, 
Fantastično prozirno tkanje. 

A krvavi zapad sve prelio žarom, 

I prošao šapat niz luge, 

I tjeskobni miris se digao s gloga 
Ko slutnja daleke tuge, 

Ušutjele ptice, svud čekanje nijemo, 

I neba se požar utrnu, 

Nevidljiva ruka razastrla tiho 
Nad zemljom je koprenu crnu. 

Ta ruka nevidljiva, silna i leđna 

Mog srca se taknu i prenu 

Svu čežnju za srećom, za ljubavi mojom, 

Što zalud i niče i svenu. 

Tad snježni sa sjevera dunuo vjetar, 

Žalobito jecalo granje; ' 

Ko leptiri mrtvi se trunilo cvijeće, 

Te ružične pjesničke sanje. 

DUR 

Kišica sipi, a tanahne breze 
Potajno nešto šaputati stale, 

Možda o uzdasim’ zvučnim slavuja 
Ili o ljubavi ljubice male. 

Jorgovan ozbiljno šušti i miri, 
Prijekorno zvončići njišu se plavi; 
Koje su strasti i što se sve zbori 
Razbludno dolje u svilenoj travi! 

Prestala kiša i blistavi biser 
Rasipno prosut po. vrtu se niže, 
Sunčano zlato sve pokri, a k nebu 
Raskošna pjesma slavuja se diže. 

Dahnuo lahor, a oblaci bijeli 
Tamo za mračni su jelik se makli, 
Nebo se plavi ko dječije oko, 

Koje za plačem se smiješeći cakli. 

Svuda je čežnja — a brezi na vrhu — 
Sjeo je vrabac i krilima bije, 

Trusi i biser i kišu i zlato, 

Proljeću, ljubavi drsko se smije! 

KAP 

Pred spiljom čuješ lepet lak: 

Uz gnijezda lebde golubovi, 

I vidiš zavjes, kojim ovi 
U crno svoje dvore mrak. 

Začaran tamo sniva hram, 

Sa kupola mu voda pada, 

Te čudne, drevne pjesme sklada, 

I piše ih u kamen sam: 

Tu nikne bijeli mrtvi cvijet, 

Tu gordi stup ii sitno velo, 

II jezerce se skupi cijelo 

I zasja kroz taj maštin svijet. 

Dok vani šumni huči slap, 

Dok ljeta mru i pokoljenja, 

Sred nijemog mira surog stijenja 
Tu stvara pjesme sitna kap. 

NOĆ 

Široiki žita se talasi 
Već slegli na zlatnoj pučini, 
Zvijezde trepere ko krijesnice 
U beskrajnoj blijedoj daljini. 

Tanke se grančice crtaju 
Na nebu vrh šumskoga visa, 
Sjenkama sumornog sutona 
Nevidljiva ruka ih risa. 

Brezama lišću na drhtavu 
Tajnovita mreža se spliće, 
Laka ko misao skrovita 
U srebrene sanjarske priče. 

Mir se nad obronke spustio 
I lijega sred magične doli, 
Cvijeće je časke već sklopilo 
I mirisne molitve moli . . . 

... A moja duša je umorna 
Ko ptica bez zaklona svoga, 
Željna je smiješka ti sunčanog 
I proljeća pogleda tvoga. 

NA ČARDI 

1 

Pustom sunčanom i beskrajnom 
Vjetar pustaija leti, 

Teška se pšenica prigiba, 

Skoro će zlatnu je žeti. 

Doći će djevojke garave 
S rumenim cvijećem u kosi 
Vjetar će s usana jagodnih 
Pjesmu i smijeh da nosi. 

Gjerma će škrinuti nevoljko, 
Sagnut se k čardi, što spava, 
Tiho ko pusta do obzorja 
I ona na nebu plava. 

Ali kad suton već smrači se, 
Gusle će plakat i pjevat, 
Mamuze zvečat kod čardaša 
Plameno vino se lijevat. 

Cimbal sve divlje će zvoniti, 
Koljena punana klecat, 

Bećar će ruku na zatiljku, 
Kliktat i ridat i jecat. 

Pa kad sva čarda se razigra 
Pjana i topota puna, 

Cigo će riknut i zaplakat, 
Puknut za strunom će struna. 

2 

Samo će netko se stužiti, 
Sanjat o dalji i noći, 

Željet će rudasto djevojče, 

Da mu je nekada proći. 

Spominje ona se spominje: 
Makovi onda su cvali, 

Stranci u čardu se svratili, 

Pa su i pjevati stali. 

Ne zna, ni tko su ni otkud su, 
Samo su plesali bijesno, 
Pomamno djevojke grlili, 

K srcu ih svijali tijesno. 

Jedan ju drsko obujmio, 

Oči mu strasne i crne, 

Pjesmu je pjevao ljubovnu, 

I sad još srce joj trne. 

Ej, što je ponoć ta gledala, 

Ne će da nikomu reče, 

Zna ona, poljubac momački 
Dugo na usni još peče! 

Noćnom na vrancu je pobjego 
Rušeći klasje i cvijeće, 

Bećar, a srce joj ukrao, 
Nikada vratit ga ne će. 

SAMOĆA 

Staza s bregova vijuga i biti, 

U dolu sred duboke trave je nesta. 

I bespuće svuda, a na nebu mirnom 
Nedosežna zvjezdana zasjala cesta. 

Grmlje sve nisko i nemoćno leži, 

Sred šikarja jablan, što strijela srubi. 
Ni ptica još nema, a vjetar je umro, 
Sad posljednji dah mu u šašu se gubi. 

Prestale kiše, sa slomljenih hvoja 
Na suvarje katkad još kapljica kane. 
Ko tajnih da zmija se prenulo leglo 
Iz guštare puža ju sjene pod grane. 

U dnu doline se skupila voda, 

Tek gdjegdje su vlati je probile trave, 
I ko da tu vodu, što hladno se cakli 
Uzbibaše drhtaji noći i strave. 


IZ ZABORAVI 

1 


Vječna hladovina visokih smreka. 
Brezova klupa se pognu i čeka 
Pričanje staraca, kojih već nema. 
Kurija drevna pod bršljanom drijema. 

Malo je sunca ko od zlata pramen 
Palo na zdenac i zelen mu kamen. 

Rdja po lancu, a korov se smjelo 
Spušta sve do dna, gdje ključaše vrelo. 

Iglice sipe i sagove slažu, 

Jablani sahnu, al straže još stražu, 

Da onaj život, što cestama buči, 

Ne smeta mir, koji mukom tu muči. 

Nekad je bilo tu sreće i smijeha, 
Cvrkutom lasta je zvučala streha. 
Prošle su laste. Sad sve je drugače. 
Vjetar niz sobe po pustoši plače. 

Tudje je doba i tudji su ljudi. 

Usnuše starci, pa tko da ih budi. 

Dublja je šutnja i crnja je sjena. 
Spavaju dobra, stara vremena. 

2 

Cvao je gjurgjic na proplanku luga, 

Laki je dodir lepirova leta 
Trunio s rosom sa grozdića miris, 
Biserni posmijeh, od cvijeta do cvijeta. 





Nisu tad venuli zalud ko sada, 
Sitne i blijede ruke ih brale. 
Jutra su ista. Al k molitvi vječnoj 
Ruke se sklopiše dobre i male. 


Pod njima čelo je bilo još bjelje 
Vedrije sjale te oči ko priče. 
Nema tog čela sad, ugasle oči 
Trnje sve gušće i bujnije niče. 


Tamna je rumen oblij evala ruže 
Kao da baršun po trnju se prosu, 
Guste po lijehama strasno su cvale, 
Zlatnu da vjenčaju kraljevsku kosu. 


Tiho je. Sniježi. Pod velo se meko 
Ravan i nebo i kurija skriva. 
Pahulje ko da su mrtvi gjurgjici. 
Nije još noć, ali sniva se, sniva. 

PORTRET 

Bilo je u njega djedovske zemlje 
Malo, al više, neg za grob što treba, 
A nad tom zemljom je njegova bila 
Beskrajna pučina zvjezdanog neba. 
Zemlju do mrve mu oteše ljudi, 

Blizi po krvi i susjed po grudi, 

Al ono nebo, što svakom se plavi, 
Nisu mu mogli ni oteti ljudi. 



Bilo je u njega ime bez ljage, 

Predji iz davnih, dalekih vremena, 

Dugo mirovahu oni u raki, 

Crkve i lipe ih čuvala sjena. 

Raku razoriše, kamenom njenim 
Temelj su zidali oholog grada, 

Al će i mrtvi uselit se tamo, 

Doći će opet po svoje, ma kada. 

Bio je stranac i osamljen svagdje, 

Nije se svetio, lakše je prašto, 

Život je uza nj tek prošao kradom. 
Dok je on pusto pregarao, mašto. 

— Doći će doba, kad smrvi se kamen, 
Kad se i grad i spomen mu sruši . . . 

. . On će još živjet, jer u njeg su bile 
U srcu pjesme, a plemstvo u duši. 



.... 

*U RUDNIKU 

Tamo daleko za nevjernim morem 
Mrke su staze u mrtve dubine, 

Ugljen tu niče i — milijarde, 

Tisuću ljudi bez stpometna gine. 

Možda je drvo sred rovova trulo, 

Ili su otrovni plinovi krivi, 

Opet su zasuti robovi bijeli, 

Negdje duboko i mrtvi i živi. 

Ništa, Na burzi su pali papiri, 

Zapušten rudnik i lomna je gradja, 
Propali ljudi, al sami tudjinci: 

Tovar sa iseljeničkih ladja. 

Ipak su išli spašavati — rudnik, 

Lešine tražit, da ne truju zraka, 

Našli su mrtvih u najdonjem rovu, 
Jednog bez putnice, bez svakog znaka. 

Nitko mu ne zna ni ime ni zemlju, 

Tko onaj na'kažen obraz da pozna, 

Usne su stinute nemaju riječi, 

Smrt ih onijemila, gladna i grozna. 

Ruke su zgrčene, jedna o mašklin, 
Druga grčevito srca se hvata, 

Vrećicu drži, i u njoj je možda 
Prištednje teške i krvava zlata. 

Našli su samo sirotinjske zemlje, 

Bila je njeg’ve domovine gruda. 

Došo je konzul Yankee i reko: 

»Bit će to Hrvat, taki su svuda!« 

MOLITVA ISELJENIKOVA 

Bože, Ti koji i korovu šarenom 
Daruješ život i suncem ga ogrijevaš, 

Ti, koji neba u modrome beskraju 
Čuvaš slobodu i pjesmici ševinoj, 

Daješ i drvetu bešćutnom samilost 
Da si hladovinom štiti i prosjaka, 

Zašto Ti puštaš, da propada narod, 

Ti, koji ljubav si sama. 

Smiluj se nama, Gospodine! 

Polja su naša opustjela, umiru, 

Nemamo ruku, da zemlju obradjuju, 
Naša je snaga sva za morem nevjernim, 
Tamo daleko od praga, od djedovskog, 
Živi već trunu sred otrovnih rudnika. 
Ognjišta njihova starci tek čuvaju, 

Ruši se dom ili lihvar ga trga. 

Čuvaj sirotinju našu, 

Štiti nam zemlju, Gospodine! 

Kao na garištu ostala nejaćad, 

Majke će ginut u bijedi ii zločinu. 

Grudu za grudom tudjinci će oteti, 
Djecu će našu za odrode učiti, 

Nas će se oni i jezika stidjeti, 

I ako otac se vrati ko bogalj, 

Ne će razumjet ga djeca, 

Spasi naš narod, Gospodine! 

Bože, Ti koji i staze odredjuješ 
Sitnome mravu i zvjezdama blistavim, 

Ti, koji sunce si u zlato ovio, 

Al i krijesnicu malu obasjao, 

Ti, koji ne daš, da prospe se uzalud 
Samo i najmanja sjemenka paprati, 

Ne daji, da propada zemlja i narod, 

Ti, koji ljubav si sama, 

Smiluj se nama, Gospodine! 





ZAGORSKA USPAVANKA 

Na nebu žarke su svenule ruže 
Srebrene zvijezde polako se pale, 
Znaš, i sirote sad Bog može čuti, 
Sklopi na molitvu ruke te male, 

— Senje su došle i čut ih ni, 

Spi, moja duša, spi! — 

Sjever je vani, u gospodskoj šumi 
Puno je drva, al za nas ga nije, 

Ne boj se, ne će mi do tebe zima, 
Tebe će majčino srce da grije. 

— Žmiriju zvezde i dremleš ti, 

Spi, moji jedini, spi! — 

Nema ti oca, da od zla te brani, 
On je u tudjem svijetu na radu, 
Tamo će kruha zaslužiti za te, 
Ovdje ni živjet ni umrijet ne dadu. 

— Vsigdi je dobro, al doma ni, 

Spi, moj siroček, spi! — 

I ti ćeš odrast i poći za radom, 
Tamo daleko ,za brda ta plava, 
Teško se živi, al barem ćeš vidjet 
Zemlje, gdje ima i kruha i prava, 

— Spi, dok za brige još ne znaš ti, 
Spi, moja duša, spi! — 

? VI UMIRETE . . . 

Kad u zoru rosna će jutra da svanu, 

Kad zlaćano u suncu cakli se podne 
Nad rijekama bistrim sred jeseni' plodne, 
I zapad kad nebesku otkrije ranu, 

Kad noći za Brdima skupe se crne, 

Niz Balkan sad krvave cvjetaju ruže, 

Za mnogima luzi Šumadije tuže, 

Vas tisuća u boj za tisućom srne: 

Vi umirete! 

Sad pogledi gore i diljke vam plamte 
Vi nekrstu junačke pružate grudi, 

To Kosovo osvetne ratnike budi, 

To stoljeća Plevnu, Termopile pamte, 

I spominju, kako su ginula braća 
Na garištu doma sred krvi i muke, 

I djeca i žene, od krvničke ruke, 

Vi za njih ste pravda, što zulume plaća: 
Vi umirete! 

0, tamo sa juga iz strašnog rasula 
Kolikoput vapaj je moro da plače, 

Zar — - ikad se u pomoć itko i mače?! 

Ne, Evropa nije ga kršćanska čula, 

A1 Balkan je čuo, niz vrlet i njivu 
Sad bujica ide: za četama čete, 

Ne otimat tudje, tek svoje da svete . . 

Sad i vi tek zato, da braća vam živu, 

Vi umir,ete! 

A mi svaki bol vaš i drhtaj vaš znamo, 
Sva duša je uz vas i srce nam cijelo 
I stradat bi s vama i pomoć se htjelo, 

A1 što je još naše? Još želje su samo. 
Mi nemamo drugo, i želje te iste 
Već zločinom sude. Ne, mi smo sirote, 

I dok nam i posljednje tudjin ne ote, 

Mi moramo .živjeti, sretniji vi ste: 

%Vi umirete! 

NA KOLODVORU 

Tudjinske kletve i lomljava gvoždja, 
Zidovi ci ni od dima i čadje, 

Kolije buče, svud žamor i vreva, 

Svi nekud jure i tko da se snadje. 

Kao pred kazni u povorci dugoj 
Mrki muškarci do žena su stali, 

Djeca se stisla uz majke, sve čeka, 
Skoro će krenut, već svijetlo se pali. 

Bog zna, kud idu, al treba da podju: 
Tudji je usjev na njihovoj njivi, 
Zemlja ih izda ii porez je ispi^ 

(J kući njihovoj stranac već živi. 

Kažu, da tamo u neznanom kraju 
Plodna su polja i bogate rode, 

Da ima zlata, slobode i hljeba 
Iza daljina i bezdane vode. 

Pričaju: zemlje je svakomu dosta, 
Šuma, gdje sjekire bilo još nije, 
Livade bujne sve čekaju kosca, 
Beskrajne, ničije travne prerije. 

I kada požar se porodi tamo 
Ide bez medja i dane i tjedne, 

Ne kao u nas, gdje čitava sela 
Izbriše vatra sred noći tek jedne . . . 

Lomljava gvoždja, i djeca se kriju: 
Nemani krvave oči ih vide, 

Mutno je nebo. Do kolije tamne 
Povorka pošla ko sprovod da ide. 

Kažu, kad gori prerija, sve bježi, 

I sunce isto će prerano zaći, 

A oni idu, kud tisuće prošle, 

Možda će negdje i Hrvatsku naći. 




, 


Poznate pjesmu, što uz gusle plače 
Vjekovne jade i zulume davne? 
Znadu je ravni i orlovske hridi, 
Prozorja blijeda i noći tavne, 

U njoj je grobova neznanih tuga, 
Osvetna poklič i kletva nijema, 
Jecaji žena i mučene djece, 

Bol, kome lijeka ni prebola nema. 
Gorka ko čemer i ljuta ko rana, 
Znate li pjesmu o raji s Balkana?! 

Harač joj zakon, a zulum je pravda, 
Kandžija žeže, kad zlobna je zima, 
Plameno srce demeskinja sledi, 

Nema tu nade, dok Turčina ima, 
Kome se žalit, kad čuje tek šutnja! 
Samo je zapad u krvi sad svaki, 

Zar je to novih tek pokolja slutnja? 
Samo su noći ko nikad još crne, 

Ili to gavran put Stambula grne? 

Što ga je diglo put Stambula bijela, 
Tamo, gdje priče i vrtovi cvatu, 
Mramorni dvori se u moru rišu, 
Munare vite u sunčanom zlatu. 
Gavrani nisu, već osvetne čete, 
Dane se noći od topovske vatre, 

Od dima noeaju dani. Ko potop, 
Bujaju vojske, pa tko da ih šatre, 
Niču iz dola i s vrletnih gora, 

Od mutne Drine do Crnoga mora. 

Natrag u Stambul! Na buljuke bježe, 
Za njima dušman i rasap i strava. 


Natrag u Stambul, na groblje junaka, 
Buditi osmansku slavu, što spava! 

A1 preko mora je Morija došla, 
Kreljuti nebo su smračile crne, 
Posljedne noći se užasi bude, 

Umire carstvo i sunce se trne. 

Što ispred osvetnih spasio se četa, 
Pokopa Morija strašna i kleta! 

de profundis 

1 . 

Na hridini mrkoj se čempresi crne, 

A za njima nebo daleko i južno, 

I plovi oblačak i sjena mu laka 
U zatonu zašla u zatišje tužno. 

Sa kamena sura uz aloje dnevno 
Polako i teško se spuštaju stube, 

Tad naglo niz strmen stubokom se ruse 
I tamo u tamnoj dubini se gube. 

Od neznanih stopa su zgažene, skliske. 

0, mnoge je zvala, ko mene sto zove, 

Ta tamna dubina, nad kojom visoko 
Oblačci se sigraju bijeli i plove. 

Zar tu je bar mir, gdje zaroniše mnogi 
Pod pučinu onu bez sunca i hladnu. ^ 

Zar tajnu, što zalud kroz vijekove traže, 
Pod nebom i zemljom, tu našli su na dnu . 

Zar bolje je živjet u koralju rujnom, 

Ko stanica alge se ljuljat na valu, 

II smrvit se pusto i nestat bez traga 
U pješčanom zrncu, u beskrajno malu. 

Oblačak se rasu, bez zvuka _su rijeci, 
Dubina ko uvijek je hladna nijema, 

Tek mrtve se iskre po pučini £ a ® e , . 

I zlobna tek šutnja vrh čempresa drijema, 

2 . 

Sve izgara pusto u požaru jednom: 

Ti sumorni dani u sutonu plamu, 

Ko mistične ruže zablistavši strasno 
Bez spomena svenu u večera tamu. 

Ti svijetovi strani na pučini neba 
Zaplamsaju časom i tiho se trnu, 

Ko krijesnice sitne u Ivanjskoj noći, 

Što mirisnu kosu ti vjenčale crnu. 

I bujna ta mladost, što stidno se žari, 
Jedanput tek cvate, u latice vatre 
Sav zavije život, da plane od želje, 

I onda ga zaspe i pepelom zastre. 

Pa čemu to pusto izgaranje samo 
Od iskona nekad do Zapada davna? 

Zar zato, da zavijek nas zavije tamom, 
Da pokopa noć ona posljednja tamna? 

Zar vazda će grudi nam tištat i lomit 
Sljepoća te tame ko kamen, ko mora? 

I duša nam ginut u očajnom čamu, 

Zar nikada ne će nam svanut već zora? 

Ne, uzalud nisu je slutile želje 
I gledale sanje u najdubljoj noći. 

Je 1|? zora se za morem i nebom plavi, 
Je 1’? jutro će vedro i duši nam doći?! 


3 . 

U ono će jutro počivati dugo 
To srce, što živjet i ljubit je htjelo 
I uzalud dobra će dragati ruka, 

Ko blagoslov blaga, već hladno mi čelo. 

* 

A1 oči te, željne ljepote i sunca, 

Otvoriti ne će mi nikada više 
Ni usne, što meni su najdraže bile, 

Ni riječi od šapta lepirova tiše. 

Tišina daleka ko ponoć će saći, 

Sve prekriti jade i želje i strasti, 

I biti će sve isamo modra vedrina, 

Gdje zvijezde ko srebrene ruže će cvasti. 

A1 znadem, i mrtvim ću osjećat srcem, 

Kad proplače s bola, tko dobar mi bješe. 
Tek hoće li misli, oslijepjele ptice, 

Da k njemu i stignu, da tajno ga tješe? 

I znam ja, i mrtvim ću osjećat srcem 
Da narod moj dalje još gine i pati. 

A1 zar će mi morat to gledati duša, 

A ne ću mu pomoć ni smjeti ni znati?! 

0, ako je duša mi vječna i vječno 
I nijemo to gledat i trpjeti mora, 

Tad luda je nada u samilost ismrti, 

Tad strašna je smrt — od života gora! 

4 . 

— I vidim: na tisuće tisuća ginu, 

Sve talas se ljudski za talasom valja, 

I propev se ruši u kalu i krvi, 

I ostavlja mrtve i čete bogalja. 

Zar nigdje im kraja tim grobovim’, nigdje? 
A digla i, djeca i starost se sijeda, 

Da ruje i kopa tu beskrajnu brazdu, 

Što nigdje se svršit ni ustavit ne da. 

Od mora do mora ko zmija se vije, 

Kroz gradove mrtve, što plamen ih zali, 
Kroz crkve u krvi i zgažene žetve, 

I ne može shranit te sve, što su pali. 

Znam, svi će, i mrtvi se vraćati kući, 

I nijemo zar gledat sirotinju svoju? 

Tad strašan je muk, što se taji za smrću, 
Užasniji, nego i trpjet u boju. 

II zar će se smirit? I dušmanska zemlja, 
Što krv nam je pila, tek plamnije cvasti, 

I bujnije rodit, gdje bjesnile bitke, 

Gdje tisućam’ tisuća bilo je pasti? 

U zar će i spomen mog naroda nestat 
Još prije, neg sklopi se beskrajna brazda? 

tad jedno Te molim, tek jedno: 
Daj mrijet mi prije — al mrijet za vazda! 


N.-. | 

NA PURPURNOM ZAPADU 


Na purpurnom zapadu oblaci krupni 
Od žitkoga zlata u jatima stali, 

A zlato se tali i pokrovom sjajnim 
Brežuljke i vršike jablana zali. 

A1 negdje iz bezdna, iz tajnih dubina 
Od sjena sa razape mračna lepeza. 

Tad na njoj se beskrajno garište javi 
I selo pred gajem od gorućih breza. 

I dim se svud vuče i taloži čadja, 

Sve mrtvo. Ni zvuka ni uzdaha nije, 

Tek možda još negdje za ognjištem pustim 
Izgladnjelo pseto se dršćući krije. 

Sred sela raspelo starinsko je bilo, 

Još i sad na tmurnome nebu se riše. 

I kao da lomno je prosjalo drvo, 

I raste nad selo sve više i više. 

A za njim sve nesta, ko da si tek snivo 
Te borce, u smrti još zgrčenih pesti, 

Te krvave uvojke ubite djece, 

Tu krv po oltarim’, ta groblja po cesti. 

Sve bliže raspelo. Već vidiš i Njega, 

I pribite ruke, te dobre i lijepe 
I blage Mu oči, zar gledaju sve to?! 

A1 užas te hvata — te oči su slijepe! 

— Ne, ne, sve je maštanje. Noćat je stalo. 
Tek magle i sjene se sablasno spleću. 
Tišinom se vesela pjesma talasa: 

To naši junaci na dušmana kreću. 



PREVRAT 

»Što si mi tužan? A sunce je svanulo, 
Sunce, za kojim su čeznuli davno 
Valovi gora i polje nam ravno 
I neba beskraji plavi 
I naša srca u stravi!« 

»Što si mi tužan? sve je u radosti! 
Pjesma svud zvoni niz luge i njive. 
Gledaj sad sne, koje sanjasmo, žive. 
Bol, što je trzala nama 
Sada je spomen tek sama.« 

Povorke kreću. U očima plamen je. 
Riječi se gube, tek dizat se stanu, 

Kao i ptice u bučnom ofkanu. 

— »Što tvoja usna šuti? 

Što tvoje oko se muti?« 

Zar ne vidiš ti u tim očima 
Zastrtim maglom ekstaze, 

Divlje plamečke, što plaze? 

Zar ne vidiš ti u tim usnama 
Glad, koji podal i lakom 
Posljednje otima svakom? 

I na toj ruci, što podiže 
Barjake dragih nam boja, 

Zar ruka ne osjeća tvoja 
Krv, koja će topla zalit ih? 

— »Čuj, kako srebreno pjevaju zvona! 
Uskrs nam narodni javljaju ona. 

Zar ti ih ne čuje duša? 

Što tvoja šutnja sluša?« 







— 152 — 


— 153 — 



Slušaš li uske niz ulice 
Hitaca udare lude, 

Tamnice, kako se bude, 

Gvozdene trgaju kapije. 

Zločin po gradu se cijelom 
Lije ko otrovi tijelom. 

Slušaš li s dalekog ladanja 
Orljavu smijeha i zlobe. 

Pjani dok čopori robe? 

»Orgulje šume i bruje, 

Pjesma se molitve čuje, 

Gle, kako zasja kroz visoka vrata 
Misa ko slika, sva prepuna zlata. 
Tamjana talas se vinu 
Gore u modru visinu«. 

A1 vjetar u zamahu tresnuo vratima, 
Sjajna pred očima slika potamni, 

Molitva zamre, a negdje iz zaklona 
Pob jedni glas marseljeze zamni. 

Vjetar joj kida i zvuke i stihove, 

Titra se njima i vitla i vije 
Riječi i kose i šarene barjake, 

Njima u toranj, u prastari, bije. 

Jedan tek barjak nad svima se vinuo, 
Crven ko krv, kao uvreda plamen. 

Tko ga je digo? Zar baćuške sužnjevi, 
Skupljeni tamo, gdje Gjinpčev je kamen? 

— »Krasno vijori. — Ne prekidaj' šutnje, 
Svečan je čas, sloboda se čeka«. 

Što to sad muklo tutnji s daleka? 
Ruknulo opet. — »To topovi tutnje«. — 

Zar su već ovdje sa Njeve, sa ledene, 
Oni, što nesretnu zemlju su svoju 
Izdali Nijemcu na milost i nemilost, 

Žive i bezbroje mrtvih u boju. 

Oni, što svuda, do najdaljeg Sibira 
Stvaraju bijedu i očaj i kletve, 



Kopaju beskrajna groblja i stratišta, 
Bacaju požar u sazrele žetve. 

Da je sve planulo, garištem ostalo, 

Sve, što su nekada Rusijom zvali. 

Da je sve zalio ocean krvavi, 

Kud su ti pukovi užasa pali. 

Zar opet pokolj? A zemlja nam bijedna 
Šuštala, mira i sunca je žedna. 

Topovi gruvaju. Užas to ide, 

Krvave talase oči mi vide. 

Zar su već ovdje? Vidim po paprati 
Vije se oganj, sad zasjat će šuma, 

Hvata se polja kraj ravnoga druma, 

Liže po sazreloj strni, 

Jablani plamsaju crni. 

Zapovjed »Skokom!« I satnija jurnula. 

Što je to? — »Pljačkaju magazine!« 

Zar su već ovdje, da ludo sve gine. 

Da kao gavrani slete 
Na nas te krvničke čete. 

»O, moj sanjaru, to sve su tek sablasti. 
Čuj, kako pobjedno zvone sva zvona. 
Uskrs, Slobodu nam javljaju ona. 

S ulica, s krovova strmih 
Klicanje tisuća grmi.« 

» — Raduj se, raduj se, sunce je granulo. 
Prošla je noći tama i tuga, 

Pala je kletva sa našega roda, 

Svanula Zlatna Sloboda!« 

BORODINO 

Snilo se Njemu: za orlova letom 
Stepe su cvjetne ko beskraji sneni, 
Narodi tužni i djetinjske duše 
Robuju, mole se — blagi Slaveni. 

Grad je sred stepa, vrh humaka modrih 
Mistično sunce u grimizu cvjeta, 

Kupole zlatne uz srebrenu rijeku. 

Priča je drevna: to Moskva je sveta. 
Tamo će stotine pjevati zvona, 
Pozdravljat Velikog Napoleona . . . 

Bratstvo je plahim plemenima nudjo, 
Slavu i zaštitu On Imperator. 

Vratiše mržnjom. Tad naroda deset 
Digo je Vojsku na Rusije zator. 

Njemen daleko se smutio bistri, 

Tisuće konja su zgazile žale, 

Zadrhta zemlja, kad njom se uzbiba 
Velika Vojiska u gvozdene vale. 

Tko da je ustavi, tko da se brani, 
Sudba je došla i propasti dani! 

A1 se uzbunile dalji i nebo, 

Gordi boljari i kmetova roblje. 

Svuda, gdje beskrajna ruska je zemlja, 
Jedna je bitka i jedno je groblje. 

Umiru vječno i umiru mirno, 

Bezbroji pali i uskrsli novi. 

I s Borodina kad razli se Vojska, 
Purpurom krvavim požar je ovi. 

Zaplamsa žrtva do u nebo leđno. 

Sveta je Moskva tek garište jedno. 

Uzmiču. Svuda je propast i dušman: 

Zemlja, kozaci i zima ta kleta 
Pa i ta groblja već vraćaju mrtve. 

Čemu sva borba! Za četama četa 
Rasu se samo i nesta ko pusta 
Pahulja snježna, kad zagrija sunce . ..' 

. . . »Gdje vam je pobjedna Velika Vojska?« 
Bogalje Njemen je pito, bjegunce. 

— S njom su se vijekovi borili sneni, 
Vojska je mrtva — al živu Slaveni. 


i 

NA KVARNERU 

Dolazi zapjenjen daleki val, 

A za njim se pučina pruža, 

Beskrajno sinja i neba dalj, 

Gdje mistična procvala ruža. 

I plamna ta mistična ruža 
Latice trusi i rasipa svud: 

Na drhtavi val i samotni prud, 

Na galeba ponosni lijet « 

I alga zeleni splet, 

I zlato kiši po hridi, 

Po polju, gdje jedva se vidi 
Mirisni smilja cvijet. 

On cvjeta i izgara tu, 

U vječnoj želji i snu 

0 moru, blistavom moru. 

Dok kiša zlatna sve pada, 

Sve zalijeva zlatna kaskada. 

A mo'a bi duša raskrilit se htjela 
Ko galeba kreljut smjela, 

Da zasjeni sjenom taj užaren kam, 

D a na čas bar ustavi sunčani plam, 

1 zaštiti smilja cvijet. 

Ti, luda i zaludna željo, Ti! 

To mrtva je kamena život sav, 

I miso i riječ i sanja i strast. 

To tužba je zemlje, što ne smije zborit, 

Ni ljubit ni mrzit — tek smije još cvast. 

I izgara željom za dalekim žalom, 

Do kojega žuri val se za valom, 

Za pučinom plavom slobodna neba. 

Do njega galebi lete sve bliže, 
Do njega molitva tiha se diže, 
Jer glasna se ne smije reć 
U jeziku majčinom, slatkom. 

Sad tudja tu bani se riječ. 

Sve tudjin je oteo već. 

Sve njegvo je: brda i doli 
Talas i pjesme i tuga i boli. 
Tamne ciprese i bijela mjesta, 
Mirna groblja i hitra cesta, 

I dan, koji rosan se budi, — 

I s tugom u očima ljudi ^ 

I očaj, što kida im grudi . . . 
Sve dušman je oteo, sve! 

O, nije on hrabro osvojio, ne, 
U strašnome, junačkom boju, 

0 kojemu pjesme još poju 

1 bezbrojna groblja još zbore 
I krvava rieka i gore. 

Ne, nije nam dušman oteo, ne! 
Sve sami smo, sami mu dali. 

I pest mi se hoće da stisne 
I srce bi htjelo da svisne, 

Stid moje obraze zali: 

Sve sami smo, sami mu dali! 


Mistična ruža vene, 

U grimizu gine joj' sjaj, 

Iz uvala zgrću se sjene, 

U noći je lovorov gaj. 

Mrak prekriva obale snene, 
Gdje mjesta su šuštala bijela, 
Ko da bi se skloniti htjela 
Od užasa, koji ih gone 
Pred propast i bezdane one. 
Na bijedne su nalik bjegunce. 


Za Učkom je zapalo sunce. 

NA TUDJEM GROBU 

Girlandama su divlje ruže sašle 
Po grobu, hladan miluju mu kamen, 

A sunce sjajno kroz te guste tuje 
Rasipa zlatnih svojih zraka pramen. 

I vjetar tih se laticama sigra 

I njišuć mrsi sjenka tanko .tkivo, 

A ti zar spavaš, ti, kog nisam znao, 

Dok živio si, stradao i snivo? 

II možda sni još uvijek te prate, 

Ko ti metulji, koji šari kruže? 

II možda želje uvijek još cvatu, 

Ko svaku proljet ove divlje ruže? 

Tad čemu živjet, ako mira nema 
Ni tamo onkraj umornih nam noći!? 

Zar i tu strah je, da će, makar kasino, 
A1 ipak jednom opet jutro doći. 

0, nema nikad odgovora, nema, 

Tek šutnja sve je, pusta šutnja samo. 

Pa možda to je bolje, neg da znamo 
Svu istinu, što taji nam se tamo! 

UMRLI HRAM 

U predvorju hrama. Tek spaljena trava 
Kroz raspukli kamen je pružila vlati. 

Na slomljenom stupu je pauka tkivo 
I na suncu predja se prelijeva, zlati. 

I mrvi se mramor, omorika sjena 
Po podu ko slutnja dalekoga straha, 

Ko pritajen drhtaj sred kutova mračnih 

I nigdje života ni najtišeg daha. 

Već pognu se Budha, a žute mu ruke 
Od slonove kosti. On kao da drijema, 

A1 tamo, gdje zjene draguljima sjale, 

Sad očnice mrtve, a očiju nema. 

Sve molitve prošle. Zar šuma ih zavi, 

II v jetri raznesli u neznanu tamu, 

II one izgorješe redom bez svrhe 
U osvita ruju, u zapada plamu? 

Za obzorjem negdje su oblaci stali 
I svuda je hladna i pusta modrina, 
Ravnodušno gleda vijekove duge ^ 

Sa mirnih krajeva, gdje nema daljina. 

Kroz kupole rasap se razlija sunce 
Niz blistavi mramor po ružičnom svodu, 
Čudnovato cakli na kamu se glatkom 
I prostire zlatno po bijelomu podu. 

Sred hrama se na suncu savila zmija 
U kolutu crnom, što uvijek se vije 

I miruje vijek bez početka i kraja. 

II zmija ta davno i živa već nije? 

INDIJSKI MOTIV 

Lepeza od krila metuljevih trepti, 

Zar hoće, da požar tvog pogleda trne? 

Ne, samo u žaru će izgorjet bijedno 
I prosut na mračne se pramove crne. 

Ko jutro vrh ruža, što cvjetaju strasno 
Na usni ti posmijeh i cjelova slutnja. 

Ne zbori, ne zbori, nek riječi ne prenu 
Daleku nam tajnu, nju čuje tek šutnja. 

Pod sjenom tvog prama mi zamire srce 
I sklapa se oko, al duša mi gleda. 

Znaš lotose noćne, i njima se tako 
U tami tek rasklapa latica blijeda. 

Ja vidim: uz rijeku od hitroga srebra 
Niz obale same u mramoru priče, 

Svud hram je do hrama, sve spomeni bijeli. 
Gdje naraštaj nesta, gdje stoljeće niče. 

I brzaju vali i krupne se zvijezde 
U zlatna pismena, (U mistična slažu, 

A kamene gore ko divovi mrki 
Nad dolima bdiju i straže još stražu. 

A dolje duboko sa obala strmih 
Do valova tiho se spuštaju stube, 

Već tisuć ih umornih zgazilo nogu, 

Al one sve idu, u vode se gube. 

U zatišju skritom sa lomača gustih 
Zamirisa sandal i plamen se savi, 

Što čovjek je bio, sam pepeo osta, 

I koluti dima svud viju se plavi. 



Je I’, davno je tomu? U magle te (plave 
Moj život je zašo u noći daleke 
I zaborav mutna moj prekrila spomen, 

A prah su raznesli ti talasi rijeke. 

Al duša mi nije se smiriti mogla 
U muku Nirvane, gdje želje sve gasnu. 
Ja čezno sam natrag, da živim i stradam, 
I da bar jedanput još vidim te krasnu. 

I vratih se amo. Sad gledaj me, gledaj, 

Ja hoću od pogleda tvoga, od žara 
I duša nek izgori moja ko laka 
Lepeza od krila metuljevih, šara. 


11 

DA MOGU . . . 

Da mogu od jada svih, 

Od sanja, što budan snih, 

Od dana mutnih i punih tuge, 

I noći, što bile su beskrajno duge, 
Od godina, koje su dušu mi pile, 

I suza, što meni se u srcu krile, 

Da mogu od želja svih 
Stvoriti Jedan stih, 

Pa da ti ga reći smijem, 

I onda da poginem nijem. 

Da mogu svoj zanos sav, 

Svu vjeru u proljeti mlade 
I puste u jesen nade, 

I blistavu zimu i bujno ljeto, 

Sve, što mi je bilo drago i sveto, 
Da mogu svoj život sav 
U cvijet pretvorit plav, 

Pa da on cvate tek za te, 

I tebi da mogu dati taj cvijet, 

Tad bilo bi živjeti vrijedno, 

I mrijet! 

MOLITVA U NOĆI 

Razastri noć nad moga dana čam, 

Da skriješ me, da budem posve sam, 

Nek obujmi i obuzme me svud 

Tvog mraka mir i zvjezdan beskraj plav, 

Da dušu mi ko tamni, davni san 

Svu ispuni tvoj blagi zaborav 

I s vijenca divljeg, što ga trnje splelo, 

JNek osvježi . mi rosa mutno čelo. 

O, kako pusto svenuo taj dan! 

(A možda moj je jošte malo koji,) 

A ja sam opet tako umoran 
I duša mi se novog dana boji. 

Kad opet dan u novom ognju plane, 
tvog sunca žar će s trave rosu pit, 

Da u Tebi ja mogu nestat tako, 

Da u Tvom suncu smijem rosom bit! 

0 što sam ja? Gle, zlatom rodi strn, 

1 bijelim srebrom oštri cvate trn. 

A moja put tek grube žudi strasti 
I usne plam u cjelovima mre. 

Sve grijeh je, što moje oči vide, 

Sve zvučna laž, što čujem zborit, sve! 

Gle, lipa hlad svim umornima pruža, 

I svakomu svoj miris daje ruža, 

A uzalud tek moje srce bije, 

Od mojega tek zna se trzat jada, 

I raduje se samo mojoj sreći. 

Dok mnogi još, o, tako mnogi strada. 

Zar utjehe sam ikome ja dao, 

Zar ikom ja sam jade olakšao?! 

Razastri noć ko meki, gusti sag, 

Da korak moj u baršun tiho tone, 

Da zamre zvuk, da čuješ samo Ti 
Tih suza tok, što potajno se rone. 

Ti vidiš sve: Gle dalek, snježni kraj, 
Gdje bijel val niz dol i gore ide. 

Tu ranjeno se lane trudi skrit 
I krvav trag samoće oči vide. 

# Iz pustog tek ga hira rani tko. 

I duša mi se tako sklonit želi 
I ostavlja ko krvav trag moj stih. 

Pomozi njoj i rane moje cijeli! 

I vidiš li? Leptira šaren roj; 

Što zahvati ga vihor kretom krila 

I odnese u burni ocean, 

Gdje pučina je tisuć smrti skrila. 

Znaš, sumnja je sve moje misli tako 
Zanesla već nad užas bezdna crna. 

Daj zaklon njim, ii angjela Svog kreljut 

II vijenac Svoj od mučeničkog trna. 

Razastri mir nad mog života jesen, 

Ko suhi list nek mirno dan se truni, 

I rastjeraj tu mutnu moju tugu, 

Svog neba mi vedrinom dušu puni. 

I opet daj, da ruke mi se sklope, 

Ko nekad što i same su se znale. 

I daj mi sad, da mogu sjetit se 
Iz djetinjstva još molitvice male. 

Da molim je, da sve mi sumnje briše, 

Da vjerujem ko tad — i ništa više! 



POKOP 

Nekako svečano tužna lica, 

Pune su ljudi te tihe staze, 

Nožice male se žure svuda, 

Malo na gredice ruža paze. 

Haljine s utkanim cvijećem šušte, 
Mačevi stresaju rosu s trave, 
Dame sa četicom kavalira 
Idu put sanjarske noći plave. 

° * C s / avu J» 1 sa d ga prate, 
Slatkoga ljubavnih noći pjevača. 
Mnogi je uzdah lepeza čula, 

Riječi su tužne i pune plača. 

Za njima ide vrh gustih krošnja 
Mjesec, na licu mu teška tuga, 
Srebrni sjaj kao suze sipa, 

Prati svog vjernoga noćnog druga. 

Tamo u parku ga pokopaše, 

Gdjeno jasminovo grmlje miri, 

Tamo su utrli zadnju suzu 
Dame i hrabri im kavaliri. 

— A Vaš je pjesnik sam i bijedan, 
Nije mu sitnog pjevača žao, 

Njemu ste samo se smijali, dok je 
toliko za Vama umirao. 

VLADIMIRU VIDRIĆU 

Slušaj, sad noći su tihe ko nikad, 
Grobovi vide i šutnja se čuje, 

Munje ugasle i zvijezde se bude, 
Počiva nebo od strašne oluje. 

Samo još zemlja od bojeva dršće, 
Samo još rijeke u krvi sve teku. 
Slušaj, s Balkana doletješe ptice, 
Pjesmu donesoše davnu, daleku. 

Bile su dolje, gdje Vardar se muti, 
Dečana hrame su vidjele svete, 

Maricu čuše, što tuži i prijeti, 
Blagovijest nose i fc nama sad lete. 

Preni se, slušaj, ti glasovi dragi 
S neba ko suze se radosne rone: 

— Nema već raje i zuluma nema, 
Svanu sloboda. Sva zvona to zvone. 

Zbore, što mračni su šutjeli dani, 

I što sa garišta vidješe noći, 

Stoljeća bude i zvončiće plave, 
Proljeće vječno, što skoro će doći. 

Došo je zeman i svanut će ljeto, 
Sunce će granut, zazlatit će žarko. 
Došo je zeman, kad priči je živjet, 
Digo se od- sna na Urvini Marko. 

Znaš, tako bujno će procvasti ruže, 
Kazanlik morem će mirisnim biti, 

Pa ipak premalo ruža će nicat, 
Humak junaku da svakomu kiti. 

Zašto mi šutiš? Gle, svuda je sunce, 

A u tvom grobu je pusto i leđno. 

Ustaj bar za čas, da radost ti kažem, 
Radost, za koju i živjet je vrijedno! 

SCHERZO 

Dubovi drevni, a pod njima 
Zatišje, sjenato meko, 

Na nebu oblaci prozirni 
Plove daleko, daleko. 

Vaše su oči sve modrije, 
Sitna je ruka sve bjelja, 

Vaše su usne sve rujnije, 
Plamnija moja je želja. 

Razbludno mirišu rasuti 
Žarki klinčaci sred krila, 
Kristalnu čašu ste dignuli, 
Šaptom zašuštala svila. 

I medaljon se zanjihao, 

Zasjao lančić od zlata, 

Lančić, što drsko se ovija 
Okolo snježnoga vrata. 

Pjeni se vino plemenito, 

Biser se drobi i cakli, 

S pjenom i kapi se rasuše, 
Kad ste se od sunca makli. 

Pod dekolteom je Vašim se 
Tajna uzbibala bijela, 

Ko da je sakrita ptičica 
Što bi poletjeti htjela. 

Kažu: u dama i najljepših 
Za onim drhtavim snima 
Plaho je srce, al recite 
Da li i u Vas ga ima?! 

Čaša se nagnu i razlija, 

Šuma od smijeha zvoni. 

Niz oči moje, niz obraze 
Suzno šampanjac se roni. 

KONTRASTI 

Ovdje sred vijenca izblijedjelih ruža 
Sanjarske djevojke slika me gleda, 
Oko joj modro i pusto ko nebo, 
Smiješak je sladak ko miris rezeda. 

Hladne parkete. Svud umjetni sumrak 
Sobama šuti i bogati stori 
Od sunca brane, što nekako sneno 
Vani nad vrtom vrh jablana gori. 

Prolaze ljudi niz zavoje parka: 

Mladi još starci i djeca već stara, 
Misle da živu, a nemaju srca, 

Usne im hladne, a oči bez žara. 

A ovdje sunce, sve život i sunce, 

Zlato sa beskrajnog neba se sipa, 
Cakli na valu i ženskom tijelu, 
Bijelom ko mramor poganskog kipa. 

Aloji cvatu, zeleni se lovor, 

Žuti se pijesak, a ljeska se more. 
Opojan miris, kraj čempresa mrkih 
Iste ciklame ko cjelovi gore. 

Tamnog sred vijenca od rudastih vlasi 
Oko se žari i usna se smije, 

I ona ruka na valu ko zmija 
Ej, oko vrata, da meni se svije! 



STARINSKA PJESMA 

Stare gitare sa malo još struna, 

Mrki portreti na ruševnom zidu, 
Satovi drevni, što jedva još idu, 
Sumračna soba, sva šaptanja puna. 

Prašina sipi po alabastru 
Maloga hrama sa staračkim satom, 
Stapa se tiho s izblijedjelim zlatom, 
Šute gitare — i sjene sve zastru, 

Gdjekada samo kroz razbita stakla 
Zaluta leptir u odaje tajne, 

Krila mu ruže su leteće, sjajne, 

Pa su ta krila gitare se takla. 

Zvukovi sitni ko paučine, 

Bude se tiho sa zaspalih struna, 
Pjesma se izvija prašine puna, 

II neko drhtavo priča iz tmine: 

Vječna je smrt, ona mladosti briše. 
Život nam bio pun nada i jada, 
Pauka mreže sve prekriše sada. 

Zar je to svrha — i ništa više?! — 

MOJ PUT 

Ne pitam nikog nit trebam prosjačit 
Mjesto, kud mojemu putu je poći. 
Moje su dalji pod najžarčim suncem, 
Moje su sanje sred najdublje noći. 

Idem kud hoću: sa orlom nad vrlet, 

S mirisom ruža i s vjetrom niz polja. 
Tko će mi branit, da pjesma se vine 
Tamo, kud moja je gospodska volja! 

Počinem rado uz žubor fontana, 
Mlade markize i parkovi drevni 
Draži su meni od kramara novih, 
Draži neg život taj grubi i dnevni. 

Prošlost ja volim i mjeseca srebro, 
Tajnu modrinu, kad dan će da svane, 
Priče i slike ko sagove čudne, 
Vilinskom rukom od sutona tkane. 

Čisto mi čelo i savjest je čista 
Ne trebam tr obojkom skrivati grudi, 
Da 1’ mi je u srcu narod i ljubav, 
Tko ima pravo, da sumnja i sudi?! 

Slobodna moja je cesta. Kad hoću, 
Letjet će hati mi njom uzagrapce, 

Ne će me vratit, što zviždajem biča 
Poplaših kreštave vrane i vrapce. 

Možda će tkogod nabacit se blatom 
Usput iz potaje i iza granja, 

Možda će tkogod narugati jošte 
Mojoj se pjesmi i kraljevstvu sanja. 

Vjerujte, znao bih šinut ga bičem, 
Zlobom i stihom, što žeže i bije, 

Moje u obraz zapisat mu ime, 

Čemu?, — U mnogog ni obraza nije. 

NA STARU GODINU 

Iz klanaca ključaju magle, 

U pelenu slažu se bijelu 
I trune se ledenom suzom 
Po umornom oku i čelu. 

Na sablasnom brijegu su šume 
I pružaju grane u stravi 
Put neba, al nema već neba, 
Svud mrtvački zavjes ga zavi. 

Starinski je grad u dolini, 

Tu čudna se povorka reda; 

U ruci im star molitvenik 
I oko im ozbiljno gleda. 

Već dugo su snivali, dugo, 

Što od sna ih vjekovnog mače, 
Da podju sa umrlih groblja 
U maglu, što ledena plače? 

To majstori k večernji idu 
I kćerke im tihe i čedne, 

A djetići svjetiljke nose 
Uz gospodje stroge i vrijedne. 

Al nekako umorni svi su, 

I nevoljko tapaju oni, 

Al moraju poći, jer zvono 
Sa Svetoga Kralja zvoni. 

Moj Bože, al sve je to strano, 

I ulice, govor i ljudi, 

To tudje je mjesto, ne Zagreb, 
Pa što' ih se smeta i budi?! 

I kada se vraćali budu, 

Još dublje će sagnut se glava 
I k dragoj će žurit se zemlji, 
Gdje tako se slatko spava. 

U MAGLI 

U blijedo ružičnoj magli 
Rišu se borovi parka, 

I palača zabati crni, 

Ko čudna u sutonu varka. 

Od šapta su koraci tiši, 

Vas grad ko da budan već spava. 
A1 nije to san, to se samo 
Odasvud pritajila strava. 

0, kako daleki su ljudi 
Svi, jedan drugom, i sami! 

I svakomu u srcu tajna 
Ko zmija u zaklonu čami. 

Zaludu se smijati trude, 

Kad usna tek grčem se steže. 

Te oči su pune tjeskobe, 

Te usne ko rane su svježe. 

Dok riječi obične zbore, 

U duši su užasa slutnje, 

To zbore, da zvuk samo čuju, 

Jer sebe se boje i šutnje. 

I sve nekud hite, a znadu 
Da nikada k cilju im doći. 

Svi žedni su sunca, a ginu 
Sred beskrajne, bezdane noći. 

Svi željni su neba: i čovjek, 

I cvijet, u dolu što niče. 

A gore? S visine krik čujem: 

To jastrijeb razdire ptiće. 

IZ MOJE TAMNICE 

(SOBA BROJ 36) 

Vani je sunce i radosni dan, 
Ptice po hvojama poju 
Veselu pjesmicu svoju 
Slaveći sunce i dan, 

A, ja sam umoran, umoran. 

Otmjene, bijele platane 
K oknu mi pružaju grane 
Ko da bi htjele me zvat 
U park, gdje se sigraju sjene 
I trave se privija vlat. 

A1 meni je dane i dane 
Trunut u tamnici toj. 

Visoko k nebu se uzdiže lasta 
A moja je soba niska i tmasta. 
Hoće se poleta, misli i duši, 

A mene ta memla guši. 

Kroz zastrto prašno to okno 
Kad pogled mi slučajno pade, 
Vidim ja proljeti mlade, 

Gdje bude se uvijek nove, 
Svud macice male se maze, 

U lugove žure se staze 
I ko da me mladost zove, 

Što svenula uzalud. 

I procvate ljeto: cvijeće svud, 
Sve bujno i raskošno miriše, 
Med pčela u čaškama siše 
I srce u ljubavi izdiše 
U sanji i ljepšoj još javi, 

I ruža girlandom se savi, 

A mene ta močvara davi. 

Tad jesen se okiti zlatom 
I laste, jato za jatom, 

Hite u topliji kraj, 

A sunca već bljedjega sjaj 
Zove me, mami me van, 

Med loze, med dole i polja, 

Gdje slobodna dalj je i volja, 

Iz tamnice moje u dan. 

A kad se pod snijegom sve smiri, 
Kad leđni se skupe leptiri, 

I okno draguljem se cakli, 

Ja gledam, gdje vranci se makli 
I taj će poletjeti čas. 

0, neka saonice jurnu 
I ostave pustoš tu tmurnu, 

Nek mene ponesu daleko, 

Već ljeta sam, ljeta ih čeko. 

Nek nose me nekud, ma kud, 

Pa makar to zadnji moj put. 

Nek iz tog me izbave mraka, 

Ja željan sam prostora, zraka. 
Da disati mogu još tren, 

Da živjeti smijem još malo. 

Tu srce u čamu mi stalo, 

Tu svaki mi ugušen dah. 

Na grudi mi sjeo je strah 
Od budućih, beskrajnih dana. 

Ta misao svaka mi rana, 

Tu živ ću već strunuti ja! 

ZRCALO 

Zrcalo malo od slonove kosti. 

Slike mu blijede, nikada jasne. 

Sve kao kroz suze samo se vidi, 
Tamo i sunce i radost sva gasne. 

Sumračna magla na staklo je pala, 
Pod njom se sakriva tajna duboka. 
Kao da tuga te gleda daleka 
Sablasnim mirom već umrla oka. 

Zar su u dane ga strasne i žarke 
Zrake sunčane oslijepile plamne? 

Ili jasnoću mu smutiše stravom 
Ponoći bolne i beskrajno tamne? 

Uzalud dobra ti, bijela ruka 
Maglu tu sumračnu brisati kuša. 
Malo je zrcalo uvijek mutno. 

— Tužna je, uvijek tužna, mi duša . . 



A još u dane nedavne, 

U proljetne je rane, 

Sav raskošno on cvjetao, 

Da svijale se grane, 

I slatkim dahom mirisao, 

I posred tihe noći tmine 
Pun čudesne bjeline 
Sav sjao. 

Sad jadna su ga sasjekli 
Ko šikaru uz baru. 

A što je miris trunio 
U mnoge dane jasne, 

I nježnom čežnjom punio 
Tolike noći strasne, 

I budio slavuja glas 
I srce u svih nas, 

Zar sada svi zaboraviše?! 

Sad mrka nema crkva više 
Ni arabeska njegvih sjena, 
Što žarko sunce zidom riše. 
Sad pusta je i ostavljena. 
Ni u te noći nijeme, duge 
I pune šutnje, pune tuge, 
Već nema pjesme začarane 
Sad noći je i dane 
U onim tamnim ulicama 
Ta crkva sama. 



A1 moje pjesme tebe žale, 

Jer s tobom su mi listale 
I s tobom skupa cvale. 
Nevidljive ko pčele 
Na latice ti sjele. 

I s tobom sjale noćima, 

I gledale te očima, 

U kojima je moja duša, 

I slušala te, kao što 
Samoća moja sluša, 

Što ponoć priča sanjarska 
U najtišemu trenu. 

I venule su, ti kad svenu. 

Sad ne će nitko znati za te, 

Ni modrih noći zvijezde zlate, 
Ni slavulj, kad se vrati, 

Ni roj metulja, kad se sjati. 
Sad ne će za te nitko znati. 
Ni bijel oblak, koji pliva, 

Ni pauk, koj se s niti njiše, 

Ni čežnja, što u oku sniva. 
Sad ne će znati nitko više, 
Da ti si nama svima cvao 
I mirisao. 

O, meni te je tako žao, 

Što sasjekli te jošte živa! 

P spomeni te moji prate 
U svaku proljet, koja cvate, 
Ti, ubogi moj cvjetni brate! 

